type: other

text:
Il-Ġurnal Uffiċjali L 265/2012
 doi:10.3000/1977074X.L_2012.265.mlt
 29 ta' Settembru 2012
 Regoli tal-Proċedura tal-Qorti tal-Ġustizzja
 DISPOŻIZZJONIJIET PRELIMINARI 9
 Definizzjonijiet 9
 Portata ta’ dawn ir-Regoli 10
 TITOLU I -
 FUQ L-ORGANIZZAZZJONI TAL-QORTI TAL-ĠUSTIZZJA 10
 KAPITOLU I -
 FUQ L-IMĦALLFIN U FUQ L-AVUKATI ĠENERALI 10
 Bidu tal-perijodu tal-mandat tal-Imħallfin u tal-Avukati Ġenerali 10
 Teħid ta’ ġurament 10
 Impenn solenni 10
 Tneħħija mill-kariga ta’ Mħallef jew ta’ Avukat Ġenerali 10
 Ordni ta’ anzjanità 10
 KAPITOLU II -
 FUQ IL-PRESIDENZA TAL-QORTI TAL-ĠUSTIZZJA, FUQ IL-KOSTITUZZJONI TAL-AWLI U FUQ IN-NOMINA TAL-AVUKAT ĠENERALI EWLIENI 10
 Elezzjoni tal-President u tal-Viċi President tal-Qorti tal-Ġustizzja 10
 Responsabbiltajiet tal-President tal-Qorti tal-Ġustizzja 11
 Responsabbiltajiet tal-Viċi President tal-Qorti tal-Ġustizzja 11
 Kostituzzjoni tal-awli 11
 Elezzjoni tal-Presidenti tal-awli 11
 Impediment tal-President u tal-Viċi President tal-Qorti tal-Ġustizzja 11
 Nomina tal-Avukat Ġenerali Ewlieni 11
 KAPITOLU III -
 FUQ L-ASSENJAZZJONI TAL-KAWŻI LILL-IMĦALLFIN RELATURI U LILL-AVUKATI ĠENERALI 11
 Nomina tal-Imħallef Relatur 11
 Nomina tal-Avukat Ġenerali 12
 KAPITOLU IV -
 FUQ L-ASSISTENTI RELATURI 12
 Assistenti Relaturi 12
 KAPITOLU V -
 FUQ IR-REĠISTRU 12
 Ħatra tar-Reġistratur 12
 Assistent Reġistratur 12
 Responsabbiltajiet tar-Reġistratur 12
 Żamma ta’ reġistru 12
 Konsultazzjoni tar-reġistru, tas-sentenzi u tad-digrieti 13
 KAPITOLU VI -
 FUQ IL-FUNZJONAMENT TAL-QORTI TAL-ĠUSTIZZJA 13
 Post fejn jinżammu s-seduti tal-Qorti tal-Ġustizzja 13
 Kalendarju tal-ħidma tal-Qorti tal-Ġustizzja 13
 Laqgħa ġenerali 13
 Redazzjoni tal-proċessi verbali 13
 KAPITOLU VII -
 FUQ IL-KULLEĠĠI ĠUDIKANTI 13
 Taqsima 1.
 Fuq il-kompożizzjoni tal-kulleġġ ġudikanti 13
 Kompożizzjoni tal-Awla Manja 13
 Kompożizzjoni tal-awli b’ħames u bi tliet Imħallfin 14
 Kompożizzjoni tal-awli fil-każ ta’ konnessjoni jew fil-każ ta’ astensjoni 14
 Impediment ta’ President ta’ awla 14
 Impediment ta’ Membru tal-kulleġġ ġudikanti 14
 Taqsima 2.
 Fuq id-deliberazzjonijiet 14
 Modalitajiet tad-deliberazzjonijiet 14
 Numru ta’ Mħallfin li jipparteċipaw fid-deliberazzjonijiet 15
 Kworum tal-Awla Manja 15
 Kworum tal-awli b’ħames jew bi tliet Imħallfin 15
 KAPITOLU VIII -
 FUQ IS-SISTEMA LINGWISTIKA 15
 Lingwi tal-kawża 15
 Determinazzjoni tal-lingwa tal-kawża 15
 Użu tal-lingwa tal-kawża 16
 Responsabbiltà tar-Reġistratur fil-qasam lingwistiku 16
 Sistema lingwistika tal-pubblikazzjonijiet tal-Qorti tal-Ġustizzja 16
 Testi awtentiċi 16
 Dipartiment lingwistiku tal-Qorti tal-Ġustizzja 16
 TITOLU II -
 DISPOŻIZZJONIJIET PROĊEDURALI KOMUNI 16
 FUQ ID-DRITTJIET U L-OBBLIGI TAL-AĠENTI, TAL-KONSULENTI U TAL-AVUKATI 16
 Privileġġi, immunitajiet u faċilitajiet 16
 Kwalità ta’ rappreżentanti tal-partijiet 17
 Tneħħija tal-immunità 17
 Esklużjoni mill-proċedura 17
 Għalliema tal-università u partijiet fil-kawża prinċipali 17
 FUQ IN-NOTIFIKI 17
 Modi ta’ notifika 17
 FUQ IT-TERMINI 18
 Kalkolu tat-termini 18
 Rikors kontra att ta’ istituzzjoni 18
 Terminu għal raġuni ta’ distanza 18
 Iffissar u proroga ta’ termini 18
 FUQ ID-DIVERSI MODI TA’ TRATTAMENT TAL-KAWŻI 18
 Modi ta’ trattament tal-kawżi 18
 Kawżi magħquda 18
 Sospensjoni tal-proċedura 18
 Differiment ta’ kawża għall-għoti ta’ deċiżjoni 19
 FUQ IL-FAŻI BIL-MIKTUB TAL-PROĊEDURA 19
 Preżentata tal-atti proċedurali 19
 Tul tal-atti proċedurali 19
 FUQ IR-RAPPORT PRELIMINARI U FUQ L-ASSENJAZZJONI TAL-KAWŻI LILL-KULLEĠĠI ĠUDIKANTI 19
 Rapport preliminari 19
 Assenjazzjoni lill-kulleġġi ġudikanti 20
 FUQ IL-MIŻURI TA’ ORGANIZZAZZJONI TAL-PROĊEDURA U FUQ IL-MIŻURI ISTRUTTORJI 20
 Fuq il-miżuri ta’ organizzazzjoni tal-proċedura 20
 Miżuri ta’ organizzazzjoni deċiżi mill-Qorti tal-Ġustizzja 20
 Miżuri ta’ organizzazzjoni deċiżi mill-Imħallef Relatur jew mill-Avukat Ġenerali 20
 Fuq il-miżuri istruttorji 20
 Deċiżjoni dwar il-miżuri istruttorji 20
 Determinazzjoni tal-miżuri istruttorji 20
 Parteċipazzjoni fil-miżuri istruttorji 20
 Prova permezz ta’ xhieda 21
 Eżami tax-xhieda 21
 Ġurament tax-xhieda 21
 Sanzjonijiet pekunjarji 21
 Perizja 21
 Ġurament tal-periti 21
 Rikuża ta’ xhud jew ta’ perit 21
 Spejjeż tax-xhieda u tal-periti 21
 Proċess verbal tas-seduti istruttorji 22
 Ftuħ tal-fażi orali tal-proċedura wara l-istruttorja 22
 FUQ IL-FAŻI ORALI TAL-PROĊEDURA 22
 Seduta għas-sottomissjonijiet orali 22
 Seduta komuni għas-sottomissjonijiet orali 22
 Tmexxija tat-trattazzjoni 22
 Seduta bil-magħluq 22
 Mistoqsijiet 22
 Għeluq tas-seduta għas-sottomissjonijiet orali 22
 Preżentazzjoni tal-konklużjonijiet tal-Avukat Ġenerali 22
 Ftuħ jew ftuħ mill-ġdid tal-fażi orali tal-proċedura 22
 Proċess verbal tas-seduti 23
 Reġistrazzjoni awdjo tas-seduta 23
 KAPITOLU IX -
 FUQ IS-SENTENZI U FUQ ID-DIGRIETI 23
 Data tal-għoti tas-sentenza 23
 Kontenut tas-sentenza 23
 Għoti u notifika tas-sentenza 23
 Kontenut tad-digriet 23
 Firma u notifika tad-digriet 24
 Saħħa vinkolanti tas-sentenzi u tad-digrieti 24
 Pubblikazzjoni f’Il-Ġurnal Uffiċjali tal-Unjoni Ewropea 24
 TITOLU III -
 FUQ IR-RINVIJI GĦAL DEĊIŻJONI PRELIMINARI 24
 DISPOŻIZZJONIJIET ĠENERALI 24
 Kamp ta’ applikazzjoni 24
 Kontenut tat-talba għal deċiżjoni preliminari 24
 Anonimat 24
 Parteċipazzjoni fil-proċedura għal deċiżjoni preliminari 24
 Partijiet fil-kawża prinċipali 24
 Traduzzjoni u notifika tat-talba għal deċiżjoni preliminari 25
 Risposta permezz ta’ digriet motivat 25
 Talba mressqa quddiem il-Qorti tal-Ġustizzja 25
 Talba għal kjarifiki 25
 Spejjeż tal-proċedura għal deċiżjoni preliminari 25
 Rettifika tas-sentenzi u tad-digrieti 25
 Interpretazzjoni tad-deċiżjonijiet preliminari 25
 FUQ IL-PROĊEDURA MĦAFFA GĦAL DEĊIŻJONI PRELIMINARI 26
 Proċedura mħaffa 26
 Trażmissjoni tal-atti proċedurali 26
 FUQ IL-PROĊEDURA B’URĠENZA GĦAL DEĊIŻJONI PRELIMINARI 26
 Kamp ta’ applikazzjoni tal-proċedura b’urġenza għal deċiżjoni preliminari 26
 Deċiżjoni dwar l-urġenza 26
 Fażi bil-miktub tal-proċedura b’urġenza 26
 Notifiki u informazzjoni wara l-għeluq tal-fażi bil-miktub tal-proċedura 27
 Dispensa mill-fażi bil-miktub tal-proċedura 27
 Deċiżjoni fil-mertu 27
 Kulleġġ ġudikanti 27
 Trażmissjoni tal-atti proċedurali 27
 FUQ L-GĦAJNUNA LEGALI 27
 Talba għal għajnuna legali 27
 Deċiżjoni dwar it-talba għal għajnuna legali 27
 Ammonti li għandhom jitħallsu bħala għajnuna legali 28
 Irtirar tal-għajnuna legali 28
 TITOLU IV -
 FUQ IR-RIKORSI DIRETTI 28
 FUQ IR-RAPPREŻENTANZA TAL-PARTJIET 28
 Obbligu ta’ rappreżentanza 28
 FUQ IL-FAŻI BIL-MIKTUB TAL-PROĊEDURA 28
 Kontenut tar-rikors 28
 Informazzjoni dwar in-notifiki 28
 Annessi mar-rikors 28
 Notifika tar-rikors 29
 Kontenut tar-risposta 29
 Trażmissjoni ta’ dokumenti 29
 Replika u kontroreplika 29
 FUQ IL-MOTIVI U FUQ IL-PROVI 29
 Motivi ġodda 29
 Provi u provi proposti 29
 FUQ L-INTERVENT 29
 Għan u effetti tal-intervent 29
 Talba għal intervent 30
 Deċiżjoni dwar it-talba għal intervent 30
 Preżentata ta’ noti 30
 FUQ IL-PROĊEDURA MĦAFFA 30
 Deċiżjoni dwar il-proċedura mħaffa 30
 Fażi bil-miktub tal-proċedura 30
 Fażi orali tal-proċedura 30
 Deċiżjoni fil-mertu 31
 FUQ L-ISPEJJEŻ 31
 Deċiżjoni dwar l-ispejjeż 31
 Regoli ġenerali dwar it-tqassim tal-ispejjeż 31
 Spejjeż fiergħa jew vessatorji 31
 Spejjeż tal-intervenjenti 31
 Spejjeż fil-każ ta’ rinunzja għall-atti 31
 Spejjeż fil-każ li ma jkunx hemm lok li tingħata deċiżjoni 31
 Spejjeż proċedurali 31
 Spejjeż li jistgħu jinġabru 31
 Kontestazzjoni dwar l-ispejjeż li jistgħu jinġabru 31
 Modalitajiet tal-ħlas 32
 FUQ IL-FTEHIM BONARJU, FUQ IR-RINUNZJA GĦALL-ATTI, FUQ IL-KAŻIJIET FEJN MA JKUNX HEMM LOK LI TINGĦATA DEĊIŻJONI U FUQ IL-KWISTJONIJIET PROĊEDURALI 32
 Ftehim bonarju 32
 Rinunzja għall-atti 32
 Meta ma jkunx hemm lok li tingħata deċiżjoni 32
 Eċċezzjonijiet ta’ inammissibbiltà ta’ ordni pubbliku 32
 Eċċezzjonijiet u kwistjonijiet proċedurali 32
 FUQ IS-SENTENZI FIL-KONTUMAĊJA 32
 Sentenzi fil-kontumaċja 32
 FUQ IT-TALBIET U R-RIKORSI LI JIKKONĊERNAW IS-SENTENZI U D-DIGRIETI 33
 Kulleġġ ġudikanti kompetenti 33
 Rettifika 33
 Nuqqas li tingħata deċiżjoni 33
 Oppożizzjoni 33
 Oppożizzjoni minn terzi 33
 Interpretazzjoni 34
 Reviżjoni 34
 KAPITOLU X -
 FUQ IS-SOSPENSJONI U FUQ IL-PROĊEDURI GĦAL MIŻURI PROVVIŻORJI OĦRA 34
 Talba għal sospensjoni jew għal miżuri provviżorji 34
 Deċiżjoni dwar it-talba 35
 Digriet ta’ sospensjoni tal-eżekuzzjoni jew ta’ miżuri provviżorji 35
 Bidla fiċ-ċirkustanzi 35
 Talba ġdida 35
 Talba mressqa taħt l-Artikoli 280 u 299 TFUE u 164 TKEEA 35
 Talba mressqa taħt l-Artikolu 81 TKEEA 35
 TITOLU V -
 FUQ L-APPELLI MID-DEĊIŻJONIJIET TAL-QORTI ĠENERALI 35
 FUQ IL-FORMA, IL-KONTENUT U T-TALBIET TAR-RIKORS TAL-APPELL 35
 Preżentata tar-rikors tal-appell 35
 Artikolu 168
 Kontenut tar-rikors tal-appell 35
 Artikolu 169
 Talbiet, aggravji u argumenti tal-appell 36
 Artikolu 170
 Talbiet fil-każ li jintlaqa’ l-appell 36
 FUQ IR-RISPOSTA GĦALL-APPELL, IR-REPLIKA U L-KONTROREPLIKA 36
 Artikolu 171
 Notifika tal-appell 36
 Artikolu 172
 Partijiet li jistgħu jippreżentaw risposta għall-appell 36
 Artikolu 173
 Kontenut tar-risposta għall-appell 36
 Artikolu 174
 Talbiet tar-risposta għall-appell 36
 Artikolu 175
 Replika u kontroreplika 36
 FUQ IL-FORMA, IL-KONTENUT U T-TALBIET TAL-APPELL INĊIDENTALI 36
 Artikolu 176
 Appell inċidentali 36
 Artikolu 177
 Kontenut tal-appell inċidentali 36
 Artikolu 178
 Talbiet, aggravji u argumenti tal-appell inċidentali 37
 FUQ IN-NOTI SUSSEGWENTI GĦALL-APPELL INĊIDENTALI 37
 Artikolu 179
 Risposta għall-appell inċidentali 37
 Artikolu 180
 Replika u kontroreplika wara appell inċidentali 37
 FUQ L-APPELLI MAQTUGĦA PERMEZZ TA’ DIGRIET 37
 Artikolu 181
 Appell manifestament inammissibbli jew manifestament infondat 37
 Artikolu 182
 Appell manifestament fondat 37
 FUQ IL-KONSEGWENZI TAT-TĦASSIR TAL-APPELL PRINĊIPALI GĦALL-APPELL INĊIDENTALI 37
 Artikolu 183
 Konsegwenzi ta’ rinunzja għall-atti jew ta’ inammissibbiltà manifesta tal-appell prinċipali fuq l-appell inċidentali 37
 FUQ L-ISPEJJEŻ U FUQ L-GĦAJNUNA LEGALI FL-APPELLI 37
 Artikolu 184
 Deċiżjoni dwar l-ispejjeż fl-appelli 37
 Artikolu 185
 Għajnuna legali 38
 Artikolu 186
 Talba għal għajnuna legali minn qabel 38
 Artikolu 187
 Deċiżjoni dwar l-għajnuna legali 38
 Artikolu 188
 Ammonti li għandhom jitħallsu bħala għajnuna legali 38
 Artikolu 189
 Irtirar tal-għajnuna legali 38
 DISPOŻIZZJONIJIET OĦRA APPLIKABBLI GĦALL-APPELLI 38
 Artikolu 190
 TITOLU VI -
 FUQ L-EŻAMI MILL-ĠDID TAD-DEĊIŻJONIJIET TAL-QORTI ĠENERALI 39
 Artikolu 191
 Awla għall-eżami mill-ġdid 39
 Informazzjoni u komunikazzjoni tad-deċiżjonijiet li jistgħu jkunu s-suġġett ta’ eżami mill-ġdid 39
 Artikolu 193
 Eżami mill-ġdid ta’ deċiżjonijiet mogħtija fuq appell 39
 Artikolu 194
 Eżami mill-ġdid ta’ deċiżjonijiet preliminari 39
 Artikolu 195
 Sentenza fil-mertu wara deċiżjoni ta’ eżami mill-ġdid 40
 TITOLU VII -
 FUQ L-OPINJONIJIET 40
 Artikolu 196
 Fażi bil-miktub tal-proċedura 40
 Artikolu 197
 Nomina tal-Imħallef Relatur u tal-Avukat Ġenerali 40
 Artikolu 198
 Seduta għas-sottomissjonijiet orali 40
 Artikolu 199
 Terminu għall-għoti tal-opinjoni 40
 Artikolu 200
 Għoti tal-opinjoni 40
 TITOLU VIII -
 PROĊEDURI PARTIKOLARI 40
 Artikolu 201
 Rikors kontra d-deċiżjonijiet tal-Kumitat tal-Arbitraġġ 40
 Artikolu 202
 Proċedura msemmija fl-Artikolu 103 TKEEA 41
 Artikolu 203
 Proċeduri msemmija fl-Artikoli 104 u 105 TKEEA 41
 Artikolu 204
 Proċedura prevista fl-Artikolu 111(3) tal-Ftehim ŻEE 41
 Artikolu 205
 Soluzzjoni tal-kwistjonijiet imsemmija fl-Artikolu 35 tat-TUE, fil-verżjoni tiegħu fis-seħħ qabel id-dħul fis-seħħ tat-Trattat ta’ Lisbona 41
 Artikolu 206
 Talbiet imsemmija fl-Artikolu 269 TFUE 42
 DISPOŻIZZJONIJIET FINALI 42
 Artikolu 207
 Regoli addizzjonali 42
 Artikolu 208
 Dispożizzjonijiet ta’ implementazzjoni 42
 Artikolu 209
 Tħassir 42
 Artikolu 210
 Pubblikazzjoni u dħul fis-seħħ ta’ dawn ir-Regoli 42
 wara li rat it-Trattat dwar l-Unjoni Ewropea u, b’mod partikolari, l-Artikolu 19 tiegħu,
 wara li rat it-Trattat dwar il-Funzjonament tal-Unjoni Ewropea u, b’mod partikolari, is-sitt paragrafu tal-Artikolu 253 tiegħu,
 wara li rat it-Trattat li jistabbilixxi l-Komunità Ewropea tal-Enerġija Atomika u, b’mod partikolari, l-Artikolu 106a(1) tiegħu,
 wara li rat il-Protokoll dwar l-Istatut tal-Qorti tal-Ġustizzja tal-Unjoni Ewropea u, b’mod partikolari, l-Artikolu 63 u t-tieni paragrafu tal-Artikolu 64 tiegħu,
 Minkejja li r-Regoli tal-Proċedura tal-Qorti tal-Ġustizzja ġew emendati diversi drabi matul is-snin, l-istruttura bażika tagħhom ma nbidlitx mill-adozzjoni inizjali tagħhom fl-4 ta’ Marzu 1953. Ir-Regoli tal-Proċedura tad-19 ta’ Ġunju 1991, attwalment fis-seħħ, baqgħu jirriflettu l-predominanza tar-rikorsi diretti filwaqt li, fil-prattika, il-parti l-kbira ta’ dawn ir-rikorsi llum il-ġurnata taqa’ taħt il-kompetenza tal-Qorti Ġenerali, filwaqt li r-rinviji għal deċiżjoni preliminari mill-qrati nazzjonali jirrappreżentaw, kwantitattivament, l-ikbar kategorija ta’ kawżi mressqa quddiem il-Qorti tal-Ġustizzja. Għandha għaldaqstant tittieħed inkunsiderazzjoni din ir-realtà u konsegwentement għandhom jiġu adattati l-istruttura u l-kontenut tar-Regoli tal-Proċedura tal-Qorti tal-Ġustizzja skont l-evoluzzjoni tal-kawżi mressqa quddiemha.
 Filwaqt li r-rinviji preliminari għandhom jingħataw l-importanza li jistħoqqilhom fir-Regoli tal-Proċedura, għandha fl-istess ħin issir distinzjoni iktar ċara f’dawn ir-Regoli bejn ir-regoli applikabbli għat-tipi kollha ta’ rikorsi u r-regoli partikolari għal kull wieħed minnhom, maqsuma f’titoli separati. Għal finijiet ta’ ċarezza, hemm lok għaldaqstant li d-dispożizzjonijiet proċedurali komuni għall-kawżi kollha mressqa quddiem il-Qorti tal-Ġustizzja jinġabru f’titolu preliminari.
 Fid-dawl tal-esperjenza miksuba fl-implementazzjoni tad-diversi proċeduri, deher barra minn hekk neċessarju li jiġu kkompletati jew ikkjarifikati, għall-benefiċċju tal-partijiet fil-kawża kif ukoll tal-qrati nazzjonali, ir-regoli applikabbli għal kull waħda minnhom. Dawn jikkonċernaw, b’mod partikolari, il-kunċett ta’ parti fil-kawża prinċipali, ta’ intervjenent u ta’ parti fil-proċedura quddiem il-Qorti Ġenerali jew, fil-qasam tar-rinviji preliminari, ir-regoli dwar it-talba lill-Qorti tal-Ġustizzja u l-kontenut tad-deċiżjoni tar-rinviju. Fir-rigward tal-appelli minn deċiżjoni tal-Qorti Ġenerali, għandha barra minn hekk issir distinzjoni iktar ċara bejn l-appelli prinċipali u dawk inċidentali, wara n-notifika lill-awtur tagħhom ta’ appell prinċipali.
 Min-naħa l-oħra, l-implementazzjoni ta’ ċerti proċeduri, bħall-proċedura ta’ eżami mill-ġdid, uriet il-kumplessità eċċessiva tagħhom. Għaldaqstant, dawn il-proċeduri għandhom jiġu ssemplifikati billi tiġi prevista, b’mod partikolari, l-għażla, għal sena, ta’ awla b’ħames imħallfin li tkun inkarigata tiddeċiedi kemm dwar il-proposta ta’ eżami mill-ġdid magħmula mill-Avukat Ġenerali Ewlieni kif ukoll dwar il-kwistjonijiet li jkunu s-suġġett tal-eżami mill-ġdid.
 Fl-istess perspettiva, hemm lok li jitħaffu l-modalitajiet proċedurali tat-trattament tat-talbiet għal opinjoni billi jiġu allineati ma’ dawk applikabbli għal kawżi oħra u billi tiġi prevista, konsegwentement, il-parteċipazzjoni ta’ Avukat Ġenerali wieħed fit-trattament tat-talba għal opinjoni. Sabiex jiġi ffaċilitat il-qari tagħhom, għandhom ukoll jinġabru f’titolu wieħed il-proċeduri partikolari kollha, li bħalissa jinsabu mxerrda f’numru ta’ titolu u kapitoli separati tar-Regoli tal-Proċedura.
 Sabiex tinżamm il-kapaċità tal-qorti, quddiem numru ta’ kawżi li dejjem qiegħed jikber, li taqta’ l-kawżi mressqa quddiemha fi żmien raġonevoli, huwa barra minn hekk neċessarju li jitkomplu l-isforzi mibdija sabiex jitnaqqas it-tul tal-proċeduri li jiżvolġu quddiemha, b’mod partikolari billi jiżdiedu l-possibbiltajiet fejn il-Qorti tal-Ġustizzja tista’ tiddeċiedi permezz ta’ digriet motivat, billi jiġu ssemplifikati r-regoli dwar l-intervent mill-Istati Membri u mill-istituzzjonijiet imsemmija fl-ewwel u fit-tielet paragrafi tal-Artikolu 40 tal-Istatut, u billi tiġi prevista l-possibbiltà li l-Qorti tal-Ġustizzja tiddeċiedi mingħajr seduta meta tqis li l-osservazzjonijiet bil-miktub kollha ppreżentati f’kawża partikolari jagħtuha biżżejjed informazzjoni.
 Sabiex ir-regoli applikati mill-Qorti tal-Ġustizzja jinqraw b’iktar faċilità, huwa fl-aħħar nett neċessarju li jitħassru ċerti regoli li ma baqgħux jintużaw jew li ma jiġux applikati, li jiġu enumerati l-paragrafi kollha tal-artikoli ta’ dawn ir-Regoli, li jingħata titolu speċifiku għal kull wieħed minn dawn l-artikoli, liema titolu jiddeskrivi fil-qasir il-kontenut tagħhom, u li tiġi armonizzata t-terminoloġija tagħhom.
 bl-approvazzjoni tal-Kunsill mogħtija fl-24 ta’ Settembru 2012.
 TADOTTA R-REGOLI LI ĠEJJIN:
 1. F’dawn ir-Regoli:
 id-dispożizzjonijiet tat-Trattat dwar l-Unjoni Ewropea huma indikati bin-numru tal-artikolu kkonċernat tat-Trattat imsemmi, segwit bl-akronimu “TUE”,
 id-dispożizzjonijiet tat-Trattat dwar il-Funzjonament tal-Unjoni Ewropea huma indikati bin-numru tal-artikolu kkonċernat tat-Trattat imsemmi, segwit bl-akronimu “TFUE”,
 id-dispożizzjonijiet tat-Trattat li jistabbilixxi l-Komunità Ewropea tal-Enerġija Atomika huma indikati bin-numru tal-artikolu kkonċernat tat-Trattat imsemmi, segwit bl-akronimu “TKEEA”,
 il-Protokoll dwar l-Istatut tal-Qorti tal-Ġustizzja tal-Unjoni Ewropea huwa msejjaħ “Statut”,
 il-Ftehim dwar iż-Żona Ekonomika Ewropea (1) huma msejjaħ il-“Ftehim ŻEE”,
 ir-Regolament Nru 1 tal-Kunsill, tal-15 ta’ April 1958, li jistabbilixxi l-lingwi li għandhom jintużaw mill-Komunità Ekonomika Ewropea (2), huwa msejjaħ ir-“Regolament Nru 1 tal-Kunsill”.
 2. Għall-finijiet tal-applikazzjoni ta’ dawn ir-Regoli:
 il-kelma “istituzzjonijiet” tfisser l-istituzzjonijiet tal-Unjoni msemmija fl-Artikolu 13(1) TFUE u l-korpi jew l-organi maħluqa mit-Trattati jew minn att adottat b’eżekuzzjoni tagħhom u li jistgħu jidhru quddiem il-Qorti tal-Ġustizzja,
 “Awtorità ta’ Sorveljanza EFTA” tfisser l-awtorità ta’ sorveljanza msemmija fil-Ftehim ŻEE,
 “partijiet interessati msemmija fl-Artikolu 23 tal-Istatut” tfisser il-partijiet, l-Istati, l-istituzzjonijiet, il-korpi u l-organi kollha awtorizzati, skont dan l-artikolu, jippreżentaw noti jew osservazzjonijiet fil-kuntest ta’ rinviju għal deċiżjoni preliminari.
 Portata ta’ dawn ir-Regoli
 Id-dispożizzjonijiet ta’ dawn ir-Regoli jimplementaw u jikkompletaw, sa fejn huwa meħtieġ, id-dispożizzjonijiet rilevanti tat-TUE, tat-TFUE u tat-TKEEA, kif ukoll l-Istatut.
 FUQ L-ORGANIZZAZZJONI TAL-QORTI TAL-ĠUSTIZZJA
 FUQ L-IMĦALLFIN U FUQ L-AVUKATI ĠENERALI
 Bidu tal-perijodu tal-mandat tal-Imħallfin u tal-Avukati Ġenerali
 Il-mandat ta’ Mħallef jew ta’ Avukat Ġenerali jibda jiddekorri fid-data indikata għal dan il-għan fl-att tal-ħatra. Jekk dan l-att ma jindikax id-data meta jibda l-perijodu tal-mandat, dan il-perijodu għandu jibda jiddekorri mid-data tal-pubblikazzjoni ta’ dan l-att f’Il-Ġurnal Uffiċjali tal-Unjoni Ewropea.
 Teħid ta’ ġurament
 Qabel jassumu l-kariga tagħhom, l-Imħallfin u l-Avukati Ġenerali, fl-ewwel seduta pubblika tal-Qorti tal-Ġustizzja li jattendu għaliha wara l-ħatra tagħhom, għandhom jieħdu l-ġurament segwenti, previst fl-Artikolu 2 tal-Istatut:
 “Jiena naħlef li nwettaq id-dmirijiet tiegħi b’imparzjalità sħiħa u skont il-kuxjenza; jiena naħlef li nħares is-segretezza tad-deliberazzjonijiet tal-Qorti tal-Ġustizzja.”
 Impenn solenni
 Minnufih wara li jieħdu l-ġurament, l-Imħallfin u l-Avukati Ġenerali għandhom jiffirmaw dikjarazzjoni li biha jintrabtu solennement kif previst fit-tielet paragrafu tal-Artikolu 4 tal-Istatut.
 Tneħħija mill-kariga ta’ Mħallef jew ta’ Avukat Ġenerali
 1. Meta l-Qorti tal-Ġustizzja tintalab, taħt l-Artikolu 6 tal-Istatut, tiddeċiedi dwar jekk Imħallef jew Avukat Ġenerali jkunx għadu fil-pussess tar-rekwiżiti meħtieġa jew jekk ikunx għadu jissodisfa l-obbligi tal-kariga tiegħu, il-President għandu jistieden lill-Imħallef ikkonċernat sabiex jippreżenta l-osservazzjonijiet tiegħu.
 2. Il-Qorti tal-Ġustizzja għandha tiddeċiedi mingħajr il-preżenza tar-Reġistratur.
 Ordni ta’ anzjanità
 1. L-anzjanità tal-Imħallfin u tal-Avukati Ġenerali tibda tiġi kkalkolata, mingħajr distinzjoni, mid-data ta’ meta jassumu l-kariga tagħhom.
 2. Fil-każ tal-istess anzjanità fil-kariga, hija l-età li tiddetermina l-ordni ta’ anzjanità.
 3. L-Imħallfin u l-Avukati Ġenerali li l-mandat tagħhom jiġġedded iżommu l-pożizzjoni preċedenti tagħhom fl-ordni ta’ anzjanità.
 FUQ IL-PRESIDENZA TAL-QORTI TAL-ĠUSTIZZJA, FUQ IL-KOSTITUZZJONI TAL-AWLI U FUQ IN-NOMINA TAL-AVUKAT ĠENERALI EWLIENI
 Elezzjoni tal-President u tal-Viċi President tal-Qorti tal-Ġustizzja
 1. Minnufih wara t-tibdil parzjali previst fit-tieni paragrafu tal-Artikolu 253 TFUE, l-Imħallfin għandhom jeleġġu, għal perijodu ta’ tliet snin, wieħed minn fosthom bħala l-President tal-Qorti tal-Ġustizzja.
 2. Fil-każ li l-mandat tal-President jintemm qabel ma jispiċċa t-terminu normali tal-kariga tiegħu, huwa għandu jiġi ssostitwit għall-perijodu li jkun fadal.
 3. Fl-elezzjonijiet previsti f’dan l-artikolu, il-vot għandu jkun sigriet. Jiġi elett l-Imħallef li jikseb il-voti ta’ iktar minn nofs l-Imħallfin tal-Qorti tal-Ġustizzja. Jekk ebda wieħed mill-Imħallfin ma jikseb din il-maġġoranza, għandhom isiru iktar votazzjonijiet sakemm tintlaħaq din il-maġġoranza.
 4. L-Imħallfin għandhom imbagħad jeleġġu, għal perijodu ta’ tliet snin, wieħed minn fosthom bħala l-Viċi President, skont il-modalitajiet previsti fil-paragrafu preċedenti. Il-paragrafu 2 huwa applikabbli fil-każ li l-mandat tal-Viċi President jintemm qabel ma jispiċċa t-terminu normali tal-kariga tiegħu.
 5. L-ismijiet tal-President u tal-Viċi President eletti skont dan l-artikolu għandhom jiġu ppubblikati f’Il-Ġurnal Uffiċjali tal-Unjoni Ewropea.
 Responsabbiltajiet tal-President tal-Qorti tal-Ġustizzja
 1. Il-President jirrappreżenta lill-Qorti tal-Ġustizzja.
 2. Il-President imexxi l-ħidma tal-Qorti tal-Ġustizzja. Huwa jippresjedi l-laqgħat ġenerali tal-Membri tal-Qorti tal-Ġustizzja kif ukoll is-seduti u d-deliberazzjonijiet tas-seduta plenarja u tal-Awla Manja.
 3. Il-President jiżgura l-funzjonament tajjeb tad-dipartimenti tal-istituzzjoni.
 Responsabbiltajiet tal-Viċi President tal-Qorti tal-Ġustizzja
 1. Il-Viċi President jassisti lill-President tal-Qorti tal-Ġustizzja fl-eżerċizzju tal-funzjonijiet tiegħu u jissostitwixxih fil-każ ta’ impediment.
 2. Huwa jissostitwixxi lill-President, fuq talba tal-President, fl-eżerċizzju tal-funzjonijiet previsti fl-Artikolu 9(1) u (3) ta’ dawn ir-Regoli.
 3. Il-Qorti tal-Ġustizzja għandha, permezz ta’ deċiżjoni, tippreċiża l-kundizzjonijiet li fihom il-Viċi President jissostitwixxi lill-President tal-Qorti tal-Ġustizzja fl-eżerċizzju tal-funzjonijiet ġudizzjarji tiegħu. Din id-deċiżjoni għandha tiġi ppubblikata f’Il-Ġurnal Uffiċjali tal-Unjoni Ewropea.
 Kostituzzjoni tal-awli
 1. Il-Qorti tal-Ġustizzja għandha tikkostitwixxi fi ħdanha awli b’ħames u bi tliet Imħallfin, skont l-Artikolu 16 tal-Istatut, u għandha tiddeċiedi dwar l-assenjazzjoni tal-Imħallfin lil dawn l-awli.
 2. Il-Qorti tal-Ġustizzja għandha tagħżel l-awli b’ħames Imħallfin li, għal perijodu ta’ sena, ikunu inkarigati mill-kawżi msemmija fl-Artikolu 107 kif ukoll fl-Artikoli 193 u 194.
 3. Għall-kawżi assenjati lil kulleġġ ġudikanti skont l-Artikolu 60, “Qorti tal-Ġustizzja” f’dawn ir-Regoli tirreferi għal dan il-kulleġġ.
 4. Għall-kawżi assenjati lil awla b’ħames jew bi tliet Imħallfin, is-setgħat tal-President tal-Qorti tal-Ġustizzja jiġu eżerċitati mill-President tal-awla.
 5. L-assenjazzjoni tal-Imħallfin lill-awli u l-għażla tal-awli inkarigati mill-kawżi msemmija fl-Artikolu 107 kif ukoll fl-Artikoli 193 u 194 għandhom jiġu ppubblikati f’Il-Ġurnal Uffiċjali tal-Unjoni Ewropea.
 Elezzjoni tal-Presidenti tal-awli
 1. Minnufih wara l-elezzjoni tal-President u tal-Viċi President tal-Qorti tal-Ġustizzja, l-Imħallfin għandhom jeleġġu, għal perijodu ta’ tliet snin, il-Presidenti tal-awli b’ħames Imħallfin.
 2. L-Imħallfin għandhom imbagħad jeleġġu, għal perijodu ta’ sena, il-Presidenti tal-awli bi tliet Imħallfin.
 3. Id-dispożizzjonijiet tal-Artikolu 8(2) u (3) huma applikabbli.
 4. L-ismijiet tal-Presidenti ta’ awla eletti skont dan l-artikolu għandhom jiġu ppubblikati f’Il-Ġurnal Uffiċjali tal-Unjoni Ewropea.
 Impediment tal-President u tal-Viċi President tal-Qorti tal-Ġustizzja
 Fil-każ ta’ impediment tal-President u tal-Viċi President tal-Qorti tal-Ġustizzja, il-funzjonijiet tal-presidenza għandhom jiġu eżerċitati minn wieħed mill-Presidenti ta’ awla b’ħames Imħallfin jew, jekk dan ma jkunx possibbli, minn wieħed mill-Presidenti ta’ awla bi tliet Imħallfin jew, jekk dan ma jkunx possibbli, minn wieħed mill-Imħallfin l-oħra, skont l-ordni stabbilit fl-Artikolu 7.
 Nomina tal-Avukat Ġenerali Ewlieni
 1. Wara li jinstemgħu l-Avukati Ġenerali, il-Qorti tal-Ġustizzja għandha tinnomina, għal perijodu ta’ sena, Avukat Ġenerali Ewlieni.
 2. Fil-każ li l-mandat tal-Avukat Ġenerali Ewlieni jintemm qabel ma jispiċċa t-terminu normali tal-kariga tiegħu, huwa għandu jiġi ssostitwit għall-perijodu li jkun fadal.
 3. L-isem tal-Avukat Ġenerali Ewlieni nnominat skont dan l-artikolu għandu jiġi ppubblikat f’Il-Ġurnal Uffiċjali tal-Unjoni Ewropea.
 FUQ L-ASSENJAZZJONI TAL-KAWŻI LILL-IMĦALLFIN RELATURI U LILL-AVUKATI ĠENERALI
 Nomina tal-Imħallef Relatur
 1. Fl-iqsar żmien possibbli wara l-preżentata tal-att promotur, il-President tal-Qorti tal-Ġustizzja għandu jinnomina l-Imħallef Relatur inkarigat mill-kawża.
 2. Għall-kawżi msemmija fl-Artikolu 107 kif ukoll fl-Artikoli 193 u 194, l-Imħallef Relatur għandu jintgħażel minn fost l-Imħallfin tal-awla magħżula skont l-Artikolu 11(2), fuq proposta tal-President ta’ din l-awla. Jekk, skont l-Artikolu 109, l-awla tiddeċiedi li ma tissuġġettax ir-rinviju għall-proċedura b’urġenza, il-President tal-Qorti tal-Ġustizzja jista’ jassenja l-kawża mill-ġdid lil Imħallef Relatur assenjat lil awla oħra.
 3. Il-President tal-Qorti tal-Ġustizzja għandu jieħu l-miżuri neċessarji fil-każ ta’ impediment ta’ Mħallef Relatur.
 Nomina tal-Avukat Ġenerali
 1. L-Avukat Ġenerali Ewlieni għandu jiddeċiedi dwar l-assenjazzjoni tal-kawżi lill-Avukati Ġenerali.
 2. L-Avukat Ġenerali Ewlieni għandu jieħu l-miżuri neċessarji fil-każ ta’ impediment ta’ Avukat Ġenerali.
 FUQ L-ASSISTENTI RELATURI
 Assistenti Relaturi
 1. Jekk tqis li huwa neċessarju għall-eżami u l-istruttorja tal-kawżi li jkollha quddiemha, il-Qorti tal-Ġustizzja għandha, skont l-Artikolu 13 tal-Istatut, tipproponi l-ħatra ta’ Assistenti Relaturi.
 2. L-Assistenti Relaturi jkunu inkarigati b’mod partikolari li:
 jassistu lill-President tal-Qorti tal-Ġustizzja fil-proċeduri għal miżuri provviżorji,
 jassistu lill-Imħallfin Relaturi fix-xogħol tagħhom.
 3. Fl-eżerċizzju tal-funzjonijiet tagħhom, l-Assistenti Relaturi jaqgħu taħt ir-responsabbiltà tal-President tal-Qorti tal-Ġustizzja, tal-President ta’ waħda mill-awli jew ta’ Mħallef Relatur, skont il-każ.
 4. Qabel jassumu l-kariga tagħhom, l-Assistenti Relaturi għandhom jieħdu, quddiem il-Qorti tal-Ġustizzja, il-ġurament previst fl-Artikolu 4 ta’ dawn ir-Regoli.
 FUQ IR-REĠISTRU
 Ħatra tar-Reġistratur
 1. Il-Qorti tal-Ġustizzja għandha taħtar ir-Reġistratur.
 2. Fil-każ li l-pożizzjoni ta’ Reġistratur tkun vakanti, għandu jiġi ppubblikat avviż f’Il-Ġurnal Uffiċjali tal-Unjoni Ewropea. Il-persuni interessati għandhom jiġu mistiedna sabiex, f’terminu ta’ mhux inqas minn tliet ġimgħat, jippreżentaw l-applikazzjoni tagħhom flimkien mal-informazzjoni kollha dwar in-nazzjonalità tagħhom, il-kwalifiki universitarji tagħhom, il-konoxxenzi lingwistiċi tagħhom, il-karigi attwali u preċedenti tagħhom, kif ukoll dwar l-esperjenza fil-qasam ġudizzjarju u internazzjonali li huma jista’ jkollhom.
 3. Il-votazzjoni, li fiha jieħdu sehem l-Imħallfin u l-Avukati Ġenerali, għandha ssir skont il-proċedura prevista fl-Artikolu 8(3) ta’ dawn ir-Regoli.
 4. Ir-Reġistratur għandu jinħatar għal perijodu ta’ sitt snin. Il-mandat tiegħu jista’ jiġi mġedded. Il-Qorti tal-Ġustizzja tista’ tiddeċiedi li ġġedded il-mandat tar-Reġistratur li jkun attwalment jokkupa din il-kariga mingħajr ma tintuża l-proċedura prevista fil-paragrafu 2 ta’ dan l-artikolu.
 5. Ir-Reġistratur għandu jieħu l-ġurament previst fl-Artikolu 4 u għandu jiffirma d-dikjarazzjoni prevista fl-Artikolu 5.
 6. Ir-Reġistratur jista’ jitneħħa mill-kariga tiegħu biss jekk ma jkunx għadu fil-pussess tar-rekwiżiti meħtieġa jew jekk ma jkunx għadu jissodisfa l-obbligi tal-kariga tiegħu. Il-Qorti tal-Ġustizzja għandha tieħu deċiżjoni wara li tkun tat lir-Reġistratur l-opportunità li jippreżenta l-osservazzjonijiet tiegħu.
 7. Jekk ir-Reġistratur jieqaf milli jeżerċita l-kariga tiegħu qabel ma jintemm il-mandat tiegħu, il-Qorti tal-Ġustizzja għandha taħtar Reġistratur ġdid għal perijodu ta’ sitt snin.
 8. L-isem tar-Reġistratur elett skont dan l-artikolu għandu jiġi ppubblikat f’Il-Ġurnal Uffiċjali tal-Unjoni Ewropea.
 Assistent Reġistratur
 Il-Qorti tal-Ġustizzja tista’ taħtar, skont il-proċedura prevista fir-rigward tar-Reġistratur, Assistent Reġistratur li jkun inkarigat li jassisti lir-Reġistratur u sabiex jissostitwixxih fil-każ ta’ impediment.
 Responsabbiltajiet tar-Reġistratur
 1. Ir-Reġistratur huwa inkarigat li, taħt l-awtorità tal-President tal-Qorti tal-Ġustizzja, jirċievi, jibgħat u jżomm id-dokumenti kollha, kif ukoll li jwettaq in-notifiki meħtieġa minn dawn ir-Regoli.
 2. Ir-Reġistratur jassisti lill-Membri tal-Qorti tal-Ġustizzja fl-atti kollha tal-kariga tagħhom.
 3. Ir-Reġistratur għandu l-kustodja tas-siġilli u huwa responsabbli għall-arkivji. Huwa jieħu ħsieb il-pubblikazzjonijiet tal-Qorti tal-Ġustizzja u, b’mod partikolari, il-pubblikazzjoni tal-Ġabra tal-ġurisprudenza.
 4. Ir-Reġistratur imexxi d-dipartimenti tal-istituzzjoni, taħt l-awtorità tal-President tal-Qorti tal-Ġustizzja. Huwa responsabbli għall-ġestjoni tal-persunal u għall-amministrazzjoni, kif ukoll għall-preparazzjoni u għall-eżekuzzjoni tal-baġit.
 Żamma ta’ reġistru
 1. Fir-Reġistru għandu jinżamm, taħt ir-responsabbiltà tar-Reġistratur, reġistru li fih jiġu rreġistrati, meta u fl-ordni li ssir il-preżentata tagħhom, l-atti proċedurali kollha u l-annessi u d-dokumenti kollha ppreżentati insostenn tagħhom.
 2. Ir-Reġistratur għandu jagħmel notament tar-reġistrazzjoni fuq id-dokumenti oriġinali u, fuq talba tal-partijiet, fuq il-kopji li huma jippreżentaw għal dan il-għan.
 3. Ir-reġistrazzjonijiet u n-notamenti previsti fil-paragrafu preċedenti huma atti awtentiċi.
 4. Għandu jiġi ppubblikat avviż f’Il-Ġurnal Uffiċjali tal-Unjoni Ewropea li fih jiġu indikati d-data tar-reġistrazzjoni tar-rikors promotur, l-isem tal-partijiet, it-talbiet tar-rikors kif ukoll il-motivi u l-argumenti prinċipali invokati jew, skont il-każ, id-data tal-preżentata tat-talba għal deċiżjoni preliminari kif ukoll l-indikazzjoni tal-qorti tar-rinviju, tal-partijiet fil-kawża prinċipali u tad-domandi magħmula lill-Qorti tal-Ġustizzja.
 Konsultazzjoni tar-reġistru, tas-sentenzi u tad-digrieti
 1. Kull persuna tista’ tikkonsulta r-reġistru li jinżamm fir-Reġistru u tista’ tikseb kopji jew estratti tar-reġistru skont it-tariffa tar-Reġistru stabbilita mill-Qorti tal-Ġustizzja fuq proposta tar-Reġistratur.
 2. Kull parti fl-istanza tista’ tikseb, skont it-tariffa tar-Reġistru, kopji awtentikati tal-atti proċedurali.
 3. Barra minn dan, kull persuna tista’ tikseb, skont it-tariffa tar-Reġistru, kopji awtentikati tas-sentenzi u tad-digrieti.
 FUQ IL-FUNZJONAMENT TAL-QORTI TAL-ĠUSTIZZJA
 Post fejn jinżammu s-seduti tal-Qorti tal-Ġustizzja
 Il-Qorti tal-Ġustizzja tista’, għal waħda jew iktar seduti speċifiċi, tagħżel post differenti minn dak fejn għandha s-sede tagħha.
 Kalendarju tal-ħidma tal-Qorti tal-Ġustizzja
 1. Is-sena ġudizzjarja tibda fis-7 ta’ Ottubru ta’ sena kalendarja u tispiċċa fis-6 ta’ Ottubru tas-sena ta’ wara.
 2. Il-vaganzi ġudizzjarji għandhom jiġu stabbiliti mill-Qorti tal-Ġustizzja.
 3. Matul il-vaganzi ġudizzjarji, il-President jista’, fil-każ ta’ urġenza, ilaqqa’ lill-Imħallfin u lill-Avukati Ġenerali.
 4. Il-Qorti tal-Ġustizzja għandha tosserva l-jiem ta’ vaganza legali tal-post fejn għandha s-sede tagħha.
 5. Il-Qorti tal-Ġustizzja tista’, għal raġunijiet validi, tagħti leave lill-Imħallfin u lill-Avukati Ġenerali.
 6. Id-dati tal-vaganzi ġudizzjarji u l-lista tal-jiem ta’ vaganza legali għandhom jiġu ppubblikati kull sena f’Il-Ġurnal Uffiċjali tal-Unjoni Ewropea.
 Id-deċiżjonijiet li jkunu jikkonċernaw kwistjonijiet amministrattivi jew il-provvedimenti li għandhom jittieħdu fuq il-proposti li jinsabu fir-rapport preliminari msemmi fl-Artikolu 59 ta’ dawn ir-Regoli għandhom jittieħdu mill-Qorti tal-Ġustizzja fil-laqgħa ġenerali li fiha għandhom jipparteċipaw, bi dritt ta’ vot, l-Imħallfin u l-Avukati Ġenerali kollha. Ir-Reġistratur għandu jkun preżenti għal dawn id-deliberazzjonijiet sakemm il-Qorti tal-Ġustizzja ma tiddeċidix mod ieħor.
 Redazzjoni tal-proċessi verbali
 Meta l-Qorti tal-Ġustizzja tiltaqa’ mingħajr il-preżenza tar-Reġistratur, hija għandha tinkariga lill-Imħallef l-inqas anzjan fis-sens tal-Artikolu 7 ta’ dawn ir-Regoli sabiex iħejji, jekk ikun meħtieġ, proċess verbal li għandu jiġi ffirmat mill-President u minn dan l-Imħallef.
 FUQ IL-KULLEĠĠI ĠUDIKANTI
 Taqsima 1. Fuq il-kompożizzjoni tal-kulleġġ ġudikanti
 1. L-Awla Manja għandha tkun komposta, għal kull kawża, mill-President u mill-Viċi President tal-Qorti tal-Ġustizzja, minn tliet Presidenti ta’ awla b’ħames Imħallfin, mill-Imħallef Relatur u min-numru ta’ Mħallfin li jkunu neċessarji sabiex jintlaħaq total ta’ ħmistax. Dawn l-Imħallfin tal-aħħar u t-tliet Presidenti ta’ awla b’ħames Imħallfin għandhom jiġu nnominati fuq il-bażi tal-listi msemmija fil-paragrafi 3 u 4 ta’ dan l-artikolu, u skont l-ordni indikat f’dawn il-listi. B’dan illi, għal kull kawża assenjata lill-Awla Manja, l-ewwel isem f’kull waħda minn dawn il-listi għandu jkun l-isem tal-Imħallef li jiġi minnufih wara l-aħħar Imħallef innominat fuq il-bażi ta’ din il-lista għall-aħħar kawża assenjata lil dan il-kulleġġ ġudikanti.
 2. Wara l-elezzjoni tal-President u tal-Viċi President tal-Qorti tal-Ġustizzja, segwita mill-elezzjoni tal-Presidenti ta’ awla b’ħames Imħallfin, għandhom jiġu stabbiliti lista tal-Presidenti ta’ awla b’ħames Imħallfin u lista tal-Imħallfin l-oħra għall-finijiet tad-determinazzjoni tal-kompożizzjoni tal-Awla Manja.
 3. Il-lista tal-Presidenti ta’ awla b’ħames Imħallfin għandha ssegwi l-ordni stabbilit fl-Artikolu 7 ta’ dawn ir-Regoli.
 4. Il-lista tal-Imħallfin l-oħra għandha ssegwi, b’alternanza, l-ordni stabbilit fl-Artikolu 7 ta’ dawn ir-Regoli u l-ordni invers: b’hekk, l-ewwel Imħallef fuq din il-lista jkun l-ewwel wieħed fl-ordni stabbilit fl-artikolu msemmi, it-tieni Mħallef fuq il-lista jkun l-aħħar wieħed skont dan l-ordni, it-tielet Imħallef ikun it-tieni wieħed skont dan l-ordni, ir-raba’ Mħallef ikun dak ta’ qabel tal-aħħar skont dan l-ordni, bil-bqija tal-lista stabbilita b’dan il-mod.
 5. Il-listi msemmija fil-paragrafi 3 u 4 għandhom jiġu ppubblikati f’Il-Ġurnal Uffiċjali tal-Unjoni Ewropea.
 6. Fil-kawżi li jiġu assenjati lill-Awla Manja bejn il-bidu ta’ sena kalendarja li fiha għandu jsir tibdil parjzali tal-Imħallfin u d-data li fiha jsir dan it-tibdil, jistgħu jiġu nnominati żewġ Imħallfin supplenti sabiex jikkompletaw il-kulleġġ ġudikanti sakemm ikun għad hemm dubji dwar jekk ikunx ser jintlaħaq il-kworum imsemmi fit-tielet paragrafu tal-Artikolu 17 tal-Istatut. Iż-żewġ Imħallfin li fil-lista msemmija fil-paragrafu 4 jinsabu minnufih wara l-aħħar Imħallef innominat għall-kompożizzjoni tal-Awla Manja fil-kawża kkonċernata għandhom jaġixxu bħala Mħallfin supplenti.
 7. L-Imħallfin supplenti għandhom jissostitwixxu, fl-ordni tal-lista msemmija fil-paragrafu 4, lill-Imħallfin li, jekk ikun il-każ, ma jkunux jistgħu jipparteċipaw fid-deċiżjoni dwar il-kawża.
 Kompożizzjoni tal-awli b’ħames u bi tliet Imħallfin
 1. L-awli b’ħames Imħallfin u bi tliet Imħallfin għandhom ikunu komposti, għal kull kawża, mill-President tal-awla, mill-Imħallef Relatur u min-numru ta’ Mħallfin li jkunu neċessarji sabiex jintlaħaq total ta’ ħames u tliet Imħallfin, rispettivament. Dawn l-Imħallfin tal-aħħar għandhom jiġu nnominati fuq il-bażi tal-listi msemmija fil-paragrafi 2 u 3, u skont l-ordni indikat f’dawn il-listi. Għal kull kawża assenjata lil awla, l-ewwel isem f’dawn il-listi għandu jkun l-isem tal-Imħallef li jiġi minnufih wara l-aħħar Imħallef innominat fuq il-bażi ta’ din il-lista għall-aħħar kawża assenjata lill-awla inkwistjoni.
 2. Għall-finijiet tal-kompożizzjoni tal-awli b’ħames Imħallfin, għandhom jiġu stabbiliti, wara l-elezzjoni tal-Presidenti ta’ dawn l-awli, listi li jinkludu l-Imħallfin kollha assenjati lill-awla kkonċernata, bl-eċċezzjoni tal-President tagħha. Il-listi għandhom jiġu stabbiliti bl-istess mod bħal-lista msemmija fl-Artikolu 27(4).
 3. Għall-finijiet tal-kompożizzjoni tal-awli bi tliet Imħallfin, għandhom jiġu stabbiliti, wara l-elezzjoni tal-Presidenti ta’ dawn l-awli, listi li jinkludu l-Imħallfin kollha assenjati lill-awla kkonċernata, bl-eċċezzjoni tal-President tagħha. Il-listi għandhom jiġu stabbiliti skont l-ordni stabbilit fl-Artikolu 7.
 4. Il-listi msemmija fil-paragrafi 2 u 3 għandhom jiġu ppubblikati f’Il-Ġurnal Uffiċjali tal-Unjoni Ewropea.
 Kompożizzjoni tal-awli fil-każ ta’ konnessjoni jew fil-każ ta’ astensjoni
 1. Meta l-Qorti tal-Ġustizzja tqis li diversi kawżi għandhom jiġu deċiżi flimkien mill-istess kulleġġ ġudikanti, il-kompożizzjoni ta’ dan il-kulleġġ ġudikanti għandha tkun dik stabbilita għall-kawża li r-rapport preliminari fir-rigward tagħha jkun ġie eżaminat l-ewwel.
 2. Meta awla li lilha tkun ġiet assenjata kawża titlob lill-Qorti tal-Ġustizzja, bis-saħħa tal-Artikolu 60(3) ta’ dawn ir-Regoli, li din il-kawża tiġi assenjata mill-ġdid lil kulleġġ ġudikanti ikbar, dan il-kulleġġ ġudikanti għandu jinkludi l-Membri tal-awla li tkun astjeniet milli tieħu konjizzjoni.
 Impediment ta’ President ta’ awla
 1. Fil-każ ta’ impediment tal-President ta’ awla b’ħames Imħallfin, il-funzjonijiet ta’ President ta’ awla għandhom jiġu eżerċitati minn President ta’ awla bi tliet Imħallfin, jekk ikun il-każ skont l-ordni stabbilit fl-Artikolu 7 ta’ dawn ir-Regoli, jew, jekk ebda President ta’ awla bi tliet Imħallfin ma jkun jagħmel parti mill-kulleġġ ġudikanti, minn wieħed mill-Imħallfin l-oħra skont l-ordni stabbilit fl-imsemmi Artikolu 7.
 2. Fil-każ ta’ impediment tal-President ta’ awla bi tliet Imħallfin, il-funzjonijiet ta’ President ta’ awla għandhom jiġu eżerċitati minn Imħallef tal-kulleġġ ġudikanti skont l-ordni stabbilit fl-Artikolu 7.
 Impediment ta’ Membru tal-kulleġġ ġudikanti
 1. Fil-każ ta’ impediment ta’ Membru tal-Awla Manja, dan il-Membru għandu jiġi ssostitwit minn Imħallef ieħor skont l-ordni tal-lista msemmija fl-Artikolu 27(4).
 2. Fil-każ ta’ impediment ta’ Membru ta’ awla b’ħames Imħallfin, dan il-Membru għandu jiġi ssostitwit minn Imħallef ieħor li jagħmel parti mill-istess awla, skont l-ordni tal-lista msemmija fl-Artikolu 28(2). Jekk l-Imħallef impedit ma jkunx jista’ jiġi ssostitwit minn Imħallef li jagħmel parti mill-istess awla, il-President ta’ din l-awla għandu jinforma b’dan lill-President tal-Qorti tal-Ġustizzja, li jista’ jinnomina Mħallef ieħor sabiex jikkompleta l-awla.
 3. Fil-każ ta’ impediment ta’ Membru ta’ awla bi tliet Imħallfin, dan il-Membru għandu jiġi ssostitwit minn Imħallef ieħor li jagħmel parti mill-istess awla, skont l-ordni tal-lista msemmija fl-Artikolu 28(3). Jekk l-Imħallef impedit ma jkunx jista’ jiġi ssostitwit minn Imħallef li jagħmel parti mill-istess awla, il-President ta’ din l-awla għandu jinforma b’dan lill-President tal-Qorti tal-Ġustizzja, li jista’ jinnomina Mħallef ieħor sabiex jikkompleta l-awla.
 Taqsima 2. Fuq id-deliberazzjonijiet
 Modalitajiet tad-deliberazzjonijiet
 1. Id-deliberazzjonijiet tal-Qorti tal-Ġustizzja għandhom ikunu u jibqgħu sigrieti.
 2. Meta tkun inżammet seduta għas-sottomissjonijiet orali, huma biss l-Imħallfin li jkunu pparteċipaw f’din is-seduta u, eventwalment, l-Imħallef Relatur li jiġi inkarigat mill-kawża, li jistgħu jieħdu sehem fid-deliberazzjonijiet.
 3. Kull wieħed mill-Imħallfin li jkun qiegħed jipparteċipa fid-deliberazzjonijiet għandu jesprimi l-opinjoni tiegħu, filwaqt li jagħti r-raġunijiet għaliha.
 4. Il-konklużjonijiet adottati wara diskussjoni finali mill-maġġoranza tal-Imħallfin għandhom jiddeterminaw id-deċiżjoni tal-Qorti tal-Ġustizzja.
 Numru ta’ Mħallfin li jipparteċipaw fid-deliberazzjonijiet
 Jekk, minħabba impediment, l-Imħallfin ikunu f’numru biż-żewġ, l-Imħallef l-inqas anzjan fis-sens tal-Artikolu 7 ta’ dawn ir-Regoli għandu jastjeni milli jipparteċipa fid-deliberazzjonijiet, sakemm ma jkunx l-Imħallef Relatur. F’dan il-każ, huwa l-Imħallef li jiġi minnufih qablu fl-ordni ta’ anzjanità li għandu jastjeni milli jipparteċipa fid-deliberazzjonijiet.
 Kworum tal-Awla Manja
 1. Jekk, għal kawża assenjata lill-Awla Manja, ma jkunx għadu possibbli li jintlaħaq il-kworum imsemmi fit-tielet paragrafu tal-Artikolu 17 tal-Istatut, il-President tal-Qorti tal-Ġustizzja għandu jinnomina Mħallef wieħed jew iktar skont l-ordni tal-lista msemmija fl-Artikolu 27(4) ta’ dawn ir-Regoli.
 2. Jekk tkun inżammet seduta għas-sottomissjonijiet orali qabel din in-nomina, għandhom jerġgħu jinstemgħu s-sottomissjonijiet orali tal-partijiet u l-konklużjonijiet tal-Avukat Ġenerali.
 Kworum tal-awli b’ħames jew bi tliet Imħallfin
 1. Jekk, għal kawża assenjata lil awla b’ħames jew bi tliet Imħallfin, ma jkunx għadu possibbli li jintlaħaq il-kworum imsemmi fit-tieni paragrafu tal-Artikolu 17 tal-Istatut, il-President tal-Qorti tal-Ġustizzja għandu jinnomina Mħallef wieħed jew iktar skont l-ordni tal-listi msemmija rispettivament fl-Artikolu 28(2) u fl-Artikolu 28(3) ta’ dawn ir-Regoli. Jekk l-Imħallef impedit ma jkunx jista’ jiġi ssostitwit minn Imħallef li jagħmel parti mill-istess awla, il-President ta’ din l-awla għandu jinforma minnufih b’dan lill-President tal-Qorti tal-Ġustizzja, li għandu jinnomina Mħallef ieħor sabiex jikkompleta l-awla.
 2. L-Artikolu 34(2) għandu japplika, mutatis mutandis, għall-awli b’ħames u bi tliet Imħallfin.
 FUQ IS-SISTEMA LINGWISTIKA
 Lingwi tal-kawża
 Il-lingwi tal-kawża huma l-Bulgaru, iċ-Ċek, id-Daniż, l-Estonjan, il-Finlandiż, il-Franċiż, il-Ġermaniż, il-Grieg, l-Ingliż, l-Irlandiż, l-Ispanjol, l-Isvediż, il-Latvjan, il-Litwan, il-Malti, l-Olandiż, il-Pollakk, il-Portugiż, ir-Rumen, is-Slovakk, is-Sloven, it-Taljan u l-Ungeriż.
 Determinazzjoni tal-lingwa tal-kawża
 1. Fir-rikorsi diretti, il-lingwa tal-kawża tintgħażel mir-rikorrent, bla ħsara għad-dispożizzjonijiet li ġejjin:
 jekk il-konvenut ikun Stat Membru, il-lingwa tal-kawża għandha tkun il-lingwa uffiċjali ta’ dan l-Istat; fil-każ li l-Istat ikollu iktar minn lingwa uffiċjali waħda, ir-rikorrent għandu l-possibbiltà jagħżel il-lingwa li jippreferi;
 fuq talba konġunta tal-partijiet, jista’ jiġi awtorizzat l-użu totali jew parzjali ta’ lingwa oħra minn fost il-lingwi msemmija fl-Artikolu 36;
 fuq talba ta’ waħda mill-partijiet, u wara li jinstemgħu l-parti l-oħra u l-Avukat Ġenerali, jista’ jiġi awtorizzat, b’deroga mid-dispożizzjonijiet tas-subparagrafi (a) u (b), l-użu totali jew parzjali bħala lingwa tal-kawża ta’ lingwa oħra minn fost il-lingwi msemmija fl-Artikolu 36; din it-talba ma tistax titressaq minn waħda mill-istituzzjonijiet tal-Unjoni Ewropea.
 2. Bla ħsara għad-dispożizzjonijiet previsti fis-subparagrafi (b) u (c) tal-paragrafu preċedenti, u bla ħsara għall-Artikolu 38(4) u (5) ta’ dawn ir-Regoli,
 fil-każ ta’ appell mid-deċiżjonijiet tal-Qorti Ġenerali, imsemmi fl-Artikoli 56 u 57 tal-Istatut, il-lingwa tal-kawża għandha tkun dik tad-deċiżjoni tal-Qorti Ġenerali li tkun is-suġġett tal-appell;
 meta l-Qorti tal-Ġustizzja tiddeċiedi, skont it-tieni paragrafu tal-Artikolu 62 tal-Istatut, li teżamina mill-ġdid deċiżjoni tal-Qorti Ġenerali, il-lingwa tal-kawża għandha tkun dik tad-deċiżjoni tal-Qorti Ġenerali li tkun is-suġġett tal-eżami mill-ġdid;
 fil-każ tal-kontestazzjonijiet dwar l-ispejjeż li jistgħu jinġabru, tal-oppożizzjoni għal sentenza mogħtija fil-kontumaċja, tal-oppożizzjoni minn terzi kif ukoll tat-talbiet għal interpretazzjoni, għal reviżjoni u tat-talbiet intiżi sabiex jiġi rrimedjat nuqqas li tingħata deċiżjoni, il-lingwa tal-kawża għandha tkun dik tad-deċiżjoni li fir-rigward tagħha jkunu tressqu dawn it-talbiet jew kontestazzjonijiet.
 3. Fil-proċeduri għal deċiżjoni preliminari, il-lingwa tal-kawża għandha tkun il-lingwa tal-qorti tar-rinviju. Fuq talba debitament ġustifikata ta’ waħda mill-partijiet fil-kawża prinċipali, u wara li jinstemgħu l-parti l-oħra fil-kawża prinċipali u l-Avukat Ġenerali, l-użu ta’ lingwa oħra minn fost dawk imsemmija fl-Artikolu 36 jista’ jiġi awtorizzat għall-fażi orali tal-proċedura. Meta tingħata, din l-awtorizzazzjoni tapplika għall-partijiet interessati kollha msemmija fl-Artikolu 23 tal-Istatut.
 4. Id-deċiżjoni dwar it-talbiet imsemmija iktar ’il fuq tista’ tittieħed mill-President; il-President jista’ u, meta jkollu l-intenzjoni li jilqa’ t-talba mingħajr il-kunsens tal-partijiet kollha, għandu jgħaddi t-talba quddiem il-Qorti tal-Ġustizzja.
 Użu tal-lingwa tal-kawża
 1. Il-lingwa tal-kawża għandha tintuża b’mod partikolari fin-noti u fis-sottomissjonijiet orali tal-partijiet, inklużi l-annessi u d-dokumenti prodotti jew mehmuża, kif ukoll fil-proċessi verbali u d-deċiżjonijiet tal-Qorti tal-Ġustizzja.
 2. Kull anness u kull dokument ippreżentat jew mehmuż li jkun miktub b’lingwa differenti mil-lingwa tal-kawża għandu jkollu miegħu traduzzjoni fil-lingwa tal-kawża.
 3. Madankollu, fil-każ ta’ annessi u dokumenti voluminużi, jistgħu jiġu ppreżentati traduzzjonijiet ta’ estratti. Il-Qorti tal-Ġustizzja tista’, f’kull ħin, ex officio jew fuq talba ta’ waħda mill-partijiet, tordna li ssir traduzzjoni iktar kompluta jew sħiħa.
 4. B’deroga mid-dispożizzjonijiet preċedenti, l-Istati Membri huma awtorizzati jużaw il-lingwa uffiċjali tagħhom meta jipparteċipaw fi proċedura għal deċiżjoni preliminari, meta jagħmlu intervent f’kawża pendenti quddiem il-Qorti tal-Ġustizzja jew meta jressqu kawża quddiem din tal-aħħar taħt l-Artikolu 259 TFUE. Din id-dispożizzjoni tapplika kemm għad-dokumenti miktuba u kemm għad-dikjarazzjonijiet orali. F’kull każ, it-traduzzjoni fil-lingwa tal-kawża għandha tiġi żgurata mir-Reġistratur.
 5. L-Istati parti fil-Ftehim ŻEE, minbarra l-Istati Membri, kif ukoll l-Awtorità ta’ Sorveljanza EFTA, jistgħu jiġu awtorizzati jużaw waħda mil-lingwi msemmija fl-Artikolu 36, li tkun differenti mil-lingwa tal-kawża, meta jipparteċipaw fi proċedura għal deċiżjoni preliminari jew meta jagħmlu intervent f’kawża pendenti quddiem il-Qorti tal-Ġustizzja. Din id-dispożizzjoni tapplika kemm għad-dokumenti miktuba u kemm għad-dikjarazzjonijiet orali. F’kull każ, it-traduzzjoni fil-lingwa tal-kawża għandha tiġi żgurata mir-Reġistratur.
 6. L-Istati terzi li japparteċipaw fi proċedura għal deċiżjoni preliminari, skont ir-raba’ paragrafu tal-Artikolu 23 tal-Istatut, jistgħu jiġu awtorizzati jużaw waħda mil-lingwi msemmija fl-Artikolu 36, li tkun differenti mil-lingwa tal-kawża. Din id-dispożizzjoni tapplika kemm għad-dokumenti miktuba u kemm għad-dikjarazzjonijiet orali. F’kull każ, it-traduzzjoni fil-lingwa tal-kawża għandha tiġi żgurata mir-Reġistratur.
 7. Meta x-xhieda jew il-periti jiddikjaraw li ma jistgħux jesprimu ruħhom b’mod adegwat f’waħda mil-lingwi msemmija fl-Artikolu 36, il-Qorti tal-Ġustizzja għandha tawtorizzahom jifformulaw id-dikjarazzjonijiet tagħhom f’lingwa oħra. Ir-Reġistratur għandu jiżgura t-traduzzjoni fil-lingwa tal-kawża.
 8. Il-President u l-Viċi President tal-Qorti tal-Ġustizzja kif ukoll il-Presidenti ta’ awla fit-tmexxija tat-trattazzjoni, l-Imħallfin u l-Avukati Ġenerali meta jagħmlu mistoqsijiet, u l-Avukati Ġenerali fil-konklużjonijiet tagħhom jistgħu jużaw waħda mil-lingwi msemmija fl-Artikolu 36, li tkun differenti mil-lingwa tal-kawża. Ir-Reġistratur għandu jiżgura t-traduzzjoni fil-lingwa tal-kawża.
 Responsabbiltà tar-Reġistratur fil-qasam lingwistiku
 Fuq talba ta’ wieħed mill-Imħallfin, tal-Avukat Ġenerali jew ta’ parti, ir-Reġistratur għandu jiżgura li ssir it-traduzzjoni, fil-lingwi magħżula minnhom u msemmija fl-Artikolu 36, ta’ dak li jintqal jew jinkiteb matul il-proċedura quddiem il-Qorti tal-Ġustizzja.
 Sistema lingwistika tal-pubblikazzjonijiet tal-Qorti tal-Ġustizzja
 Il-pubblikazzjonijiet tal-Qorti tal-Ġustizzja għandhom isiru fil-lingwi msemmija fl-Artikolu 1 tar-Regolament Nru 1 tal-Kunsill.
 Testi awtentiċi
 It-testi miktuba fil-lingwa tal-kawża jew, jekk ikun il-każ, f’lingwa oħra awtorizzata skont l-Artikoli 37 u 38 ta’ dawn ir-Regoli, huma testi awtentiċi.
 Dipartiment lingwistiku tal-Qorti tal-Ġustizzja
 Il-Qorti tal-Ġustizzja għandha twaqqaf dipartiment lingwistiku kompost minn esperti li għandhom taħriġ ġuridiku adegwat u għarfien wiesa’ ta’ diversi lingwi uffiċjali tal-Unjoni.
 DISPOŻIZZJONIJIET PROĊEDURALI KOMUNI
 FUQ ID-DRITTJIET U L-OBBLIGI TAL-AĠENTI, TAL-KONSULENTI U TAL-AVUKATI
 Privileġġi, immunitajiet u faċilitajiet
 1. L-aġenti, il-konsulenti u l-avukati li jidhru quddiem il-Qorti tal-Ġustizzja jew quddiem awtorità ġudizzjarja mqabbda mill-Qorti tal-Ġustizzja permezz ta’ ittra rogatorja, għandhom igawdu minn immunità għal dak li jintqal u li jinkiteb minnhom dwar il-kawża jew il-partijiet.
 2. L-aġenti, il-konsulenti u l-avukati għandhom igawdu wkoll mill-privileġġi u l-faċilitajiet li ġejjin:
 l-atti u d-dokumenti kollha li jikkonċernaw il-proċedura huma eżenti mit-tfittxija u s-sekwestru. Fil-każ ta’ kontestazzjoni, l-uffiċjali tad-dwana jew tal-pulizija jistgħu jissiġillaw l-atti u d-dokumenti inkwistjoni li mbagħad għandhom jintbagħtu minnufih lill-Qorti tal-Ġustizzja sabiex jiġu spezzjonati fil-preżenza tar-Reġistratur u tal-persuna kkonċernata;
 l-aġenti, il-konsulenti u l-avukati għandhom igawdu mil-libertà li jivvjaġġaw sa fejn dan ikun neċessarju għat-twettiq tax-xogħol tagħhom.
 Kwalità ta’ rappreżentanti tal-partijiet
 1. Sabiex ikunu jistgħu jibbenefikaw mill-privileġġi, mill-immunitajiet u mill-faċilitajiet imsemmija fl-artikolu preċedenti, il-persuni kkonċernati għandhom jipproduċu prova minn qabel tal-kwalità tagħhom:
 fil-każ tal-aġenti, permezz ta’ dokument uffiċjali maħruġ mill-mandant tagħhom, li għandu jibgħat minnufih kopja tiegħu lir-Reġistratur;
 fil-każ tal-avukati, permezz ta’ dokument ta’ attestazzjoni li jiċċertifika li huma awtorizzati jipprattikaw quddiem qorti ta’ Stat Membru jew ta’ Stat ieħor parti fil-Ftehim ŻEE u, meta l-parti rrappreżentata minnhom tkun persuna ġuridika taħt id-dritt privat, permezz ta’ mandat maħruġ minn din tal-aħħar;
 fil-każ tal-konsulenti, permezz ta’ mandat maħruġ mill-parti assistita minnhom.
 2. Meta jkun meħtieġ, ir-Reġistratur tal-Qorti tal-Ġustizzja għandu joħroġilhom dokument ta’ attestazzjoni. Il-validità ta’ dan id-dokument hija limitata għal terminu determinat; il-validità tista’ tiġi pprorogata jew imqassra skont it-tul tal-proċedura.
 1. Il-privileġġi, l-immunitajiet u l-faċilitajiet imsemmija fl-Artikolu 43 ta’ dawn ir-Regoli għandhom jingħataw esklużivament fl-interess tal-kawża.
 2. Il-Qorti tal-Ġustizzja tista’ tneħħi l-immunità meta tqis li t-tneħħija tagħha ma tippreġudikax l-interessi tal-kawża.
 Esklużjoni mill-proċedura
 1. Jekk il-Qorti tal-Ġustizzja tqis li l-aġir ta’ aġent, konsulent jew avukat quddiem il-Qorti tal-Ġustizzja huwa inkompatibbli mad-dekor tal-Qorti tal-Ġustizzja jew mar-rekwiżiti ta’ amministrazzjoni tajba tal-ġustizzja, jew li dan l-aġent, konsulent jew avukat qiegħed juża d-drittijiet li huwa għandu bis-saħħa tal-funzjoni tiegħu għal finijiet differenti minn dawk li għalihom ingħatawlu dawn id-drittijiet, hija għandha tinforma b’dan lill-persuna kkonċernata. Jekk il-Qorti tal-Ġustizzja tinforma b’dan lill-awtoritajiet kompetenti li taqa’ taħthom il-persuna kkonċernata, kopja tal-ittra indirizzata lil dawn l-awtoritajiet għandha tintbagħat lill-persuna kkonċernata.
 2. Għall-istess raġunijiet, il-Qorti tal-Ġustizzja tista’, f’kull ħin u wara li jinstemgħu l-persuna kkonċernata u l-Avukat Ġenerali, tiddeċiedi, permezz ta’ digriet motivat, li teskludi aġent, konsulent jew avukat mill-proċedura. Dan id-digriet għandu jkollu effett immedjat.
 3. Meta aġent, konsulent jew avukat jiġi eskluż mill-proċedura, il-proċedura għandha tiġi sospiża sal-iskadenza ta’ terminu ffissat mill-President sabiex il-parti kkonċernata tkun tista’ tinnomina aġent, konsulent jew avukat ieħor.
 4. Id-deċiżjonijiet meħuda skont dan l-artikolu jistgħu jiġu rrevokati.
 Għalliema tal-università u partijiet fil-kawża prinċipali
 1. Id-dispożizzjonijiet ta’ dan il-Kapitolu huma applikabbli għall-għalliema tal-università li għandhom id-dritt li jagħmlu sottomissjonijiet orali quddiem il-Qorti tal-Ġustizzja skont l-Artikolu 19 tal-Istatut.
 2. Dawn id-dispożizzjonijiet huma applikabbli wkoll, fil-kuntest tar-rinviji għal deċiżjoni preliminari, għall-partijiet fil-kawża prinċipali meta, skont ir-regoli proċedurali nazzjonali applikabbli, dawn il-partijiet huma awtorizzati jidhru quddiem qorti mingħajr l-assistenza ta’ avukat kif ukoll għall-persuni awtorizzati sabiex jirrappreżentawhom skont dawn l-istess regoli.
 FUQ IN-NOTIFIKI
 Modi ta’ notifika
 1. In-notifiki previsti f’dawn ir-Regoli għandhom isiru, taħt ir-responsabbiltà tar-Reġistratur, fl-indirizz għan-notifika magħżul mid-destinatarju, jew billi tintbagħat kopja tal-att li għandu jiġi nnotifikat permezz ta’ ittra rreġistrata, b’dikjarazzjoni ta’ rċevuta, jew billi din il-kopja tingħata direttament lid-destinatarju bl-għoti ta’ rċevuta. Il-kopji tal-oriġinal li għandhom jiġu nnotifikati għandhom jiġu ppreparati u awtentikati mir-Reġistratur, sakemm dawn il-kopji ma jkunux ġew prodotti mill-partijiet stess skont l-Artikolu 57(2) ta’ dawn ir-Regoli.
 2. Meta d-destinatarju jkun ta l-kunsens tiegħu li n-notifiki jsirulu permezz ta’ faks jew permezz ta’ kull mezz tekniku ta’ komunikazzjoni ieħor, in-notifika ta’ kull att proċedurali, inklużi s-sentenzi u d-digrieti tal-Qorti tal-Ġustizzja, tista’ ssir billi tintbagħat kopja tad-dokument b’dan il-mezz.
 3. Jekk, minħabba raġunijiet tekniċi jew minħabba n-natura jew il-volum tal-att, ma tkunx tista’ ssir tali trażmissjoni, l-att għandu jiġi nnotifikat, jekk ma tkunx ġiet indikata l-għażla tal-indirizz għan-notifika tad-destinatarju, fl-indirizz tad-destinatarju skont il-modalitajiet previsti fil-paragrafu 1. Id-destinatarju għandu jiġi informat dwar dan permezz ta’ faks jew permezz ta’ kull mezz tekniku ta’ komunikazzjoni ieħor. F’dan il-każ, huwa preżunt li l-ittra rreġistrata mibgħuta lid-destinatarju tkun waslitlu fl-għaxar jum wara d-depożitu ta’ din l-ittra fl-uffiċċju postali ta’ fejn il-Qorti tal-Ġustizzja għandha s-sede tagħha, sakemm mid-dikjarazzjoni ta’ rċevuta ma jirriżultax li l-ittra wasslet għand id-destinatarju f’jum ieħor jew sakemm id-destinatarju ma jinformax lir-Reġistratur, f’terminu ta’ tliet ġimgħat li jiddekorri mill-komunikazzjoni, permezz ta’ faks jew ta’ kull mezz tekniku ta’ komunikazzjoni ieħor, li n-notifika ma waslitlux.
 4. Il-Qorti tal-Ġustizzja tista’, permezz ta’ deċiżjoni, tistabbilixxi l-kundizzjonijiet li fihom att proċedurali jista’ jiġi nnotifikat b’mezzi elettroniċi. Din id-deċiżjoni għandha tiġi ppubblikata f’Il-Ġurnal Uffiċjali tal-Unjoni Ewropea.
 FUQ IT-TERMINI
 Kalkolu tat-termini
 1. It-termini proċedurali previsti fit-Trattati, fl-Istatut u f’dawn ir-Regoli għandhom jiġi kkalkolati kif ġej:
 jekk terminu espress f’jiem, f’ġimgħat, f’xhur jew fi snin għandu jibda jiddekorri mill-mument li fih iseħħ avveniment jew li fih jitwettaq att, il-jum li matulu jseħħ dan l-avveniment jew jitwettaq dan l-att ma għandux jiġi inkluż fit-terminu;
 terminu espress f’ġimgħat, f’xhur jew fi snin għandu jiskadi mat-tmiem tal-jum li, fl-aħħar ġimgħa, fl-aħħar xahar jew fl-aħħar sena, ikollu l-istess isem jew l-istess numru bħall-jum li matulu seħħ l-avveniment jew twettaq l-att li minnu għandu jiġi kkalkolat it-terminu. Jekk, fil-każ ta’ terminu espress f’xhur jew fi snin, il-jum stabbilit għall-iskadenza ta’ dan it-terminu ma jinzertax fl-aħħar xahar, it-terminu għandu jiskadi mat-tmiem tal-aħħar jum ta’ dan ix-xahar;
 meta terminu jkun espress f’xhur u f’jiem, għandhom l-ewwel jitqiesu x-xhur sħaħ u mbagħad il-jiem;
 it-termini jinkludu s-Sibtijiet, il-Ħdud u l-jiem ta’ vaganza legali msemmija fl-Artikolu 24(6) ta’ dawn ir-Regoli;
 it-termini ma jiġux sospiżi matul il-vaganzi ġudizzjarji.
 2. Jekk il-jum li fih jiskadi t-terminu jkun is-Sibt, il-Ħadd jew jum ta’ vaganza legali, l-iskadenza ta’ dan it-terminu għandha tiġi ddifferita għat-tmiem tal-jum ta’ xogħol li jmiss.
 Rikors kontra att ta’ istituzzjoni
 Meta terminu għall-preżentata ta’ rikors kontra att ta’ istituzzjoni jibda jiddekorri mill-pubblikazzjoni tal-att, it-terminu għandu jiġi kkalkolat, fis-sens tal-Artikolu 49(1)(a), mit-tmiem tal-erbatax-il jum wara d-data tal-pubblikazzjoni tal-att f’Il-Ġurnal Uffiċjali tal-Unjoni Ewropea.
 Terminu għal raġuni ta’ distanza
 It-termini proċedurali għandhom jiżdiedu b’terminu fiss ta’ għaxart ijiem għal raġuni ta’ distanza.
 Iffissar u proroga ta’ termini
 1. It-termini ffissati mill-Qorti tal-Ġustizzja skont dawn ir-Regoli jistgħu jiġu pprorogati.
 2. Il-President u l-Presidenti ta’ awla jistgħu jiddelegaw lir-Reġistratur is-setgħa li jiffirma fir-rigward tal-iffissar ta’ ċerti termini li, skont dawn ir-Regoli, għandhom jiġu stabbiliti minnhom, jew fir-rigward tal-proroga tagħhom.
 FUQ ID-DIVERSI MODI TA’ TRATTAMENT TAL-KAWŻI
 Modi ta’ trattament tal-kawżi
 1. Bla ħsara għal dispożizzjonijiet partikolari previsti fl-Istatut jew f’dawn ir-Regoli, il-proċedura quddiem il-Qorti tal-Ġustizzja għandha tinkludi fażi bil-miktub u fażi orali.
 2. Meta l-Qorti tal-Ġustizzja manifestament ma jkollhiex kompetenza sabiex tieħu konjizzjoni ta’ kawża jew meta talba jew rikors ikunu manifestament inammissibbli, il-Qorti tal-Ġustizzja tista’, f’kull ħin u wara li jinstema’ l-Avukat Ġenerali, tiddeċiedi permezz ta’ digriet motivat, mingħajr ma tkompli l-proċedura.
 3. Fid-dawl ta’ ċirkustanzi partikolari, il-President jista’ jiddeċiedi li kawża għandha tinqata’ bi prijorità.
 4. Kawża tista’ tiġi suġġetta għal proċedura mħaffa fil-kundizzjonijiet previsti f’dawn ir-Regoli.
 5. Rinviju għal deċiżjoni preliminari jista’ jiġi suġġett għal proċedura b’urġenza fil-kundizzjonijiet previsti f’dawn ir-Regoli.
 Kawżi magħquda
 1. Meta diversi kawżi tal-istess natura jkollhom l-istess suġġett, dawn il-kawżi jistgħu, f’kull ħin, jintgħaqdu minħabba konnessjoni għall-finijiet tal-fażi bil-miktub jew orali tal-proċedura, jew għall-finijiet tas-sentenza li tagħlaq l-istanza.
 2. Il-President għandu jiddeċiedi dwar it-tgħaqqid tal-kawżi, wara li jinstemgħu l-Imħallef Relatur u l-Avukat Ġenerali, jekk il-kawżi inkwistjoni kienu diġà ġew assenjati, u, ħlief fil-każ tar-rinviji għal deċiżjoni preliminari, wara li jinstemgħu il-partijiet ukoll. Il-President jista’ jgħaddi d-deċiżjoni dwar din il-kwistjoni quddiem il-Qorti tal-Ġustizzja.
 3. Kawżi magħquda jistgħu jerġgħu jinfirdu, fil-kundizzjonijiet previsti fil-paragrafu 2.
 1. Il-proċedura tista’ tiġi sospiża:
 fil-każijiet previsti fit-tielet paragrafu tal-Artikolu 54 tal-Istatut, permezz ta’ digriet tal-Qorti tal-Ġustizzja, mogħti wara li jinstema’ l-Avukat Ġenerali;
 fil-każijiet l-oħra kollha, permezz ta’ deċiżjoni tal-President, mogħtija wara li jinstemgħu l-Imħallef Relatur u l-Avukat Ġenerali u, bl-eċċezzjoni tar-rinviji għal deċiżjoni preliminari, il-partijiet.
 2. Il-proċedura tista’ titkompla permezz ta’ digriet jew ta’ deċiżjoni mogħtija skont l-istess modalitajiet.
 3. Id-digrieti jew id-deċiżjonijiet imsemmija fil-paragrafi preċedenti għandhom jiġu nnotifikati lill-partijiet jew lill-partijiet interessati msemmija fl-Artikolu 23 tal-Istatut.
 4. Is-sospensjoni tal-proċedura tidħol fis-seħħ fid-data indikata fid-digriet jew fid-deċiżjoni ta’ sospensjoni jew, fin-nuqqas ta’ tali indikazzjoni, fid-data ta’ dan id-digriet jew deċiżjoni.
 5. Matul il-perijodu ta’ sospensjoni, ebda terminu proċedurali ma jiddekorri fir-rigward tal-partijiet jew lill-partijiet interessati msemmija fl-Artikolu 23 tal-Istatut.
 6. Meta d-digriet jew id-deċiżjoni ta’ sospensjoni ma jiffissawx meta għandha tintemm is-sospensjoni, din tintemm fid-data indikata fid-digriet jew fid-deċiżjoni ta’ tkomplija tal-proċedura jew, fin-nuqqas ta’ tali indikazzjoni, fid-data ta’ dan id-digriet jew deċiżjoni.
 7. Mid-data tat-tkomplija tal-proċedura wara s-sospensjoni, it-termini proċedurali interrotti għandhom jiġu ssostitwiti b’termini ġodda li jibdew jiddekorru mid-data ta’ din it-tkomplija.
 Differiment ta’ kawża għall-għoti ta’ deċiżjoni
 Fid-dawl ta’ ċirkustanzi partikolari, il-President jista’, ex officio jew fuq talba ta’ parti, u wara li jinstemgħu l-Imħallef Relatur, l-Avukat Ġenerali u l-partijiet, jiddeċiedi li kawża għandha tiġi ddifferita sabiex tiġi deċiża f’data sussegwenti.
 FUQ IL-FAŻI BIL-MIKTUB TAL-PROĊEDURA
 Preżentata tal-atti proċedurali
 1. L-oriġinal ta’ kull att proċedurali għandu jkun iffirmat bl-idejn mill-aġent jew mill-avukat tal-parti jew, fir-rigward tal-osservazzjonijiet ippreżentati fil-kuntest ta’ proċedura għal deċiżjoni preliminari, mill-parti fil-kawża prinċipali jew mir-rappreżentant tagħha meta r-regoli proċedurali nazzjonali applikabbli għall-kawża prinċipali jippermettu dan.
 2. Dan l-att, flimkien mal-annessi kollha li jissemmew fih, għandu jiġi ppreżentat flimkien ma’ ħames kopji għall-Qorti tal-Ġustizzja u, fir-rigward tal-proċeduri li ma jkunux proċeduri għal deċiżjoni preliminari, kopja għal kull parti fil-kawża. Dawn il-kopji għandhom jiġu awtentikati mill-parti li tippreżentahom.
 3. Barra minn dan, l-istituzzjonijiet għandhom jipproduċu, fit-termini ffissati mill-Qorti tal-Ġustizzja, it-traduzzjonijiet ta’ kull att proċedurali fil-lingwi l-oħra kollha msemmija fl-Artikolu 1 tar-Regolament Nru 1 tal-Kunsill. Il-paragrafu preċedenti huwa applikabbli.
 4. Ma’ kull att proċedurali għandu jiġi anness faxxiklu, li jiġbor fih l-annessi u d-dokumenti invokati insostenn tal-att, bi skeda li telenka dawn l-annessi u dokumenti.
 5. Jekk, minħabba l-volum ta’ anness jew ta’ dokument, mal-att proċedurali jiġu mehmuża biss estratti minn dan l-anness jew dokument, l-att jew id-dokument kollu jew kopja sħiħa tagħhom għandhom jiġu ppreżentati fir-Reġistru.
 6. Kull att proċedurali għandu jkollu data. Għall-finijiet tat-termini proċedurali, huma biss id-data u s-siegħa tal-preżentata tal-oriġinal fir-Reġistru li għandhom jittieħdu inkunsiderazzjoni.
 7. Bla ħsara għad-dispożizzjonijiet tal-paragrafi 1 sa 6, id-data u s-siegħa li fihom kopja tal-oriġinal iffirmat ta’ att proċedurali, inkluża l-iskeda bil-lista tal-annessi u dokumenti msemmija fil-paragrafu 4, tasal fir-Reġistru permezz ta’ faks jew permezz ta’ kull mezz tekniku ta’ komunikazzjoni ieħor użat mill-Qorti tal-Ġustizzja, għandhom jittieħdu inkunsiderazzjoni għall-finijiet tal-osservanza tat-termini proċedurali jekk l-oriġinal iffirmat tal-att, flimkien mal-annessi u mal-kopji msemmija fil-paragrafu 2, jiġi ppreżentat fir-Reġistru sa mhux iktar tard minn għaxart’ijiem wara.
 8. Bla ħsara għad-dispożizzjonijiet tal-paragrafi 3 sa 6, il-Qorti tal-Ġustizzja tista’, permezz ta’ deċiżjoni, tistabbilixxi l-kundizzjonijiet li fihom att proċedurali trażmess lir-Reġistru b’mezz elettroniku jista’ jitqies li huwa l-oriġinal ta’ dan l-att. Din id-deċiżjoni għandha tiġi ppubblikata f’Il-Ġurnal Uffiċjali tal-Unjoni Ewropea.
 Tul tal-atti proċedurali
 Bla ħsara għal dispożizzjonijiet partikolari previsti f’dawn ir-Regoli, il-Qorti tal-Ġustizzja tista’, permezz ta’ deċiżjoni, tistabbilixxi t-tul massimu tan-noti jew tal-osservazzjonijiet ippreżentati quddiemha. Din id-deċiżjoni għandha tiġi ppubblikata f’Il-Ġurnal Uffiċjali tal-Unjoni Ewropea.
 FUQ IR-RAPPORT PRELIMINARI U FUQ L-ASSENJAZZJONI TAL-KAWŻI LILL-KULLEĠĠI ĠUDIKANTI
 Rapport preliminari
 1. Ladarba tingħalaq il-fażi bil-miktub tal-proċedura, il-President għandu jiffissa d-data li fiha l-Imħallef Relatur għandu jippreżenta rapport preliminari fil-laqgħa ġenerali tal-Qorti tal-Ġustizzja.
 2. Ir-rapport preliminari għandu jinkludi proposti dwar il-kwistjoni jekk il-kawża teħtieġx miżuri partikolari ta’ organizzazzjoni tal-proċedura, miżuri ta’ istruttorja jew, jekk ikun il-każ, talbiet għal kjarifiki mingħand il-qorti tar-rinviju, kif ukoll dwar il-kulleġġ ġudikanti li lilu għandha tiġi assenjata l-kawża. Ir-rapport għandu jinkludi wkoll il-proposta tal-Imħallef Relatur dwar id-dispensa eventwali mis-seduta għas-sottomissjonijiet orali kif ukoll dwar il-possibbiltà li l-kawża tinqata’ mingħajr konklużjonijiet tal-Avukat Ġenerali skont il-ħames paragrafu tal-Artikolu 20 tal-Istatut.
 3. Il-Qorti tal-Ġustizzja, wara li jinstema’ l-Avukat Ġenerali, għandha tiddeċiedi dwar il-provvedimenti li għandhom jittieħdu fuq il-proposti tal-Imħallef Relatur.
 Assenjazzjoni lill-kulleġġi ġudikanti
 1. Il-Qorti tal-Ġustizzja għandha tassenja lill-awli b’ħames u bi tliet Imħallfin kull kawża mressqa quddiemha sakemm, minħabba d-diffikultà jew l-importanza tal-kawża jew minħabba ċirkustanzi partikolari, ma jkunx meħtieġ li l-kawża tiġi assenjata lill-Awla Manja, u sakemm ma jkunx intalab li l-kawża tiġi assenjata lill-Awla Manja, skont it-tielet paragrafu tal-Artikolu 16 tal-Istatut, minn Stat Membru jew minn istituzzjoni tal-Unjoni li jkunu qegħdin jipparteċipaw fil-proċedura.
 2. Il-Qorti tal-Ġustizzja għandha tiltaqa’ f’seduta plenarja meta tkun adita skont id-dispożizzjonijiet imsemmija fir-raba’ paragrafu tal-Artikolu 16 tal-Istatut. Hija tista’ tassenja l-kawża lis-seduta plenarja meta, skont il-ħames paragrafu tal-Artikolu 16 tal-Istatut, hija tqis li l-kawża tkun ta’ importanza eċċezzjonali.
 3. Il-kulleġġ ġudikanti li lilu tkun ġiet assenjata kawża jista’. f’kull fażi tal-proċedura, jitlob lill-Qorti tal-Ġustizzja tassenja mill-ġdid il-kawża lil kulleġġ ġudikanti ikbar.
 4. Jekk il-fażi orali tal-proċedura tinfetaħ mingħajr istruttorja, il-President tal-kulleġġ ġudikanti għandu jiffissa d-data meta għandha tinfetaħ.
 FUQ IL-MIŻURI TA’ ORGANIZZAZZJONI TAL-PROĊEDURA U FUQ IL-MIŻURI ISTRUTTORJI
 Taqsima 1. Fuq il-miżuri ta’ organizzazzjoni tal-proċedura
 Miżuri ta’ organizzazzjoni deċiżi mill-Qorti tal-Ġustizzja
 1. Minbarra l-miżuri li jistgħu jiġi deċiżi skont l-Artikolu 24 tal-Istatut, il-Qorti tal-Ġustizzja tista’ tistieden lill-partijiet jew lill-partijiet interessati msemmija fl-Artikolu 23 tal-Istatut sabiex iwieġbu għal ċerti mistoqsijiet bil-miktub, fit-terminu speċifikat minnha, jew matul is-seduta għas-sottomissjonijiet orali. It-tweġibiet bil-miktub għandhom jiġu kkomunikati lill-partijiet l-oħra jew lill-partijiet interessati l-oħra msemmija fl-Artikolu 23 tal-Istatut.
 2. Meta tinżamm seduta għas-sottomissjonijiet orali, il-Qorti tal-Ġustizzja, meta jkun possibbli, għandha tistieden lill-parteċipanti f’din is-seduta sabiex jikkonċentraw is-sottomissjonijiet tagħhom fuq mistoqsija jew mistoqsijiet partikolari.
 Miżuri ta’ organizzazzjoni deċiżi mill-Imħallef Relatur jew mill-Avukat Ġenerali
 1. L-Imħallef Relatur jew l-Avukat Ġenerali jistgħu jitolbu lill-partijiet jew lill-partijiet interessati msemmija fl-Artikolu 23 tal-Istatut jissottomettu, fit-terminu stabbilit, l-informazzjoni kollha dwar il-fatti, id-dokumenti kollha jew il-punti kollha li huma jqisu li huma rilevanti. It-tweġibiet u d-dokumenti sottomessi għandhom jiġi kkomunikati lill-partijiet l-oħra jew lill-partijiet interessati msemmija fl-Artikolu 23 tal-Istatut.
 2. L-Imħallef Relatur jew l-Avukat Ġenerali jistgħu wkoll jibagħtu mistoqsijiet lill-partijiet jew lill-partijiet interessati msemmija fl-Artikolu 23 tal-Istatut sabiex iwieġbuhom matul is-seduta.
 Taqsima 2. Fuq il-miżuri istruttorji
 Deċiżjoni dwar il-miżuri istruttorji
 1. Il-Qorti tal-Ġustizzja għandha tiddeċiedi, waqt il-laqgħa ġenerali, jekk hemmx lok li tittieħed miżura istruttorja.
 2. Jekk il-kawża tkun diġà ġiet assenjata lil kulleġġ ġudikanti, huwa dan tal-aħħar li għandu jieħu din id-deċiżjoni.
 Determinazzjoni tal-miżuri istruttorji
 1. Wara li jinstema’ l-Avukat Ġenerali, il-Qorti tal-Ġustizzja għandha, permezz ta’ digriet li jindika l-fatti li għandhom jiġu pprovati, tistabbilixxi l-miżuri li hija tqis xierqa.
 2. Bla ħsara għad-dispożizzjonijiet tal-Artikoli 24 u 25 tal-Istatut, il-miżuri istruttorji jinkludu:
 id-dehra personali tal-partijiet;
 it-talba għal informazzjoni u għal produzzjoni ta’ dokumenti;
 il-prova permezz ta’ xhieda;
 il-perizja;
 l-aċċess.
 3. Il-produzzjoni tal-prova kontrarja u l-amplifikazzjoni tal-provi proposti għandhom jibqgħu rriżervati.
 Parteċipazzjoni fil-miżuri istruttorji
 1. Jekk il-kulleġġ ġudikanti ma jwettaqx l-istruttorja huwa stess, huwa għandu jinkariga lill-Imħallef Relatur bit-twettiq tagħha.
 2. L-Avukat Ġenerali għandu jipparteċipa fil-miżuri istruttorji.
 3. Il-partijiet jistgħu jassistu għall-miżuri istruttorji.
 Prova permezz ta’ xhieda
 1. Wara li jinstema’ l-Avukat Ġenerali, il-Qorti tal-Ġustizzja għandha, ex officio jew fuq talba ta’ waħda mill-partijiet, tordna l-verifika ta’ ċerti fatti permezz ta’ xhieda.
 2. It-talba ta’ parti sabiex jiġi eżaminat xhud għandha tindika bi preċiżjoni l-fatti li fir-rigward tagħhom għandu jinstema’ u r-raġunijiet li jiġġustifikaw l-eżami tiegħu.
 3. Il-Qorti tal-Ġustizzja għandha tiddeċiedi permezz ta’ digriet motivat dwar it-talba msemmija fil-paragrafu preċedenti. Jekk din it-talba tintlaqa’, id-digriet għandu għandu jindika l-fatti li għandhom jiġu stabbiliti u għandu jindika x-xhieda li għandhom jinstemgħu fir-rigward ta’ kull wieħed minn dawn il-fatti.
 4. Ix-xhieda għandhom jiġu mħarrka mill-Qorti tal-Ġustizzja, jekk ikun meħtieġ wara d-depożitu tal-garanzija msemmija fl-Artikolu 73(1) ta’ dawn ir-Regoli.
 Eżami tax-xhieda
 1. Wara li ssir il-verifika tal-identità tax-xhieda, il-President għandu jinformahom li ser ikollhom jikkonfermaw il-verità tad-dikjarazzjonijiet tagħhom bil-mod stabbilit f’dawn ir-Regoli.
 2. Ix-xhieda għandhom jinstemgħu mill-Qorti tal-Ġustizzja, wara li l-partijiet jissejħu sabiex jattendu. Wara d-depożizzjoni, il-President jista’, fuq talba ta’ waħda mill-partijiet jew ex officio, jagħmel mistoqsijiet lix-xhieda.
 3. L-Imħallfin kollha u l-Avukat Ġenerali wkoll jistgħu jagħmlu mistoqsijiet lix-xhieda.
 4. Il-President jista’ jawtorizza lir-rappreżentanti tal-partijiet jagħmlu mistoqsijiet lix-xhieda.
 Ġurament tax-xhieda
 1. Wara li jagħmel id-depożizzjoni tiegħu, ix-xhud għandu jieħu l-ġurament li ġej:
 “Jiena naħlef li għidt is-sewwa, is-sewwa kollu u xejn ħlief is-sewwa”.
 2. Il-Qorti tal-Ġustizzja tista’, wara li jinstemgħu l-partijiet, teżenta lix-xhud milli jieħu l-ġurament.
 Sanzjonijiet pekunjarji
 1. Ix-xhieda regolarment imħarrka għandhom joqogħdu għat-taħrika u jidhru għas-seduta.
 2. Meta xhud regolarment imħarrek ma jidhirx quddiem il-Qorti tal-Ġustizzja mingħajr raġuni leġittima, il-Qorti tal-Ġustizzja tista’ timponi fuqu sanzjoni pekunjarja ta’ mhux iktar minn EUR 5 000 u tordna taħrika ġdida tax-xhud bi spejjeż tiegħu.
 3. L-istess sanzjoni tista’ tiġi imposta fuq xhud li, mingħajr raġuni leġittima, jirrifjuta li jagħti x-xhieda tiegħu jew li jieħu l-ġurament.
 Perizja
 1. Il-Qorti tal-Ġustizzja tista’ tordna perizja. Id-digriet li jinnomina lill-perit għandu jispeċifika l-inkarigu tiegħu u għandu jiffissa terminu għall-preżentazzjoni tar-rapport tiegħu.
 2. Wara l-preżentazzjoni tar-rapport u wara n-notifika tiegħu lill-partijiet, il-Qorti tal-Ġustizzja tista’ tordna li jinstema’ l-perit, wara li l-partijiet jissejħu sabiex jattendu. Fuq talba ta’ waħda mill-partijiet jew ex officio, il-President jista’ jagħmel mistoqsijiet lill-perit.
 4. Il-President jista’ jawtorizza lir-rappreżentanti tal-partijiet jagħmlu mistoqsijiet lill-perit.
 Ġurament tal-periti
 1. Wara l-preżentazzjoni tar-rapport, il-perit għandu jieħu l-ġurament li ġej:
 “Jiena naħlef li wettaqt l-inkarigu tiegħi bir-ruħ u bil-ħaqq.”
 2. Il-Qorti tal-Ġustizzja tista’, wara li jinstemgħu l-partijiet, teżenta lill-perit milli jieħu l-ġurament.
 Rikuża ta’ xhud jew ta’ perit
 1. Il-Qorti tal-Ġustizzja għandha tiddeċiedi fil-każ li waħda mill-partijiet tirrikuża xhud jew perit minħabba nuqqas ta’ kapaċità jew ta’ adegwatezza jew minħabba kwalunkwe raġuni oħra, jew fil-każ li xhud jew perit jirrifjuta li jixhed jew li jieħu ġurament.
 2. Ir-rikuża ta’ xhud jew ta’ perit għandha ssir, permezz ta’ att li jinkludi r-raġunijiet għar-rikuża u n-natura tal-provi proposti, f’terminu ta’ ġimagħtejn li jiddekorri min-notifika tad-digriet li jħarrek lix-xhud jew li jinnomina l-perit.
 Spejjeż tax-xhieda u tal-periti
 1. Meta l-Qorti tal-Ġustizzja tordna l-eżami ta’ xhieda jew perizja, hija tista’ titlob lill-partijiet, jew lil waħda minnhom, sabiex jagħmlu depożitu bħala garanzija għall-ispejjeż tax-xhieda u tal-periti.
 2. Ix-xhieda u l-periti għandhom dritt għar-rimbors tal-ispejjeż tal-ivvjaġġar u tal-alloġġ tagħhom. Il-kaxxier tal-Qorti tal-Ġustizzja jista’ jagħtihom ħlas bil-quddiem fuq dawn l-ispejjeż.
 3. Ix-xhieda huma intitolati għal kumpens għal telf ta’ qligħ u l-periti huma intitolati għal onorarju għall-ħidma tagħhom. Dawn is-somom għandhom jitħallsu mill-kaxxier tal-Qorti tal-Ġustizzja lix-xhieda u lill-periti wara t-twettiq tad-dmirijiet jew tal-inkarigu tagħhom.
 Proċess verbal tas-seduti istruttorji
 1. Ir-Reġistratur għandu jħejji proċess verbal ta’ kull seduta istruttorja. Dan il-proċess verbal għandu jiġi ffirmat mill-President u mir-Reġistratur. Il-proċess verbal huwa att awtentiku.
 2. Fil-każ ta’ seduta għall-eżami ta’ xhieda jew ta’ periti, il-proċess verbal għandu jiġi ffirmat mill-President jew mill-Imħallef Relatur inkarigat sabiex iwettaq l-eżami kif ukoll mir-Reġistratur. Qabel jiġi ffirmat il-proċess verbal, ix-xhud jew il-perit għandu jingħata l-possibbiltà li jivverifika l-kontenut tiegħu u li jiffirmah.
 3. Il-proċess verbal għandu jiġi nnotifikat lill-partijiet.
 Ftuħ tal-fażi orali tal-proċedura wara l-istruttorja
 1. Wara l-għeluq tal-miżuri istruttorji, u sakemm il-Qorti tal-Ġustizzja ma tiddeċidix li tagħti lill-partijiet terminu għall-preżentata ta’ osservazzjonijiet bil-miktub, il-President għandu jiffissa d-data għall-ftuħ tal-fażi orali tal-proċedura.
 2. Jekk ikun ingħata terminu għall-preżentata ta’ osservazzjonijiet bil-miktub, il-President għandu jiffissa d-data għall-ftuħ tal-fażi orali tal-proċedura malli jiskadi dan it-terminu.
 FUQ IL-FAŻI ORALI TAL-PROĊEDURA
 Seduta għas-sottomissjonijiet orali
 1. It-talbiet motivati eventwali għal seduta għas-sottomissjonijiet orali għandhom jitressqu f’terminu ta’ tliet ġimgħat li jiddekorri min-notifika lill-partijiet jew lill-partijiet interessati msemmija fl-Artikolu 23 tal-Istatut mill-għeluq tal-fażi bil-miktub tal-proċedura. Il-President jista’ jipproroga dan it-terminu.
 2. Fuq proposta tal-Imħallef Relatur u wara li jinstema’ l-Avukat Ġenerali, il-Qorti tal-Ġustizzja tista’ tiddeċiedi li ma ssirx seduta għas-sottomissjonijiet orali jekk tqis, minn qari tan-noti jew tal-osservazzjonijiet ippreżentati matul il-fażi bil-miktub tal-proċedura, li għandha biżżejjed informazzjoni sabiex tkun tista’ tiddeċiedi.
 3. Il-paragrafu preċedenti ma japplikax meta titressaq talba motivata għal seduta għas-sottomissjonijiet orali minn parti interessata msemmija fl-Artikolu 23 tal-Istatut li ma tkunx ipparteċipat fil-fażi bil-miktub tal-proċedura.
 Seduta komuni għas-sottomissjonijiet orali
 Il-Qorti tal-Ġustizzja tista’ tiddeċiedi li torganizza seduta komuni għal diversi kawżi tal-istess natura meta x-xebh bejniethom jippermetti dan.
 Tmexxija tat-trattazzjoni
 Il-President għandu jiftaħ u jmexxi t-trattazzjoni u għandu jżomm il-bon ordni waqt is-seduta.
 Seduta bil-magħluq
 1. Il-Qorti tal-Ġustizzja tista’ tiddeċiedi li s-seduta tinżamm bil-magħluq meta jkun hemm raġunijiet serji marbuta, b’mod partikolari, mas-sigurtà tal-Istati Membri jew mal-protezzjoni ta’ minuri.
 2. Id-deċiżjoni li s-seduta tinżamm bil-magħluq tinkludi projbizzjoni fir-rigward tal-pubblikazzjoni tat-trattazzjoni.
 Matul is-seduta għas-sottomissjonijiet orali, il-Membri tal-kulleġġ ġudikanti u l-Avukat Ġenerali jistgħu jagħmlu mistoqsijiet lill-aġenti, lill-konsulenti jew lill-avukati tal-partijiet u, fiċ-ċirkustanzi previsti fl-Artikolu 47(2) ta’ dawn ir-Regoli, lill-partijiet fil-kawża prinċipali jew lir-rappreżentanti tagħhom.
 Għeluq tas-seduta għas-sottomissjonijiet orali
 Wara li jinstemgħu s-sottomissjonijiet orali tal-partijiet jew tal-partijiet interessati msemmija fl-Artikolu 23 tal-Istatut, il-President għandu jiddikjara magħluqa s-seduta għas-sottomissjonijiet orali.
 Preżentazzjoni tal-konklużjonijiet tal-Avukat Ġenerali
 1. Meta tkun inżammet seduta għas-sottomissjonijiet orali, il-konklużjonijiet tal-Avukat Ġenerali għandhom jiġu ppreżentati wara l-għeluq tagħha.
 2. Il-President għandu jiddikajra magħluqa l-fażi orali tal-proċedura wara l-preżentazzjoni tal-konklużjonijiet tal-Avukat Ġenerali.
 Ftuħ jew ftuħ mill-ġdid tal-fażi orali tal-proċedura
 Il-Qorti tal-Ġustizzja tista’, f’kull ħin, wara li jinstema’ l-Avukat Ġenerali, tordna l-ftuħ jew il-ftuħ mill-ġdid tal-fażi orali tal-proċedura, b’mod partikolari meta tqis li ma għandhiex informazzjoni biżżejjed jew meta waħda mill-partijiet tippreżenta, wara l-għeluq ta’ din il-fażi, fatt ġdid ta’ natura li jeżerċita influwenza deċiżiva fuq id-deċiżjoni tal-Qorti tal-Ġustizzja, jew inkella meta l-kawża jkollha tiġi deċiża fuq il-bażi ta’ argument li ma kienx indirizzat mill-partijiet jew mill-partijiet interessati msemmija fl-Artikolu 23 tal-Istatut.
 Proċess verbal tas-seduti
 1. Ir-Reġistratur għandu jħejji proċess verbal għal kull seduta. Dan il-proċess verbal għandu jiġi ffirmat mill-President u mir-Reġistratur. Il-proċess verbal huwa att awtentiku.
 2. Il-partijiet u l-partijiet interessati msemmija fl-Artikolu 23 tal-Istatut jistgħu jikkonsultaw kull proċess verbal fir-Reġistru u jistgħu jiksbu kopja tiegħu.
 Reġistrazzjoni awdjo tas-seduta
 Il-President jista’, fuq talba debitament ġustifikata, jawtorizza lil parti jew lil parti interessata msemmija fl-Artikolu 23 tal-Istatut u li pparteċipat fil-fażi bil-miktub jew fil-fażi orali tal-proċedura sabiex tisma’, fil-bini tal-Qorti tal-Ġustizzja, ir-reġistrazzjoni awdjo tas-seduta għas-sottomissjonijiet orali fil-lingwa użata mill-kelliema matul is-seduta.
 FUQ IS-SENTENZI U FUQ ID-DIGRIETI
 Data tal-għoti tas-sentenza
 Il-partijiet jew il-partijiet interessati msemmija fl-Artikolu 23 tal-Istatut għandhom jiġu informati dwar id-data tal-għoti tas-sentenza.
 Kontenut tas-sentenza
 Is-sentenza għandha tinkludi:
 l-indikazzjoni li tkun qiegħda tingħata mill-Qorti tal-Ġustizzja,
 l-indikazzjoni tal-kulleġġ ġudikanti,
 id-data tal-għoti tagħha,
 l-ismijiet tal-President u tal-Imħallfin li pparteċipaw fid-deliberazzjonijiet, b’indikazzjoni tal-Imħallef Relatur,
 l-isem tal-Avukat Ġenerali,
 l-isem tar-Reġistratur,
 l-indikazzjoni tal-partijiet jew tal-partijiet interessati msemmija fl-Artikolu 23 tal-Istatut li pparteċipaw fil-proċedura,
 l-ismijiet tar-rappreżentanti tagħhom,
 fir-rigward tar-rikorsi diretti u tal-appelli, it-talbiet tal-partijiet,
 jekk ikun il-każ, id-data tas-seduta għas-sottomissjonijiet orali,
 l-indikazzjoni li l-Avukat Ġenerali nstema’ u, jekk ikun il-każ, id-data tal-konklużjonijiet tiegħu,
 espożizzjoni fil-qosor tal-fatti,
 ir-raġunijiet,
 id-dispożittiv, inkluż, jekk ikun il-każ, id-deċiżjoni dwar l-ispejjeż.
 Għoti u notifika tas-sentenza
 1. Is-sentenza għandha tingħata fil-qorti bil-miftuħ.
 2. L-oriġinal tas-sentenza, iffirmat mill-President, mill-Imħallfin li pparteċipaw fid-deliberazzjonijiet u mir-Reġistratur, għandu jiġi ssiġillat u ddepożitat fir-Reġistru; kopja awtentikata tas-sentenza għandha tiġi nnotifikata lil kull waħda mill-partijiet u, skont il-każ, lill-qorti tar-rinviju, lill-partijiet interessati msemmija fl-Artikolu 23 tal-Istatut u lill-Qorti Ġenerali.
 Kontenut tad-digriet
 1. Id-digriet għandu jinkludi:
 l-indikazzjoni li jkun qiegħed jingħata mill-Qorti tal-Ġustizzja,
 id-data tal-adozzjoni tiegħu,
 l-indikazzjoni tal-bażi legali li fuqha jkun ibbażat,
 l-isem tal-President u, jekk ikun il-każ, l-ismijiet tal-Imħallfin li pparteċipaw fid-deliberazzjonijiet, b’indikazzjoni tal-Imħallef Relatur,
 l-indikazzjoni tal-partijiet jew tal-partijiet fil-kawża prinċipali,
 indikazzjoni li l-Avukat Ġenerali nstema’,
 2. Fil-każijiet li dawn ir-Regoli jipprovdu li digriet għandu jkun motivat, id-digriet għandu jinkludi wkoll:
 ir-raġunijiet.
 Firma u notifika tad-digriet
 L-oriġinal tad-digriet, iffirmat mill-President u mir-Reġistratur, għandu jiġi ssiġillat u ddepożitat fir-Reġistru; kopja awtentikata tad-digriet għandha tiġi nnotifikata lil kull waħda mill-partijiet u, skont il-każ, lill-qorti tar-rinviju, lill-partijiet interessati msemmija fl-Artikolu 23 tal-Istatut u lill-Qorti Ġenerali.
 Saħħa vinkolanti tas-sentenzi u tad-digrieti
 1. Is-sentenza jkollha saħħa vinkolanti sa mill-jum tal-għoti tagħha.
 2. Id-digriet ikollu saħħa vinkolanti sa mill-jum tan-notifika tiegħu.
 Pubblikazzjoni f’Il-Ġurnal Uffiċjali tal-Unjoni Ewropea
 Għandu jiġi ppubblikat avviż f’Il-Ġurnal Uffiċjali tal-Unjoni Ewropea li fih jiġu indikati d-data u d-dispożittiv tas-sentenzi u tad-digrieti tal-Qorti tal-Ġustizzja li jagħlqu l-istanza.
 FUQ IR-RINVIJI GĦAL DEĊIŻJONI PRELIMINARI
 Il-proċedura għandha tiġi rregolata mid-dispożizzjonijiet ta’ dan it-Titolu:
 fil-każijiet imsemmija fl-Artikolu 23 tal-Istatut,
 fir-rigward tar-rinviji li jistgħu jiġu previsti fi ftehim li tagħhom ikunu parti l-Unjoni jew l-Istati Membri.
 Kontenut tat-talba għal deċiżjoni preliminari
 Minbarra t-test tad-domandi preliminari magħmula lill-Qorti tal-Ġustizzja, it-talba għal deċiżjoni preliminari għandha tinkludi:
 espożizzjoni fil-qosor tas-suġġett tal-kawża kif ukoll tal-fatti rilevanti, kif ġew ikkonstatati mill-qorti tar-rinviju jew, minn tal-inqas, espożizzjoni tal-informazzjoni fattwali li fuqha jkunu bbażati d-domandi;
 il-kontenut tad-dispożizzjonijiet nazzjonali li jistgħu japplikaw għall-kawża ineżami u, jekk ikun il-każ, il-ġurisprudenza nazzjonali rilevanti;
 espożizzjoni tar-raġunijiet li wasslu lill-qorti tar-rinviju sabiex ikollha dubji dwar l-interpretazzjoni jew il-validità ta’ ċerti dispożizzjonijiet tad-dritt tal-Unjoni, kif ukoll il-konnessjoni li hija tistabbilixxi bejn dawn id-dispożizzjonijiet u l-leġiżlazzjoni nazzjonali applikabbli għall-kawża prinċipali.
 1. Meta l-anonimat ikun ingħata mill-qorti tar-rinviju, il-Qorti tal-Ġustizzja għandha tosserva dan l-anonimat fil-kuntest tal-proċedura pendenti quddiemha.
 2. Fuq talba tal-qorti tar-rinviju, imressqa ex officio jew wara talba debitament motivata ta’ parti fil-kawża prinċipali, il-Qorti tal-Ġustizzja tista’ barra minn hekk, jekk tqis li huwa neċessarju, tagħti l-anonimat lil waħda jew diversi persuni jew entitajiet ikkonċernati mill-kwistjoni.
 Parteċipazzjoni fil-proċedura għal deċiżjoni preliminari
 1. Skont l-Artikolu 23 tal-Istatut, dawn li ġejjin huma awtorizzati jippreżentaw osservazzjonijiet quddiem il-Qorti tal-Ġustizzja:
 il-partijiet fil-kawża prinċipali,
 l-istituzzjoni li adottat l-att li l-validità jew l-interpretazzjoni tiegħu jkunu qegħdin jiġu kkontestati,
 l-Istati parti fil-Ftehim ŻEE, minbarra l-Istati Membri, kif ukoll l-Awtorità ta’ Sorveljanza EFTA, meta d-domanda preliminari magħmula lill-Qorti tal-Ġustizzja tkun tikkonċerna wieħed mill-oqsma koperti minn dan il-ftehim,
 l-Istati terzi parti fi ftehim li jkopri qasam partikolari konkluż mill-Kunsill, meta l-ftehim jipprevedi dan u meta qorti ta’ Stat Membru tagħmel domanda preliminari lill-Qorti tal-Ġustizzja dwar il-qasam kopert minn dan il-ftehim.
 2. In-nuqqas ta’ parteċipazzjoni fil-fażi bil-miktub tal-proċedura ma jipprekludix parteċipazzjoni fil-fażi orali tal-proċedura.
 1. Il-partijiet fil-kawża prinċipali huma dawk identifikati bħala tali mill-qorti tar-rinviju skont ir-regoli proċedurali nazzjonali.
 2. Meta din il-qorti tinforma lill-Qorti tal-Ġustizzja li tkun ġiet ammessa parti ġdida fil-kawża prinċipali, fi stadju fejn il-proċedura quddiem il-Qorti tal-Ġustizzja tkun diġà pendenti, din il-parti tidħol fil-kawża in statu et terminis fil-mument ta’ din l-informazzjoni. L-atti proċedurali kollha li jkunu diġà ġew innotifikati lill-partijiet interessati msemmija fl-Artikolu 23 tal-Istatut għandhom jiġu kkomunikati lil din il-parti.
 3. Fir-rigward tar-rappreżentanza u tad-dehra tal-partijiet fil-kawża prinċipali, il-Qorti tal-Ġustizzja għandha tieħu inkunsiderazzjoni r-regoli proċedurali fis-seħħ quddiem il-qorti li tkun għamlet ir-rinviju. Fil-każ ta’ dubju dwar jekk persuna tistax tirrappreżenta parti fil-kawża prinċipali skont id-dritt nazzjonali, il-Qorti tal-Ġustizzja tista’ titlob informazzjoni mingħand il-qorti tar-rinviju dwar ir-regoli proċedurali applikabbli.
 Traduzzjoni u notifika tat-talba għal deċiżjoni preliminari
 1. It-talbiet għal deċiżjoni preliminari msemmija f’dan it-Titolu għandhom jiġu nnotifikati lill-Istati Membri fil-verżjoni oriġinali, flimkien ma’ traduzzjoni fil-lingwa uffiċjali tal-Istat destinatarju. Jekk ikun xieraq fid-dawl tat-tul tat-talba, din it-traduzzjoni għandha tiġi ssostitwita bi traduzzjoni, fil-lingwa uffiċjali tal-Istat destinatarju, ta’ sunt ta’ din it-talba, li għandu jservi bħala bażi għat-teħid ta’ pożizzjoni minn dan l-Istat. Is-sunt għandu jinkludi t-test sħiħ tad-domanda jew domandi preliminari magħmula. Dan is-sunt għandu jinkludi wkoll, b’mod partikolari, sa fejn dawn l-elementi jkunu jinsabu fit-talba għal deċiżjoni preliminari, is-suġġett tal-kawża prinċipali, l-argumenti essenzjali tal-partijiet fil-kawża prinċipali, espożizzjoni fil-qosor tal-motivazzjoni tar-rinviju, kif ukoll il-ġurisprudenza u d-dispożizzjonijiet tad-dritt nazzjonali u tad-dritt tal-Unjoni invokati.
 2. Fil-każijiet imsemmija fit-tielet paragrafu tal-Artikolu 23 tal-Istatut, it-talbiet għal deċiżjoni preliminari għandhom jiġu nnotifikati lill-Istati parti fil-Ftehim ŻEE, minbarra l-Istati Membri, kif ukoll lill-Awtorità ta’ Sorveljanza EFTA, fil-verżjoni oriġinali, flimkien ma’ traduzzjoni tat-talba, jew, jekk ikun il-każ, ta’ sunt, f’waħda mil-lingwi msemmija fl-Artikolu 36, skont l-għażla tad-destinatarju.
 3. Meta Stat terz ikollu d-dritt li jipparteċipa fi proċedura għal deċiżjoni preliminari skont ir-raba’ paragrafu tal-Artikolu 23 tal-Istatut, it-talba għal deċiżjoni preliminari għandha tiġi nnotifikata lilu fil-verżjoni oriġinali, flimkien ma’ traduzzjoni tat-talba, jew, jekk ikun il-każ, ta’ sunt, f’waħda mil-lingwi msemmija fl-Artikolu 36, skont l-għażla tal-Istat terz ikkonċernat.
 Risposta permezz ta’ digriet motivat
 Meta domanda preliminari magħmula tkun identika għal domanda li dwarha l-Qorti tal-Ġustizzja tkun diġà ddeċidiet, meta r-risposta għal tali domanda tkun tista’ tiġi dedotta b’mod ċar mill-ġurisprudenza jew meta r-risposta għad-domanda preliminari ma tħalli lok għal ebda dubju raġonevoli, il-Qorti tal-Ġustizzja tista’, f’kull ħin, fuq proposta tal-Imħallef Relatur u wara li jinstema’ l-Avukat Ġenerali, tiddeċiedi permezz ta’ digriet motivat.
 Talba mressqa quddiem il-Qorti tal-Ġustizzja
 1. Il-Qorti tal-Ġustizzja tibqa’ adita b’talba għal deċiżjoni preliminari sakemm il-qorti li tkun ressqitha quddiem il-Qorti tal-Ġustizzja ma tirtirahiex. L-irtirar ta’ talba jista’ jittieħed inkunsiderazzjoni san-notifika tad-data tal-għoti tas-sentenza lill-partijiet interessati msemmija fl-Artikolu 23 tal-Istatut.
 2. Madankollu, il-Qorti tal-Ġustizzja tista’, f’kull ħin, tikkonstata li l-kundizzjonijiet li fuqhom hija bbażata l-ġurisdizzjoni tagħha ma għadhomx sodisfatti.
 Talba għal kjarifiki
 1. Bla ħsara għall-miżuri ta’ organizzazzjoni tal-proċedura u għall-miżuri istruttorji previsti f’dawn ir-Regoli, il-Qorti tal-Ġustizzja tista’, wara li jinstema’ l-Avukat Ġenerali, titlob kjarifiki mingħand il-qorti tar-rinviju fit-terminu ffissat minnha.
 2. It-tweġiba tal-qorti tar-rinviju għal din it-talba għandha tiġi nnotifikata lill-partijiet interessati msemmija fl-Artikolu 23 tal-Istatut.
 Spejjeż tal-proċedura għal deċiżjoni preliminari
 Hija l-qorti tar-rinviju li għandha tiddeċiedi dwar l-ispejjeż tal-proċedura għal deċiżjoni preliminari.
 Rettifika tas-sentenzi u tad-digrieti
 1. L-iżbalji tal-pinna jew ta’ kalkolu jew l-ineżattezzi evidenti li jista’ jkun hemm fis-sentenzi u fid-digrieti jistgħu jiġu rrettifikati mill-Qorti tal-Ġustizzja ex officio jew fuq talba minn parti interessata msemmija fl-Artikolu 23 tal-Istatut sakemm din it-talba titressaq f’terminu ta’ ġimagħtejn li jiddekorri mill-għoti tas-sentenza jew min-notifika tad-digriet.
 2. Il-Qorti tal-Ġustizzja għandha tiddeċiedi wara li jinstema’ l-Avukat Ġenerali.
 3. L-oriġinal tad-digriet ta’ rettifika għandu jiġi anness mal-oriġinal tad-deċiżjoni rrettifikata. Fil-marġni tal-oriġinal tad-deċiżjoni rrettifikata għandu jsir notament dwar id-digriet ta’ rettifika.
 Interpretazzjoni tad-deċiżjonijiet preliminari
 1. L-Artikolu 158 ta’ dawn ir-Regoli, dwar l-interpretazzjoni tas-sentenzi u tad-digrieti, ma huwiex applikabbli għad-deċiżjonijiet mogħtija b’risposta għal talba għal deċiżjoni preliminari.
 2. Huma l-qrati nazzjonali li għandhom jevalwaw jekk deċiżjoni preliminari tagħtihomx biżżejjed kjarifiki jew jekk jidhrilhomx li jkun neċessarju li jerġgħu jagħmlu rinviju ġdid lill-Qorti tal-Ġustizzja.
 FUQ IL-PROĊEDURA MĦAFFA GĦAL DEĊIŻJONI PRELIMINARI
 Proċedura mħaffa
 1. Meta n-natura tal-kawża teżiġi li tiġi ttrattata f’qasir żmien, il-President tal-Qorti tal-Ġustizzja jista’, fuq talba tal-qorti tar-rinviju jew, f’każijiet eċċezzjonali, ex officio, u wara li jinstemgħu l-Imħallef Relatur u l-Avukat Ġenerali, jiddeċiedi li r-rinviju għal deċiżjoni preliminari għandu jiġi suġġett għal proċedura mħaffa li tidderoga mid-dispożizzjonijiet ta’ dawn ir-Regoli.
 2. F’dan il-każ, il-President għandu jiffissa minnufih id-data għas-seduta, li għandha tiġi kkomunikata lill-partijiet interessati msemmija fl-Artikolu 23 tal-Istatut, flimkien man-notifika tat-talba għal deċiżjoni preliminari.
 3. Il-partijiet interessati msemmija fil-paragrafu preċedenti jistgħu, f’terminu ffissat mill-President li ma jistax ikun inqas minn 15-il jum, jippreżentaw noti jew osservazzjonijiet bil-miktub. Il-President jista’ jistieden lil dawn il-partijiet interessati jillimitaw in-noti jew l-osservazzjonijiet bil-miktub tagħhom għall-punti ta’ liġi essenzjali mqajma mit-talba għal deċiżjoni preliminari.
 4. In-noti jew l-osservazzjonijiet bil-miktub ippreżentati eventwalment għandhom jiġu kkomunikati lill-partijiet interessati kollha msemmija fl-Artikolu 23 tal-Istatut qabel is-seduta.
 5. Il-Qorti tal-Ġustizzja għandha tiddeċiedi wara li jinstema’ l-Avukat Ġenerali.
 Trażmissjoni tal-atti proċedurali
 1. L-atti proċedurali previsti fl-artikolu preċedenti għandhom jitqiesu li ġew ippreżentati bit-trażmissjoni lir-Reġistru, permezz ta’ faks jew ta’ kull mezz tekniku ta’ komunikazzjoni ieħor użat mill-Qorti tal-Ġustizzja, ta’ kopja tal-oriġinal iffirmat u tal-annessi u d-dokumenti invokati insostenn tal-att flimkien mal-iskeda msemmija fl-Artikolu 57(4). L-oriġinal tal-att u tal-annessi msemmija iktar ’il fuq għandhom jintbagħtu minnufih lir-Reġistru.
 2. In-notifiki u l-komunikazzjonijiet previsti fl-artikolu preċedenti jistgħu jsiru permezz ta’ trażmissjoni ta’ kopja tad-dokument permezz ta’ faks jew ta’ kull mezz tekniku ta’ komunikazzjoni ieħor li jużaw il-Qorti tal-Ġustizzja u d-destinatarju.
 Kamp ta’ applikazzjoni tal-proċedura b’urġenza għal deċiżjoni preliminari
 1. Rinviju għal deċiżjoni preliminari li jqajjem kwistjoni waħda jew iktar li jikkonċernaw l-oqsma msemmija fit-Titolu V tat-Tielet Parti tat-Trattat dwar il-Funzjonament tal-Unjoni Ewropea jista’, fuq talba tal-qorti tar-rinviju jew, f’każijiet eċċezzjonali, ex officio, jiġi suġġett għal proċedura b’urġenza li tidderoga mid-dispożizzjonijiet ta’ dawn ir-Regoli.
 2. Il-qorti tar-rinviju għandha tesponi ċ-ċirkustanzi ta’ liġi u ta’ fatt li jistabbilixxu l-urġenza u li jiġġustifikaw l-applikazzjoni ta’ din il-proċedura derogatorja, u għandha tindika, sa fejn ikun possibbli, ir-risposta li hija tipproponi għad-domandi preliminari.
 3. Jekk il-qorti tar-rinviju ma tkunx ressqet talba għall-ftuħ tal-proċedura b’urġenza, il-President tal-Qorti tal-Ġustizzja jista’, jekk l-applikazzjoni ta’ din il-proċedura tidher prima facie neċessarja, jitlob lill-awla msemmija fl-Artikolu 108 teżamina n-neċessità li r-rinviju jiġi suġġett għall-proċedura msemmija.
 Deċiżjoni dwar l-urġenza
 1. Id-deċiżjoni li rinviju jiġi suġġett għall-proċedura b’urġenza għandha tittieħed mill-awla magħżula, fuq proposta tal-Imħallef Relatur u wara li jinstema’ l-Avukat Ġenerali. Il-kompożizzjoni tal-awla għandha tiġi ddeterminata skont l-Artikolu 28(2) fil-jum li fih il-kawża tiġi assenjata lill-Imħallef Relatur, jekk l-applikazzjoni tal-proċedura b’urġenza tintalab mill-qorti tar-rinviju jew, jekk l-applikazzjoni ta’ din il-proċedura tiġi eżaminata fuq talba tal-President tal-Qorti tal-Ġustizzja, fil-jum li fih titressaq din it-talba.
 2. Jekk il-kawża jkollha konnessjoni ma’ kawża pendenti assenjata lil Imħallef Relatur li ma jagħmilx parti mill-awla magħżula, din tal-aħħar tista’ tipproponi lill-President tal-Qorti tal-Ġustizzja sabiex jassenja l-kawża lil dan l-Imħallef Relatur. Fil-każ li l-kawża tiġi assenjata mill-ġdid lil dan l-Imħallef Relatur, l-awla b’ħames Imħallfin li jagħmel parti minnha dan l-Imħallef Relatur għandha taġixxi, fir-rigward ta’ din il-kawża, bħala l-awla magħżula. L-Artikolu 29(1) huwa applikabbli.
 Fażi bil-miktub tal-proċedura b’urġenza
 1. Meta l-qorti tar-rinviju titlob l-applikazzjoni tal-proċedura b’urġenza jew meta l-President jitlob lill-awla magħżula sabiex teżamina n-neċessità li r-rinviju jiġi suġġett għal din il-proċedura, it-talba għal deċiżjoni preliminari għandha tiġi nnotifikata minnufih mir-Reġistratur lill-partijiet fil-kawża prinċipali, lill-Istat Membru tal-qorti tar-rinviju, lill-Kummissjoni Ewropea kif ukoll lill-istituzzjoni li kienet adottat l-att li l-validità jew l-interpretazzjoni tiegħu jkunu qegħdin jiġu kkontestati.
 2. Id-deċiżjoni dwar jekk ir-rinviju għal deċiżjoni preliminari għandux jiġi suġġett jew le għall-proċedura b’urġenza għandha tiġi nnotifikata minnufih lill-qorti tar-rinviju kif ukoll lill-partijiet, lill-Istat Membru u lill-istituzzjonijiet imsemmija fil-paragrafu preċedenti. Id-deċiżjoni li r-rinviju jiġi suġġett għall-proċedura b’urġenza għandha tiffissa t-terminu sabiex dawn tal-aħħar jippreżentaw noti jew osservazzjonijiet bil-miktub. Id-deċiżjoni tista’ tippreċiża l-punti ta’ liġi li għandhom jiġu indirizzati f’dawn in-noti jew osservazzjonijiet bil-miktub u tista’ tistabbilixxi t-tul massimu tagħhom.
 3. Meta talba għal deċiżjoni preliminari tirreferi għal proċedura amministrattiva jew ġudizzjarja li tkun żvolġiet fi Stat Membru differenti minn dak tal-qorti tar-rinviju, il-Qorti tal-Ġustizzja tista’ tistieden lil dan l-Istat Membru jippreżenta bil-miktub jew matul is-seduta għas-sottomissjonijiet orali l-preċiżazzjonijiet kollha meħtieġa.
 4. Hekk kif issir in-notifika msemmija fil-paragrafu 1, it-talba għal deċiżjoni preliminari għandha tiġi kkomunikata wkoll lill-partijiet interessati msemmija fl-Artikolu 23 tal-Istatut, li ma jkunux id-destinatarji tan-notifika msemmija, u d-deċiżjoni dwar jekk ir-rinviju għal deċiżjoni preliminari għandux jiġi suġġett jew le għall-proċedura b’urġenza għandha tiġi kkomunikata lil dawn l-istess partijiet interessati hekk kif issir in-notifika msemmija fil-paragrafu 2.
 5. Hekk kif ikun possibbli, il-partijiet interessati msemmija fl-Artikolu 23 tal-Istatut għandhom jiġu informati dwar id-data prevista għas-seduta.
 6. Meta r-rinviju ma jiġix suġġett għall-proċedura b’urġenza, il-proċedura għandha titkompla skont id-dispożizzjonijiet tal-Artikolu 23 tal-Istatut u mad-dispożizzjonijiet applikabbli ta’ dawn ir-Regoli.
 Notifiki u informazzjoni wara l-għeluq tal-fażi bil-miktub tal-proċedura
 1. Meta rinviju għal deċiżjoni preliminari jiġi suġġett għall-proċedura b’urġenza, it-talba għal deċiżjoni preliminari kif ukoll in-noti jew l-osservazzjonijiet bil-miktub ippreżentati għandhom jiġu nnotifikati lill-partijiet interessati msemmija fl-Artikolu 23 tal-Istatut, li ma jkunux il-partijiet jew il-partijiet interessati msemmija fl-Artikolu 109(1). It-talba għal deċiżjoni preliminari għandu jkollha magħha traduzzjoni, jekk ikun il-każ, ta’ sunt, skont il-kundizzjonijiet stabbiliti fl-Artikolu 98.
 2. Barra minn dan, in-noti u l-osservazzjonijiet bil-miktub ippreżentati għandhom jiġu nnotifikati lill-partijiet u lil-partijiet interessati l-oħra msemmija fl-Artikolu 109(1).
 3. Id-data tas-seduta għandha tiġi kkomunikata lill-partijiet interessati msemmija fl-Artikolu 23 tal-Istatut flimkien man-notifiki msemmija fil-paragrafi preċedenti.
 Dispensa mill-fażi bil-miktub tal-proċedura
 F’każijiet ta’ urġenza estrema, l-awla magħżula tista’ tiddeċiedi li ma ssirx il-fażi bil-miktub tal-proċedura msemmija fl-Artikolu 109(2).
 Deċiżjoni fil-mertu
 L-awla magħżula għandha tiddeċiedi wara li jinstema’ l-Avukat Ġenerali.
 Kulleġġ ġudikanti
 1. L-awla magħżula tista’ tiddeċiedi li tiltaqa’ bi tliet Imħallfin. F’dan il-każ, hija għandha tkun komposta mill-President tal-awla magħżula, mill-Imħallef Relatur u mill-ewwel jew, jekk ikun il-każ, mill-ewwel żewġ Imħallfin innominati fuq il-bażi tal-lista msemmija fl-Artikolu 28(2) meta tiġi ddeterminata l-kompożizzjoni tal-awla magħżula, skont l-Artikolu 108(1).
 2. L-awla magħżula tista’ wkoll titlob lill-Qorti tal-Ġustizzja tassenja l-kawża mill-ġdid lil kulleġġ ġudikanti ikbar. Il-proċedura b’urġenza għandha titkompla quddiem il-kulleġġ ġudikanti ġdid, jekk ikun il-każ wara li tinfetaħ mill-ġdid il-fażi orali tal-proċedura.
 L-atti proċedurali għandhom jiġu trażmessi skont l-Artikolu 106.
 FUQ L-GĦAJNUNA LEGALI
 Talba għal għajnuna legali
 1. Jekk parti fil-kawża prinċipali ma tkunx tista’ tħallas l-ispejjeż kollha tal-istanza jew parti minnhom, hija tista’, f’kull ħin, titlob il-benefiċċju tal-għajnuna legali.
 2. It-talba għandha tinkludi l-informazzjoni u d-dokumenti ta’ sostenn kollha li permezz tagħhom tkun tista’ tiġi evalwata s-sitwazzjoni ekonomika tal-parti li qed tressaqha, bħal ma jista’ jkun ċertifikat maħruġ minn awtorità nazzjonali kompetenti li jattesta din is-sitwazzjoni ekonomika.
 3. Jekk il-parti li tressaq it-talba tkun diġà kisbet l-għajnuna legali quddiem il-qorti tar-rinviju, hija għandha tipproduċi d-deċiżjoni ta’ din il-qorti u għandha tippreċiża xi jkopru l-ammonti li diġà rċeviet.
 Deċiżjoni dwar it-talba għal għajnuna legali
 1. Hekk kif titressaq, it-talba għal għajnuna legali għandha tiġi assenjata mill-President lill-Imħallef Relatur inkarigat mill-kawża li fil-kuntest tagħha titressaq din it-talba.
 2. Id-deċiżjoni dwar jekk il-benefiċċju tal-għajnuna legali għandux jingħata, kompletament jew parzjalment, jew jekk għandux jiġi rrifjutat għandha tittieħed, fuq proposta tal-Imħallef Relatur u wara li jinstema’ l-Avukat Ġenerali, mill-awla bi tliet Imħallfin li jagħmel parti minnha l-Imħallef Relatur. F’dan il-każ, il-kulleġġ ġudikanti għandu jkun kompost mill-President ta’ din l-awla, mill-Imħallef Relatur u mill-ewwel jew, jekk ikun il-każ, mill-ewwel żewġ Imħallfin innominati fuq il-bażi tal-lista msemmija fl-Artikolu 28(3), fid-data li fiha l-Imħallef Relatur iressaq it-talba għal għajnuna legali quddiem l-awla.
 3. Jekk l-Imħallef Relatur ma jkunx jagħmel parti minn awla bi tliet Imħallfin, id-deċiżjoni għandha tittieħed, fl-istess kundizzjonijiet, mill-awla b’ħames Imħallfin li jagħmel parti minnha. Minbarra l-Imħallef Relatur, il-kulleġġ ġudikanti għandu jkun kompost minn erba’ Mħallfin innominati fuq il-bażi tal-lista msemmija fl-Artikolu 28(2), fid-data li fiha l-Imħallef Relatur iressaq it-talba għal għajnuna legali quddiem l-awla.
 4. Il-kulleġġ ġudikanti għandu jiddeċiedi permezz ta’ digriet. Fil-każ li l-benefiċċju tal-għajnuna legali jiġi rrifjutat kompletament jew parzjalment, id-digriet għandu jagħti r-raġunijiet għal dan ir-rifjut.
 Ammonti li għandhom jitħallsu bħala għajnuna legali
 Fil-każ li jingħata l-benefiċċju tal-għajnuna legali, il-kaxxier tal-Qorti tal-Ġustizzja għandu jħallas, jekk ikun il-każ fil-limiti stabbiliti mill-kulleġġ ġudikanti, l-ispejjeż marbuta mal-assistenza u mar-rappreżentanza quddiem il-Qorti tal-Ġustizzja tal-parti li tkun talbet dan il-benefiċċju. Fuq talba minn din tal-aħħar jew mir-rappreżentant tagħha, jista’ jsir ħlas bil-quddiem fir-rigward ta’ dawn l-ispejjeż.
 Irtirar tal-għajnuna legali
 Il-kulleġġ ġudikanti li jkun iddeċieda dwar it-talba għal għajnuna legali jista’, f’kull ħin, ex officio jew fuq talba, jirtira l-benefiċċju ta’ din l-għajnuna jekk il-kundizzjonijiet li kienu wasslu sabiex jingħata dan il-benefiċċju jinbidlu matul l-istanza.
 FUQ IR-RIKORSI DIRETTI
 FUQ IR-RAPPREŻENTANZA TAL-PARTJIET
 Obbligu ta’ rappreżentanza
 1. Il-partijiet jistgħu jiġu rrappreżentati biss mill-aġent jew mill-avukat tagħhom.
 2. L-aġenti u l-avukati għandhom jippreżentaw fir-Reġistru dokument uffiċjali jew mandat mogħti mill-parti li jkunu qegħdin jirrappreżentaw.
 3. Barra minn dan, l-avukat li jkun qiegħed jassisti jew jirrappreżenta parti għandu jippreżenta fir-Reġistru dokument li jiċċertifika li huwa awtorizzat jipprattika quddiem qorti ta’ Stat Membru jew ta’ Stat ieħor parti fil-Ftehim ŻEE.
 4. Jekk dawn id-dokumenti ma jiġux ippreżentati, ir-Reġistratur għandu jiffissa, għall-parti kkonċernata, terminu raġonevoli sabiex jiġu prodotti. Jekk dawn id-dokumenti ma jiġux prodotti fit-terminu mogħti, il-Qorti tal-Ġustizzja għandha tiddeċiedi, wara li jinstemgħu l-Imħallef Relatur u l-Avukat Ġenerali, jekk in-nuqqas ta’ osservanza ta’ din il-formalità jimplikax l-inammissibbiltà formali tar-rikors jew tan-noti.
 Kontenut tar-rikors
 Ir-rikors imsemmi fl-Artikolu 21 tal-Istatut għandu jinkludi:
 l-isem u l-indirizz tar-rikorrent;
 id-dettalji tal-parti li kontriha jkun ġie ppreżentat ir-rikors;
 is-suġġett tal-kawża, il-motivi u l-argumenti invokati kif ukoll espożizzjoni fil-qosor ta’ dawn il-motivi;
 jekk ikun il-każ, il-provi u n-natura tal-provi proposti.
 Informazzjoni dwar in-notifiki
 1. Għall-finijiet tal-proċedura, ir-rikors għandu jinkludi indirizz għan-notifika. Ir-rikors għandu jindika l-isem tal-persuna li hija awtorizzata u li tkun aċċettat li tirċievi n-notifiki kollha.
 2. Minbarra jew minflok l-indikazzjoni tal-indirizz għan-notifika msemmija fil-paragrafu 1, ir-rikors jista’ jindika li l-avukat jew l-aġent jaċċetta li n-notifiki jsirulu permezz ta’ faks jew permezz ta’ kull mezz tekniku ta’ komunikazzjoni ieħor.
 3. Jekk ir-rikors ma jkunx konformi mal-kundizzjonijiet imsemmija fil-paragrafi 1 jew 2, in-notifiki kollha għall-finijiet tal-proċedura lill-parti kkonċernata għandhom isiru permezz ta’ ittra rreġistrata indirizzata lill-aġent jew lill-avukat tal-parti, sakemm dan in-nuqqas ma jiġix irregolarizzat. B’deroga mill-Artikolu 48, in-notifika għandha titqies li tkun saret regolarment permezz tad-depożitu tal-ittra rreġistrata fl-uffiċċju postali ta’ fejn il-Qorti tal-Ġustizzja għandha s-sede tagħha.
 Annessi mar-rikors
 1. Jekk ikun il-każ, mar-rikors għandhom jiġu annessi d-dokumenti indikati fit-tieni paragrafu tal-Artikolu 21 tal-Istatut.
 2. Ir-rikors ippreżentat bis-saħħa tal-Artikolu 273 TFUE għandu jkollu miegħu kopja tal-ftehim ta’ kompromess konkluż bejn l-Istati Membri kkonċernati.
 3. Jekk ir-rikors ma jkunx konformi mal-kundizzjonijiet elenkati fil-paragrafi 1 jew 2 ta’ dan l-artikolu, ir-Reġistratur għandu jiffissa għar-rikorrent terminu raġonevoli sabiex jipproduċi d-dokumenti msemmija iktar ’il fuq. Fin-nuqqas ta’ din ir-regolarizzazzjoni, l-Qorti tal-Ġustizzja għandha tiddeċiedi, wara li jinstemgħu l-Imħallef Relatur u l-Avukat Ġenerali, jekk in-nuqqas ta’ osservanza ta’ dawn il-kundizzjonijiet jimplikax l-inammissibbiltà formali tar-rikors.
 Notifika tar-rikors
 Ir-rikors għandu jiġi nnotifikat lill-konvenut. Fil-każijiet previsti fl-Artikolu 119(4) u fl-Artikolu 122(3), in-notifika għandha ssir hekk kif titwettaq ir-regolarizzazzjoni jew hekk kif il-Qorti tal-Ġustizzja tilqa’ l-ammissibbiltà fid-dawl tal-kundizzjonijiet elenkati f’dawn iż-żewġ artikoli.
 Kontenut tar-risposta
 1. Il-konvenut għandu jippreżenta r-risposta tiegħu fi żmien xahrejn min-notifika tar-rikors. Ir-risposta għandha tinkludi:
 l-isem u l-indirizz tal-konvenut;
 il-motivi u l-argumenti invokati;
 it-talbiet tal-konvenut;
 2. L-Artikolu 121 huwa applikabbli għar-risposta.
 3. F’każijiet eċċezzjonali, it-terminu previst fil-paragrafu 1 jista’ jiġi pprorogat mill-President fuq talba debitament motivata tal-konvenut.
 Trażmissjoni ta’ dokumenti
 Meta l-Parlament Ewropew, il-Kunsill jew il-Kummissjoni Ewropea ma jkunux parti f’kawża, il-Qorti tal-Ġustizzja għandha tibgħatilhom kopja tar-rikors u tar-risposta, mingħajr l-annessi ta’ dawn id-dokumenti, sabiex ikunu jistgħu jikkonstataw jekk tkunx qiegħda tiġi invokata l-inapplikabbiltà ta’ wieħed mill-atti tagħhom fis-sens tal-Artikolu 277 TFUE.
 Replika u kontroreplika
 1. Ir-rikors u r-risposta jistgħu jiġu kkompletati b’replika tar-rikorrent u b’kontroreplika tal-konvenut.
 2. Il-President għandu jiffissa t-termini li fihom għandhom jiġu ppreżentati dawn l-atti proċedurali. Il-President jista’ jispeċifika wkoll il-punti li fil-fehma tiegħu għandhom jiġu indirizzati mir-replika jew mill-kontroreplika.
 FUQ IL-MOTIVI U FUQ IL-PROVI
 Motivi ġodda
 1. Ebda motiv ġdid ma jista’ jiġi ppreżentat matul l-istanza, sakemm dan il-motiv ma jkunx ibbażat fuq punti ta’ liġi u ta’ fatt li joħorġu matul il-proċedura.
 2. Bla ħsara għad-deċiżjoni li għad tkun trid tingħata dwar l-ammissibbiltà ta’ dan il-motiv, il-President jista’, fuq proposta tal-Imħallef Relatur u wara li jinstema’ l-Avukat Ġenerali, jagħti terminu lill-parti l-oħra sabiex tirribatti dan il-motiv.
 Provi u provi proposti
 1. Il-partijiet jistgħu jipproduċu provi jew jipproponu provi ġodda insostenn tal-argumenti tagħhom anki fir-replika u fil-kontroreplika. Huma għandhom jagħtu r-raġunijiet għaliex dawn il-provi ġew ippreżentati tard.
 2. F’każijiet eċċezzjonali, il-partijiet jistgħu jipproduċu provi jew jipproponu provi ġodda anki wara l-għeluq tal-fażi bil-miktub tal-proċedura. Huma għandhom jagħtu r-raġunijiet għaliex dawn il-provi ġew ippreżentati tard. Il-President jista’, fuq proposta tal-Imħallef Relatur u wara li jinstema’ l-Avukat Ġenerali, jagħti terminu lill-parti l-oħra sabiex tieħu pożizzjoni dwar dawn il-provi.
 FUQ L-INTERVENT
 Għan u effetti tal-intervent
 1. L-għan tal-intervent jista’ jkun biss li jiġu sostnuti, kompletament jew parzjalment, it-talbiet ta’ waħda mill-partijiet. L-intervent ma jagħtix l-istess drittijiet proċedurali bħal dawk mogħtija lill-partijiet u, b’mod partikolari, id-dritt li titressaq talba sabiex tinżamm seduta.
 2. L-intervent huwa sekondarju għall-kawża prinċipali. L-intervent jitlef l-għan tiegħu fil-każ li l-kawża titħassar mir-reġistru tal-Qorti tal-Ġustizzja, fil-każ ta’ rinunzja għall-atti, fil-każ ta’ ftehim bejn il-partijiet u fil-każ li r-rikors jiġi ddikjarat inammissibbli.
 3. L-intervenjent jidħol fil-kawża in statu et terminis.
 4. Talba għal intervent li titressaq wara l-iskadenza tat-terminu msemmi fl-Artikolu 130, iżda qabel id-deċiżjoni li tinfetaħ il-fażi orali tal-proċedura prevista fl-Artikolu 60(4), tista’ tittieħed inkunsiderazzjoni. F’dan il-każ, jekk il-President jaċċetta l-intervent, l-intervenjent jista’ jippreżenta l-osservazzjonijiet tiegħu matul is-seduta għas-sottomissjonijiet orali, jekk tinżamm tali seduta.
 Talba għal intervent
 1. It-talba għal intervent għandha titressaq f’terminu ta’ sitt ġimgħat li jiddekorri mill-pubblikazzjoni msemmija fl-Artikolu 24(4).
 2. It-talba għal intervent għandha tinkludi:
 l-indikazzjoni tal-kawża;
 l-indikazzjoni tal-partijiet prinċipali;
 l-isem u l-indirizz tal-intervenjent;
 it-talbiet li insostenn tagħhom l-intervenjent ikun qiegħed jitlob li jintervjeni;
 l-espożizzjoni taċ-ċirkustanzi li jiġġustifikaw id-dritt tal-intervent meta t-talba titressaq skont it-tieni jew it-tielet paragrafu tal-Artikolu 40 tal-Istatut.
 3. L-intervenjent għandu jkun irrappreżentat skont id-dispożizzjonijiet tal-Artikolu 19 tal-Istatut.
 4. L-Artikoli 119, 121 u 122 ta’ dawn ir-Regoli huma applikabbli.
 Deċiżjoni dwar it-talba għal intervent
 1. It-talba għal intervent għandha tiġi nnotifikata lill-partijiet bl-iskop li jissottomettu l-osservazzjonijiet bil-miktub jew orali eventwali tagħhom dwar din it-talba.
 2. Meta t-talba titressaq skont l-ewwel jew it-tielet paragrafu tal-Artikolu 40 tal-Istatut, l-intervent għandu jintlaqa’ permezz ta’ deċiżjoni tal-President u l-atti proċedurali kollha nnotifikati lill-partijiet għandhom jiġu kkomunikati lill-intervenjent jekk dawn il-partijiet ma jkunux ressqu osservazzjonijiet dwar it-talba għal intervent fl-10 ijiem wara n-notifika msemmija fil-paragrafu 1, jew, f’dan l-istess terminu, ma jkunux identifikaw annessi jew dokumenti sigrieti jew kunfidenzjali li l-komunikazzjoni tagħhom lill-intervenjent tkun ta’ natura li tikkawżalhom preġudizzju.
 3. Fil-każijiet l-oħra, il-President għandu jiddeċiedi dwar it-talba għal intervent permezz ta’ digriet jew għandu jgħaddi t-talba quddiem il-Qorti tal-Ġustizzja.
 4. Jekk tintlaqa’ t-talba għal intervent, l-atti proċedurali kollha nnotifikati lill-partijiet għandhom jiġu kkomunikati lill-intervenjent ħlief, jekk ikun il-każ, għall-annessi u d-dokumenti sigrieti jew kunfidenzjali esklużi minn din il-komunikazzjoni skont il-paragrafu 3.
 Preżentata ta’ noti
 1. L-intervenjent jista’ jippreżenta nota ta’ intervent f’terminu ta’ xahar mill-komunikazzjoni tal-atti proċedurali msemmija fl-artikolu preċedenti. Dan it-terminu jista’ jiġi pprorogat mill-President fuq talba debitament motivata mill-intervenjent.
 2. In-nota ta’ intervent għandha tinkludi:
 it-talbiet tal-intervenjent intiżi sabiex jiġu sostnuti, kompletament jew parzjalment, it-talbiet ta’ waħda mill-partijiet;
 il-motivi u l-argumenti invokati mill-intervenjent;
 il-provi u n-natura tal-provi proposti, jekk ikun il-każ.
 3. Wara l-preżentata tan-nota ta’ intervent, il-President għandu jiffissa, jekk ikun il-każ, terminu li fih il-partijiet ikunu jistgħu jirribattu din in-nota.
 FUQ IL-PROĊEDURA MĦAFFA
 Deċiżjoni dwar il-proċedura mħaffa
 1. Meta n-natura tal-kawża teżiġi li tiġi ttrattata f’qasir żmien, il-President tal-Qorti tal-Ġustizzja jista’, fuq talba tar-rikorrent jew tal-konvenut, u wara li jinstemgħu l-parti l-oħra, l-Imħallef Relatur u l-Avukat Ġenerali, jiddeċiedi li l-kawża għandha tiġi suġġetta għal proċedura mħaffa li tidderoga mid-dispożizzjonijiet ta’ dawn ir-Regoli.
 2. It-talba sabiex kawża tiġi suġġetta għal proċedura mħaffa għandha titressaq permezz ta’ att separat ippreżentat flimkien mar-rikors jew mar-risposta, rispettivament.
 3. F’każijiet eċċezzjonali, il-President jista’ wkoll jieħu tali deċiżjoni ex officio wara li jinstemgħu l-partijiet, l-Imħallef Relatur u l-Avukat Ġenerali.
 Fażi bil-miktub tal-proċedura
 1. Fil-każ li tiġi applikata l-proċedura mħaffa, ir-rikors u r-risposta ma jistgħux jiġu kkompletati b’replika u b’kontroreplika sakemm il-President, wara li jinstemgħu l-Imħallef Relatur u l-Avukat Ġenerali, ma jqisx li dan huwa neċessarju.
 2. L-intervenjent ma jistax jippreżenta nota ta’ intervent sakemm il-President, wara li jinstemgħu l-Imħallef Relatur u l-Avukat Ġenerali, ma jqisx li dan huwa neċessarju.
 Fażi orali tal-proċedura
 1. Hekk kif tiġi ppreżentata r-risposta jew, meta d-deċiżjoni li l-kawża tiġi suġġetta għall-proċedura mħaffa tingħata wara l-preżentata tar-risposta, hekk kif tittieħed din id-deċiżjoni, il-President għandu jiffissa d-data tas-seduta, li għandha tiġi kkomunikata minnufih lill-partijiet. Huwa jista’ jiddifferixxi d-data tas-seduta meta jkunu meħtieġa miżuri istruttorji jew miżuri ta’ organizzazzjoni tal-proċedura.
 2. Bla ħsara għall-Artikoli 127 u 128, il-partijiet jistgħu jikkompletaw l-argumenti tagħhom u jistgħu jipproduċu provi jew jipproponu provi ġodda matul il-fażi orali tal-proċedura. Huma għandhom jagħtu r-raġunijiet għaliex dawn il-provi jkunu ġew prodotti tard.
 Il-Qorti tal-Ġustizzja għandha tiddeċiedi wara li jinstema’ l-Avukat Ġenerali.
 Deċiżjoni dwar l-ispejjeż
 Id-deċiżjoni dwar l-ispejjeż għandha tingħata fis-sentenza jew fid-digriet li jagħlqu l-istanza.
 Regoli ġenerali dwar it-tqassim tal-ispejjeż
 1. Il-parti li titlef il-kawża għandha tiġi kkundannata għall-ispejjeż, jekk dawn ikunu ntalbu.
 2. Jekk ikun hemm iktar minn parti waħda li titlef il-kawża, il-Qorti tal-Ġustizzja għandha tiddeċiedi dwar kif għandhom jinqasmu l-ispejjeż.
 3. Jekk il-partijiet jitilfu rispettivament fuq waħda jew iktar mit-talbiet tagħhom, kull parti għandha tbati l-ispejjeż rispettivi tagħha. Madankollu, jekk fid-dawl taċ-ċirkustanzi tal-kawża jkun jidher ġustifikat, il-Qorti tal-Ġustizzja tista’ tiddeċiedi li waħda mill-partijiet għandha, minbarra l-ispejjeż tagħha, tbati parti mill-ispejjeż tal-parti l-oħra.
 Spejjeż fiergħa jew vessatorji
 Il-Qorti tal-Ġustizzja tista’ tikkundanna lil parti, anki jekk rebbieħa, sabiex tirrimborsa lill-parti l-oħra l-ispejjeż li tkun ikkawżatilha u li l-Qorti tal-Ġustizzja tirrikonoxxi bħala fiergħa jew vessatorji.
 Spejjeż tal-intervenjenti
 1. L-Istati Membri u l-istituzzjonijiet li jintervjenu fil-kawża għandhom ibatu l-ispejjeż rispettivi tagħhom.
 2. L-Istati parti fil-Ftehim ŻEE, minbarra l-Istati Membri, kif ukoll l-Awtorità ta’ Sorveljanza EFTA, għandhom ukoll ibatu l-ispejjeż rispettivi tagħhom meta jintervjenu fil-kawża.
 3. Il-Qorti tal-Ġustizzja tista’ tiddeċiedi li intervenjent, minbarra dawk imsemmija fil-paragrafi preċedenti, għandu jbati l-ispejjeż tiegħu.
 Spejjeż fil-każ ta’ rinunzja għall-atti
 1. Il-parti li tirrinunzja għall-atti għandha tiġi kkundannata għall-ispejjeż jekk il-parti l-oħra tagħmel talba f’dan is-sens fl-osservazzjonijiet tagħha dwar ir-rinunzja għall-atti.
 2. Madankollu, fuq talba tal-parti li tirrinunzja għall-atti, il-parti l-oħra għandha tbati l-ispejjeż jekk dan jidher li huwa ġustifikat fid-dawl tal-aġir ta’ din il-parti l-oħra.
 3. Fil-każ ta’ ftehim bejn il-partijiet dwar l-ispejjeż, il-Qorti tal-Ġustizzja għandha tiddeċiedi skont dan il-ftehim.
 4. Fin-nuqqas ta’ talba dwar l-ispejjeż, kull parti għandha tbati l-ispejjeż rispettivi tagħha.
 Spejjeż fil-każ li ma jkunx hemm lok li tingħata deċiżjoni
 Fil-każ li ma jkunx hemm lok li tingħata deċiżjoni, il-Qorti tal-Ġustizzja għandha tuża d-diskrezzjoni tagħha fid-deċiżjoni dwar l-ispejjeż.
 Spejjeż proċedurali
 Il-proċedura quddiem il-Qorti tal-Ġustizzja hija bla ħlas, bla ħsara għad-dispożizzjonijiet li ġejjin:
 jekk il-Qorti tal-Ġustizzja tagħmel spejjeż li setgħu jiġu evitati, hija tista’, wara li jinstema’ l-Avukat Ġenerali, tikkundanna lill-parti li kkawżat dawn l-ispejjeż sabiex tirrimborsahom;
 l-ispejjeż tal-kopji u tat-traduzzjoni magħmula fuq talba ta’ parti, li r-Reġistratur jikkunsidra li huma żejda, għandhom jiġu rrimborsati minn din il-parti skont it-tariffa tar-Reġistru msemmija fl-Artikolu 22.
 Spejjeż li jistgħu jinġabru
 Bla ħsara għad-dispożizzjonijiet tal-artikolu preċedenti, għandhom jitqiesu li huma spejjeż li jistgħu jinġabru:
 l-ammonti dovuti lix-xhieda u lill-periti skont l-Artikolu 73 ta’ dawn ir-Regoli;
 l-ispejjeż indispensabbli li jkunu saru mill-partijiet għall-finijiet tal-kawża, b’mod partikolari l-ispejjeż tal-ivvjaġġar u tal-alloġġ u r-remunerazzjoni ta’ aġent, konsulent jew avukat.
 Kontestazzjoni dwar l-ispejjeż li jistgħu jinġabru
 1. Fil-każ ta’ kontestazzjoni dwar l-ispejjeż li jistgħu jinġabru, l-awla bi tliet Imħallfin li lilha jkun assenjat l-Imħallef Relatur li jkun ittratta l-kawża għandha tiddeċiedi permezz ta’ digriet fuq it-talba tal-parti kkonċernata u wara li jinstemgħu l-osservazzjonijiet tal-parti l-oħra u l-Avukat Ġenerali. Il-kulleġġ ġudikanti f’dan il-każ għandu jkun kompost mill-President ta’ din l-awla, mill-Imħallef Relatur u mill-ewwel jew, jekk ikun il-każ, mill-ewwel żewġ Imħallfin innominati fuq il-bażi tal-lista msemmija fl-Artikolu 28(3), fid-data li fiha l-kontestazzjoni titressaq quddiem l-awla mill-Imħallef Relatur.
 2. Fil-każ li l-Imħallef Relatur ma jagħmilx parti minn awla bi tliet Imħallfin, id-deċiżjoni għandha tittieħed, fl-istess kundizzjonijiet, mill-awla b’ħames Imħallfin li lilha jkun ġie assenjat. Minbarra l-Imħallef Relatur, il-kulleġġ ġudikanti għandu jkun kompost minn erba’ Mħallfin innominati fuq il-bażi tal-lista msemmija fl-Artikolu 28(2), fid-data li fiha l-kontestazzjoni titressaq quddiem l-awla mill-Imħallef Relatur.
 3. Il-partijiet jistgħu, għall-finijiet tal-eżekuzzjoni, jitolbu kopja awtentikata tad-digriet.
 Modalitajiet tal-ħlas
 1. Il-ħlasijiet dovuti mill-kaxxier tal-Qorti tal-Ġustizzja u mid-debituri tagħha għandhom isiru f’Euro.
 2. Meta l-ispejjeż rimborsabbli jkunu saru f’munita differenti mill-Euro jew meta l-atti li jagħtu lok għal kumpens ikunu saru f’pajjiż li għandu munita differenti mill-Euro, il-kambju għandu jsir skont ir-rata tal-kambju ta’ referenza tal-Bank Ċentrali Ewropew fil-jum tal-ħlas.
 FUQ IL-FTEHIM BONARJU, FUQ IR-RINUNZJA GĦALL-ATTI, FUQ IL-KAŻIJIET FEJN MA JKUNX HEMM LOK LI TINGĦATA DEĊIŻJONI U FUQ IL-KWISTJONIJIET PROĊEDURALI
 Ftehim bonarju
 1. Jekk, qabel ma l-Qorti tal-Ġustizzja tagħti d-deċiżjoni tagħha, il-partijiet jilħqu ftehim dwar it-tilwima ta’ bejniethom u jekk jinformaw lill-Qorti tal-Ġustizzja li qegħdin jirrinunzjaw għal kull pretensjoni, il-President għandu jordna t-tħassir tal-kawża mir-reġistru u għandu jiddeċiedi dwar l-ispejjeż skont id-dispożizzjonijiet tal-Artikolu 141, jekk ikun il-każ fid-dawl tal-proposti magħmula f’dan is-sens mill-partijiet.
 2. Din id-dispożizzjoni ma hijiex applikabbli għar-rikorsi msemmija fl-Artikoli 263 u 265 TFUE.
 Rinunzja għall-atti
 Jekk ir-rikorrent jinforma lill-Qorti tal-Ġustizzja, bil-miktub jew matul is-seduta, li għandu l-intenzjoni jirrinunzja għall-atti, il-President għandu jordna t-tħassir tal-kawża mir-reġistru u għandu jiddeċiedi dwar l-ispejjeż skont id-dispożizzjonijiet tal-Artikolu 141.
 Meta ma jkunx hemm lok li tingħata deċiżjoni
 Jekk il-Qorti tal-Ġustizzja tikkonstata li r-rikors ma għadx għandu skop u li ma għadx hemm lok li tingħata deċiżjoni, hija tista’, f’kull ħin, ex officio, fuq proposta tal-Imħallef Relatur u wara li jinstemgħu l-partijiet u l-Avukat Ġenerali, tiddeċiedi permezz ta’ digriet motivat. Hija għandha tiddeċiedi dwar l-ispejjeż.
 Eċċezzjonijiet ta’ inammissibbiltà ta’ ordni pubbliku
 Fuq proposta tal-Imħallef Relatur, il-Qorti tal-Ġustizzja tista’, f’kull ħin, ex officio u wara li jinstemgħu l-partijiet u l-Avukat Ġenerali, tiddeċiedi permezz ta’ digriet motivat dwar l-eċċezzjonijiet ta’ inammissibbiltà ta’ ordni pubbliku.
 Eċċezzjonijiet u kwistjonijiet proċedurali
 1. Meta parti titlob lill-Qorti tal-Ġustizzja tiddeċiedi dwar eċċezzjoni jew kwistjoni mingħajr ma tidħol fil-mertu tal-kawża, hija għandha tressaq it-talba tagħha permezz ta’ att separat.
 2. It-talba għandha tinkludi espożizzjoni tal-motivi u l-argumenti li fuqhom tkun ibbażata, it-talbiet u, mehmuża magħha, l-annessi u d-dokumenti invokati insostenn tagħha.
 3. Hekk kif jiġi ppreżentat l-att li bih titressaq it-talba, il-President għandu jiffissa terminu sabiex il-parti l-oħra tippreżenta bil-miktub il-motivi u t-talbiet tagħha.
 4. Sakemm il-Qorti tal-Ġustizzja ma tiddeċidix mod ieħor, il-proċedura dwar it-talba għandha titkompla bil-fażi orali.
 5. Il-Qorti tal-Ġustizzja, wara li jinstema’ l-Avukat Ġenerali, għandha tiddeċiedi fl-iqsar żmien possibbli dwar it-talba jew, meta jkun ġustifikat minħabba ċirkustanzi partikolari, għandha tinkludi l-eżami ta’ din it-talba mad-deċiżjoni fil-mertu.
 6. Jekk il-Qorti tal-Ġustizzja tiċħad it-talba jew tħalliha għad-deċiżjoni fil-mertu, il-President għandu jiffissa termini ġodda għat-tkomplija tal-istanza.
 FUQ IS-SENTENZI FIL-KONTUMAĊJA
 Sentenzi fil-kontumaċja
 1. Jekk il-konvenut, regolarment intimat, ma jirrispondix għar-rikors fil-forma u fit-termini previsti, ir-rikorrent jista’ jitlob lill-Qorti tal-Ġustizzja tilqa’ t-talbiet tiegħu.
 2. Din it-talba għandha tiġi nnotifikata lill-konvenut. Il-Qorti tal-Ġustizzja tista’ tiddeċiedi li tiftaħ il-fażi orali tal-proċedura fir-rigward tat-talba.
 3. Qabel ma tagħti sentenza fil-kontumaċja, il-Qorti tal-Ġustizzja, wara li jinstema’ l-Avukat Ġenerali, għandha teżamina l-ammissibbiltà tar-rikors u għandha tivverifika jekk il-formalitajiet ġewx osservati u jekk it-talbiet tar-rikorrent jidhrux li huma fondati. Hija tista’ tieħu miżuri ta’ organizzazzjoni tal-proċedura jew tordna miżuri istruttorji.
 4. Sentenza fil-kontumaċja hija eżekuttiva. Madankollu, il-Qorti tal-Ġustizzja tista’ tissospendi l-eżekuzzjoni tagħha sakemm tiddeċiedi dwar l-oppożizzjoni mressqa skont l-Artikolu 156 u tista’ anki tissuġġetta l-eżekuzzjoni tagħha għal depożitu ta’ garanzija li l-ammont u l-modalitajiet tagħha għandhom jiġu stabbiliti fid-dawl taċ-ċirkustanzi; din il-garanzija għandha tiġi rrilaxxata jekk ma titressaqx oppożizzjoni jew fil-każ li din l-oppożizzjoni tiġi miċħuda.
 FUQ IT-TALBIET U R-RIKORSI LI JIKKONĊERNAW IS-SENTENZI U D-DIGRIETI
 Kulleġġ ġudikanti kompetenti
 1. It-talbiet u r-rikorsi msemmija f’dan il-kapitolu, bl-eċċezzjoni tat-talbiet imsemmija fl-Artikolu 159, għandhom jiġu assenjati lill-Imħallef Relatur li kien inkarigat mill-kawża kkonċernata mit-talba jew mir-rikors u għandhom jiġu assenjati lill-kulleġġ ġudikanti li kien iddeċieda dwar il-kawża msemmija.
 2. Fil-każ ta’ impediment tal-Imħallef Relatur, il-President tal-Qorti tal-Ġustizzja għandu jassenja t-talba jew ir-rikors imsemmija f’dan il-kapitolu lil Imħallef li kien jagħmel parti mill-kulleġġ ġudikanti li kien iddeċieda dwar il-kawża kkonċernata mit-talba jew mir-rikors inkwistjoni.
 3. Jekk ma jkunx għadu possibbli li jintlaħaq il-kworum imsemmi fl-Artikolu 17 tal-Istatut, il-Qorti tal-Ġustizzja għandha, fuq proposta tal-Imħallef Relatur u wara li jinstema’ l-Avukat Ġenerali, tassenja t-talba jew ir-rikors lil kulleġġ ġudikanti ġdid.
 1. Bla ħsara għad-dispożizzjonijiet dwar l-interpretazzjoni tas-sentenzi u tad-digrieti, l-iżbalji tal-pinna jew ta’ kalkolu u l-ineżattezzi evidenti jistgħu jiġu rrettifikati mill-Qorti tal-Ġustizzja, ex officio jew fuq talba ta’ parti, sakemm din it-talba titressaq f’terminu ta’ ġimagħtejn li jiddekorri mill-għoti tas-sentenza jew min-notifika tad-digriet.
 2. Meta t-talba għal rettifika tikkonċerna d-dispożittiv jew waħda mir-raġunijiet li fuqhom ikun ibbażat id-dispożittiv, il-partijiet, debitament informati mir-Reġistratur, jistgħu jippreżentaw osservazzjonijiet bil-miktub f’terminu ffissat mill-President.
 3. Il-Qorti tal-Ġustizzja għandha tiddeċiedi wara li jinstema’ l-Avukat Ġenerali.
 4. L-oriġinal tad-digriet ta’ rettifika għandu jiġi anness mal-oriġinal tad-deċiżjoni rrettifikata. Fil-marġni tal-oriġinal tad-deċiżjoni rrettifikata għandu jsir notament dwar id-digriet ta’ rettifika.
 Nuqqas li tingħata deċiżjoni
 1. Jekk il-Qorti tal-Ġustizzja tonqos milli tiddeċiedi dwar waħda mit-talbiet jew dwar l-ispejjeż, il-parti li jkollha l-intenzjoni tinvoka dan in-nuqqas għandha tressaq talba f’dan is-sens lill-Qorti tal-Ġustizzja permezz ta’ rikors fi żmien xahar min-notifika tad-deċiżjoni.
 2. Ir-rikors għandu jiġi nnotifikat lill-parti l-oħra u l-President għandu jiffissa terminu għall-preżentata tal-osservazzjonijiet bil-miktub tagħha.
 3. Wara l-preżentata ta’ dawn l-osservazzjonijiet, il-Qorti tal-Ġustizzja, wara li jinstema’ l-Avukat Ġenerali, għandha tiddeċiedi dwar l-ammissibbiltà u, fl-istess ħin, dwar il-fondatezza tat-talba.
 1. Skont l-Artikolu 41 tal-Istatut, is-sentenza mogħtija fil-kontumaċja tista’ tkun suġġetta għal oppożizzjoni.
 2. L-oppożizzjoni għandha ssir f’terminu ta’ xahar li jiddekorri min-notifika tas-sentenza; l-oppożizzjoni għandha tiġi ppreżentata skont il-formalitajiet indikati fl-Artikoli 120 sa 122 ta’ dawn ir-Regoli.
 3. Wara n-notifika tal-oppożizzjoni, il-President għandu jiffissa terminu sabiex il-parti l-oħra tippreżenta l-osservazzjonijiet bil-miktub tagħha.
 4. Il-proċedura għandha titkompla skont id-dispożizzjonijiet tal-Artikoli 59 sa 92 ta’ dawn ir-Regoli.
 5. Il-Qorti tal-Ġustizzja għandha tiddeċiedi permezz ta’ sentenza li ma tistax tkun suġġetta għal oppożizzjoni.
 6. L-oriġinal ta’ din is-sentenza għandu jiġi anness mal-oriġinal tas-sentenza fil-kontumaċja. Fil-marġni tal-oriġinal tas-sentenza fil-kontumaċja għandu jsir notament dwar is-sentenza mogħtija wara oppożizzjoni.
 Oppożizzjoni minn terzi
 1. Id-dispożizzjonijiet tal-Artikolu 120 sa 122 ta’ dawn ir-Regoli huma applikabbli għal talba għal oppożizzjoni mressqa minn terzi skont l-Artikolu 42 tal-Istatut. Din it-talba għandha, barra minn dan:
 tispeċifika s-sentenza jew id-digriet ikkontestati;
 tindika kif id-deċiżjoni kkontestata tippreġudika d-drittijiet tat-terzi li jagħmlu l-oppożizzjoni;
 tindika r-raġunijiet għaliex it-terzi li jagħmlu l-oppożizzjoni ma setgħux jipparteċipaw fil-kawża.
 2. It-talba għandha titressaq kontra l-partijiet kollha fil-kawża.
 3. It-talba għandha titressaq fi żmien xahrejn mill-pubblikazzjoni tad-deċiżjoni f’Il-Ġurnal Uffiċjali tal-Unjoni Ewropea.
 4. Is-sospensjoni tal-eżekuzzjoni tad-deċiżjoni kkontestata tista’ tiġi ordnata fuq talba tat-terzi li jagħmlu l-oppożizzjoni. Id-dispożizzjonijiet tal-Kapitolu X ta’ dan it-titolu huma applikabbli.
 5. Id-deċiżjoni kkontestata għandha tiġi emendata sa fejn tintlaqa’ l-oppożizzjoni minn terzi.
 6. L-oriġinal tas-sentenza mogħtija wara oppożizzjoni minn terzi għandu jiġi anness mal-oriġinal tad-deċiżjoni kkontestata. Fil-marġni tal-oriġinal tad-deċiżjoni kkontestata għandu jsir notament dwar is-sentenza mogħtija wara oppożizzjoni minn terzi.
 1. Skont l-Artikolu 43 tal-Istatut, fil-każ ta’ dubju dwar it-tifsira jew il-portata ta’ sentenza jew ta’ digriet, hija l-Qorti tal-Ġustizzja li għandha tinterpretaha, fuq talba ta’ parti jew ta’ istituzzjoni tal-Unjoni li turi li jkollha interess f’dan.
 2. It-talba għal interpretazzjoni għandha titressaq f’terminu ta’ sentejn li jiddekorri mid-data tal-għoti tas-sentenza jew tan-notifika tad-digriet.
 3. It-talba għal interpretazzjoni għandha titressaq skont id-dispożizzjonijiet tal-Artikoli 120 sa 122 ta’ dawn ir-Regoli. Din it-talba għandha tispeċifika barra minn dan:
 id-deċiżjoni kkonċernata;
 il-partijiet li tagħhom tkun qiegħda tintalab l-interpretazzjoni.
 4. It-talba għandha titressaq kontra l-partijiet kollha fil-kawża li fiha tkun ingħatat id-deċiżjoni kkonċernata mit-talba għal interpetazzjoni.
 5. Il-Qorti tal-Ġustizzja għandha tiddeċiedi wara li tagħti lill-partijiet l-opportunità li jippreżentaw l-osservazzjonijiet tagħhom u wara li jinstema’ l-Avukat Ġenerali.
 6. L-oriġinal tad-deċiżjoni ta’ interpretazzjoni għandu jiġi anness mal-oriġinal tad-deċiżjoni interpretata. Fil-marġni tal-oriġinal tad-deċiżjoni interpretata għandu jsir notament dwar id-deċiżjoni ta’ interpretazzjoni.
 1. Skont l-Artikolu 44 tal-Istatut, ir-reviżjoni ta’ deċiżjoni tal-Qorti tal-Ġustizzja tista’ tintalab biss għar-raġuni li jiġi skopert fatt ta’ natura tali li jkollu influwenza deċiżiva u li, qabel l-għoti tas-sentenza jew in-notifika tad-digriet, ma kienx magħruf mill-Qorti tal-Ġustizzja u mill-parti li titlob ir-reviżjoni.
 2. Bla ħsara għat-terminu ta’ għaxar snin previst fit-tielet paragrafu tal-Artikolu 44 tal-Istatut, ir-reviżjoni għandha tintalab f’terminu ta’ tliet xhur li jiddekorri mill-jum li fih min iressaq it-talba jkun sar jaf bil-fatt li fuqu tkun ibbażata t-talba għal reviżjoni.
 3. Id-dispożizzjonijiet tal-Artikoli 120 sa 122 ta’ dawn ir-Regoli huma applikabbli għat-talba għal reviżjoni. Din it-talba għandha barra minn dan:
 tindika l-punti li fir-rigward tagħhom id-deċiżjoni qiegħda tiġi kkontestata;
 tispeċifika l-fatti li fuqhom it-talba hija bbażata;
 tindika n-natura tal-provi intiżi sabiex juru l-eżistenza ta’ fatti li jiġġustifikaw ir-reviżjoni u sabiex jistabbilixxu li t-termini previsti fil-paragrafu 2 ġew osservati.
 4. It-talba għal reviżjoni għandha titressaq kontra l-partijiet kollha fil-kawża li fiha tkun ingħatat id-deċiżjoni kkonċernata mit-talba għal reviżjoni.
 5. Bla ħsara għad-deċiżjoni fil-mertu, il-Qorti tal-Ġustizzja, wara li jinstema’ l-Avukat Ġenerali u wara li tikkunsidra l-osservazzjonijiet bil-miktub tal-partijiet, għandha tiddeċiedi permezz ta’ digriet dwar l-ammissibbiltà tat-talba.
 6. Jekk il-Qorti tal-Ġustizzja tiddikjara t-talba ammissibbli, hija għandha tkompli bl-eżami tal-mertu u għandha tiddeċiedi permezz ta’ sentenza, skont id-dispożizzjonijiet ta’ dawn ir-Regoli.
 7. L-oriġinal tas-sentenza ta’ reviżjoni għandu jiġi anness mal-oriġinal tad-deċiżjoni riveduta. Fil-marġni tal-oriġinal tad-deċiżjoni riveduta għandu jsir notament dwar is-sentenza ta’ reviżjoni.
 FUQ IS-SOSPENSJONI U FUQ IL-PROĊEDURI GĦAL MIŻURI PROVVIŻORJI OĦRA
 Talba għal sospensjoni jew għal miżuri provviżorji
 1. Talba għas-sospensjoni tal-eżekuzzjoni ta’ att ta’ istituzzjoni taħt l-Artikoli 278 TFUE u 157 TKEEA hija ammissibbli biss jekk min iressaq it-talba jkun ikkontesta dan l-att b’rikors quddiem il-Qorti tal-Ġustizzja.
 2. Kull talba għal waħda mill-miżuri provviżorji l-oħra msemmija fl-Artikolu 279 TFUE hija ammissibbli biss jekk titressaq minn parti f’kawża mressqa quddiem il-Qorti tal-Ġustizzja u jekk tirreferi għall-kawża msemmija.
 3. It-talbiet imsemmija fil-paragrafi preċedenti għandhom jispeċifikaw is-suġġett tal-kawża, iċ-ċirkustanzi li jistabbilixxu l-urġenza, kif ukoll il-motivi ta’ fatt u ta’ liġi li jiġġustifikaw prima facie l-adozzjoni tal-miżura provviżorja mitluba.
 4. It-talba għandha titressaq permezz ta’ att separat u skont il-kundizzjonijiet previsti fl-Artikoli 120 sa 122 ta’ dawn ir-Regoli.
 5. It-talba għandha tiġi nnotifikata lill-parti l-oħra u l-President għandu jiffissa terminu qasir għall-preżentata ta’ osservazzjonijiet bil-miktub jew orali.
 6. Il-President għandu jevalwa jekk hemmx lok li jiġi ordnat il-ftuħ ta’ istruttorja.
 7. Il-President jista’ jilqa’ t-talba anki qabel ma l-parti l-oħra tkun ippreżentat l-osservazzjonijiet tagħha. Din il-miżura tista’ tiġi sussegwentement emendata jew irrevokata, anki ex officio.
 Deċiżjoni dwar it-talba
 1. Il-President għandu jiddeċiedi huwa stess jew għandu jgħaddi minnufih it-talba quddiem il-Qorti tal-Ġustizzja.
 2. Fil-każ ta’ impediment tal-President, l-Artikoli 10 u 13 ta’ dawn ir-Regoli huma applikabbli.
 3. Jekk it-talba tgħaddi quddiem il-Qorti tal-Ġustizzja, din għandha tiddeċiedi minnufih, wara li jinstema’ l-Avukat Ġenerali.
 Digriet ta’ sospensjoni tal-eżekuzzjoni jew ta’ miżuri provviżorji
 1. Id-deċiżjoni dwar it-talba għandha tingħata permezz ta’ digriet motivat u li ma huwiex appellabbli. Dan id-digriet għandu jiġi nnotifikat minnufih lill-partijiet.
 2. L-eżekuzzjoni tad-digriet tista’ tiġi suġġetta għad-depożitu, minn min jagħmel it-talba, ta’ garanzija li l-ammont u l-modalitajiet tagħha għandhom jiġu stabbiliti fid-dawl taċ-ċirkustanzi.
 3. Id-digriet jista’ jiffissa data li fiha l-miżura ma tibqax effettiva. Jekk tali data ma tiġix iffissata, il-miżura ma tibqax effettiva hekk kif tingħata s-sentenza li tagħlaq l-istanza.
 4. Id-digriet huwa ta’ natura provviżorja u bl-ebda mod ma jippreġudika d-deċiżjoni tal-Qorti tal-Ġustizzja dwar is-suġġett prinċipali tal-kawża.
 Bidla fiċ-ċirkustanzi
 Fuq talba ta’ parti, id-digriet jista’, f’kull ħin, jiġi emendat jew irrevokat minħabba bidla fiċ-ċirkustanzi.
 Talba ġdida
 Iċ-ċaħda ta’ talba għal miżura provviżorja ma żżommx lill-parti li kienet ressqitha milli tressaq talba oħra bbażata fuq fatti ġodda.
 Talba mressqa taħt l-Artikoli 280 u 299 TFUE u 164 TKEEA
 1. Talba mressqa taħt l-Artikoli 280 u 299 TFUE u 164 TKEEA u intiża għas-sospsensjoni tal-infurzar ta’ deċiżjoni tal-Qorti tal-Ġustizzja jew ta’ att tal-Kunsill, tal-Kummissjoni Ewropea jew tal-Bank Ċentrali Ewropew għandha tiġi rregolata mid-dispożizzjonijiet ta’ dan il-Kapitolu.
 2. Jekk ikun il-każ, id-digriet li jilqa’ t-talba għandu jiffissa d-data li fiha l-miżura provviżorja ma tibqax effettiva.
 Talba mressqa taħt l-Artikolu 81 TKEEA
 1. It-talba msemmija fit-tielet u r-raba’ paragrafi tal-Artikolu 81 TKEEA għandha tinkludi:
 l-isem u l-indirizz tal-persuni jew impriżi suġġetti għall-ispezzjoni;
 l-indikazzjoni tas-suġġett u tal-għan tal-ispezzjoni.
 2. Il-President għandu jiddeċiedi permezz ta’ digriet. Id-dispożizzjonijiet tal-Artikolu 162 ta’ dawn ir-Regoli huma applikabbli.
 3. Fil-każ ta’ impediment tal-President, l-Artikoli 10 u 13 ta’ dawn ir-Regoli huwa applikabbli.
 FUQ L-APPELLI MID-DEĊIŻJONIJIET TAL-QORTI ĠENERALI
 FUQ IL-FORMA, IL-KONTENUT U T-TALBIET TAR-RIKORS TAL-APPELL
 Preżentata tar-rikors tal-appell
 1. L-appell għandu jsir permezz tal-preżentata ta’ rikors fir-Reġistru tal-Qorti tal-Ġustizzja jew tal-Qorti Ġenerali.
 2. Ir-Reġistru tal-Qorti Ġenerali għandu jibgħat minnufih il-proċess tal-ewwel istanza u, jekk ikun il-każ, ir-rikors tal-appell, lir-Reġistru tal-Qorti tal-Ġustizzja.
 Kontenut tar-rikors tal-appell
 1. L-appell għandu jinkludi:
 l-isem u l-indirizz tal-parti li tagħmel l-appell, imsejjaħ l-appellant;
 l-indikazzjoni tad-deċiżjoni kkontestata tal-Qorti Ġenerali;
 id-dettalji tal-partijiet l-oħra fil-kawża inkwistjoni quddiem il-Qorti Ġenerali;
 l-aggravji u l-argument ta’ liġi invokati kif ukoll espożizzjoni fil-qosor ta’ dawn l-aggravji;
 it-talbiet tal-appellant.
 2. L-Artikoli 119, 121 u 122(1) ta’ dawn ir-regoli huma applikabbli għall-appell.
 3. Għandha tiġi indikata d-data li fiha d-deċiżjoni appellata ġiet innotifikata lill-appellant.
 4. Jekk l-appell ma jkunx konformi mal-paragrafi 1 sa 3 ta’ dan l-artikolu, ir-Reġistratur għandu jagħti lill-appellant terminu raġonevoli sabiex jirregolarizza r-rikors tal-appell. Fin-nuqqas ta’ din ir-regolarizzazzjoni fit-terminu mogħti, il-Qorti tal-Ġustizzja għandha tiddeċiedi, wara li jinstemgħu l-Imħallef Relatur u l-Avukat Ġenerali, jekk in-nuqqas ta’ osservanza ta’ dawn il-kundizzjonijiet jimplikax l-inammissibbiltà formali tar-rikors tal-appell.
 Talbiet, aggravji u argumenti tal-appell
 1. It-talbiet tal-appell għandhom ikunu intiżi għall-annullament, totali jew parzjali, tad-deċiżjoni tal-Qorti Ġenerali kif din tkun tinsab fid-dispożittiv ta’ din id-deċiżjoni.
 2. L-aggravji u l-argumenti ta’ liġi invokati għandhom jidentifikaw bi preċiżjoni l-punti tar-raġunijiet tad-deċiżjoni tal-Qorti Ġenerali li jkunu qegħdin jiġu kkontestati.
 Talbiet fil-każ li jintlaqa’ l-appell
 1. Jekk l-appell jiġi ddikjarat fondat, it-talbiet tiegħu għandhom ikunu intiżi sabiex jintlaqgħu, kompletament jew parzjalment, it-talbiet imressqa fl-ewwel istanza, bl-esklużjoni ta’ kull talba ġdida. L-appell ma jistax ibiddel is-suġġett tal-kawża quddiem il-Qorti Ġenerali.
 2. Meta l-appellant jitlob, fil-każ li tiġi annullata d-deċiżjoni appellata, li l-kawża tintbagħat lura quddiem il-Qorti Ġenerali, huwa għandu jesponi r-raġunijiet għaliex il-kawża ma tinsabx fi stat li tiġi deċiża mill-Qorti tal-Ġustizzja.
 FUQ IR-RISPOSTA GĦALL-APPELL, IR-REPLIKA U L-KONTROREPLIKA
 Notifika tal-appell
 1. L-appell għandu jiġi nnotifikat lill-partijiet l-oħra fil-kawża inkwistjoni quddiem il-Qorti Ġenerali.
 2. Fil-każ previst fl-Artikolu 168(4) ta’ dawn ir-Regoli, in-notifika għandha ssir hekk kif titwettaq ir-regolarizzazzjoni jew hekk kif il-Qorti tal-Ġustizzja tilqa’ l-ammissibbiltà fid-dawl tal-kundizzjonijiet formali previsti fl-artikolu msemmi.
 Partijiet li jistgħu jippreżentaw risposta għall-appell
 Kull parti fil-kawża inkwistjoni quddiem il-Qorti Ġenerali li jkollha interess li l-appell jintlaqa’ jew jiġi miċħud tista’ tippreżenta risposta għall-appell f’terminu ta’ xahrejn li jiddekorri min-notifika tal-appell. It-terminu għall-preżentata ta’ risposta għall-appell ma jistax jiġi pprorogat.
 Kontenut tar-risposta għall-appell
 1. Ir-risposta għall-appell għandha tinkludi:
 l-isem u l-indirizz tal-parti li tippreżentaha;
 id-data li fiha l-appell ġie nnotifikat lilha;
 il-motivi u l-argumenti ta’ liġi invokati;
 it-talbiet.
 2. L-Artikoli 119 u 121 ta’ dawn ir-Regoli huma applikabbli għar-risposta għall-appell.
 Talbiet tar-risposta għall-appell
 It-talbiet tar-risposta għall-appell għandhom ikunu intiżi sabiex jintlaqa’ jew jiġi miċħud, totalment jew parzjalment, l-appell.
 1. L-appell u r-risposta għall-appell ma jistgħux jiġu kkompletati b’replika jew b’kontroreplika sakemm il-President, fuq talba debitament motivata mressqa f’dan is-sens mill-appellant f’terminu ta’ sebat’ijiem li jiddekorri min-notifika tar-risposta għall-appell, u wara li jinstemgħu l-Imħallef Relatur u l-Avukat Ġenerali, ma jqisx li dan huwa neċessarju, b’mod partikolari sabiex l-appellant ikun jista’ jieħu pożizzjoni dwar eċċezzjoni ta’ inammissibbiltà jew dwar punti ġodda invokati fir-risposta għall-appell.
 2. Il-President għandu jiffissa d-data li fiha għandha tiġi ppreżentata r-replika u, meta din tiġi nnotifikata, id-data li fiha għandha tiġi ppreżentata l-kontroreplika. Il-President jista’ jillimita n-numru ta’ paġni u s-suġġett tar-replika u tal-kontroreplika.
 FUQ IL-FORMA, IL-KONTENUT U T-TALBIET TAL-APPELL INĊIDENTALI
 Appell inċidentali
 1. Il-partijiet imsemmija fl-Artikolu 172 ta’ dawn ir-Regoli jistgħu jippreżentaw appell inċidentali fl-istess terminu bħal dak previst għall-preżentata tar-risposta għall-appell.
 2. L-appell inċidentali għandu jsir permezz ta’ att separat, distint mir-risposta għall-appell.
 Kontenut tal-appell inċidentali
 1. L-appell inċidentali għandu jinkludi:
 l-isem u l-indirizz tal-parti li tippreżenta l-appell inċidentali;
 l-aggravji u l-argumenti ta’ liġi invokati;
 2. L-Artikoli 119, 121 u 122(1) u (3) ta’ dawn ir-Regoli huma applikabbli għall-appell inċidentali.
 Talbiet, aggravji u argumenti tal-appell inċidentali
 1. It-talbiet tal-appell inċidentali għandhom ikunu intiżi għall-annullament, totali jew parzjali, tad-deċiżjoni tal-Qorti Ġenerali.
 2. Dawn it-talbiet jistgħu jkunu intiżi wkoll għall-annullament ta’ deċiżjoni, espliċita jew impliċita, dwar l-ammissibbiltà tar-rikors quddiem il-Qorti Ġenerali.
 3. L-aggravji u l-argumenti ta’ liġi invokati għandhom jidentifikaw bi preċiżjoni l-punti tar-raġunijiet tad-deċiżjoni tal-Qorti Ġenerali li jkunu qegħdin jiġu kkontestati. Dawn għandhom ikunu distinti mill-motivi u argumenti invokati fir-risposta għall-appell.
 FUQ IN-NOTI SUSSEGWENTI GĦALL-APPELL INĊIDENTALI
 Risposta għall-appell inċidentali
 Meta jiġi ppreżentat appell inċidentali, l-appellant jew kull parti oħra fil-kawża inkwistjoni quddiem il-Qorti Ġenerali li jkollhom interess li l-appell inċidentali jintlaqa’ jew jiġi miċħud jistgħu jippreżentaw, f’terminu ta’ xahrejn li jiddekorri min-notifika tal-appell inċidentali, risposta għall-appell inċidentali li s-suġġett tagħha għandu jkun limitat għall-aggravji invokati f’dan l-appell inċidentali. Dan it-terminu ma jistax jiġi pprorogat.
 Replika u kontroreplika wara appell inċidentali
 1. L-appell inċidentali u r-risposta għall-appell inċidentali ma jistgħux jiġu kkompletati b’replika jew b’kontroreplika sakemm il-President, fuq talba debitament motivata mressqa f’dan is-sens mill-parti li ppreżentat l-appell inċidentali f’terminu ta’ sebat’ijiem li jiddekorri min-notifika tar-risposta għall-appell inċidentali, u wara li jinstemgħu l-Imħallef Relatur u l-Avukat Ġenerali, ma jqisx li dan huwa neċessarju, b’mod partikolari sabiex din il-parti tkun tista’ tieħu pożizzjoni dwar eċċezzjoni ta’ inammissibbiltà jew dwar punti ġodda invokati fir-risposta għall-appell inċidentali.
 FUQ L-APPELLI MAQTUGĦA PERMEZZ TA’ DIGRIET
 Appell manifestament inammissibbli jew manifestament infondat
 Meta l-appell, prinċipali jew inċidentali, ikun, kompletament jew parzjalment, manifestament inammissibbli jew manifestament infondat, il-Qorti tal-Ġustizzja tista’, f’kull ħin, fuq proposta tal-Imħallef Relatur u wara li jinstema’ l-Avukat Ġenerali, tiddeċiedi li tiċħad dan l-appell, kompletament jew parzjalment, permezz ta’ digriet motivat.
 Appell manifestament fondat
 Meta l-Qorti tal-Ġustizzja tkun diġà ddeċidiet dwar punt jew diversi punti ta’ liġi identiċi għal dawk imqajma fl-aggravji tal-appell, prinċipali jew inċidentali, u meta tqis li l-appell huwa manifestament fondat, hija tista’, fuq proposta tal-Imħallef Relatur u wara li jinstemgħu l-partijiet u l-Avukat Ġenerali, tiddeċiedi li tiddikjara l-appell manifestament fondat permezz ta’ digriet motivat li jinkludi referenzi għall-ġurisprudenza rilevanti.
 FUQ IL-KONSEGWENZI TAT-TĦASSIR TAL-APPELL PRINĊIPALI GĦALL-APPELL INĊIDENTALI
 Konsegwenzi ta’ rinunzja għall-atti jew ta’ inammissibbiltà manifesta tal-appell prinċipali fuq l-appell inċidentali
 L-appell inċidentali jitqies li ma għandux skop:
 meta l-parti li tkun ippreżentat l-appell prinċipali tirrinunzja għall-appell;
 meta l-appell prinċipali jiġi ddikjarat manifestament inammissibbli minħabba nuqqas ta’ osservanza tat-terminu għall-preżentata tal-apell;
 meta l-appell prinċipali jiġi ddikjarat manifestament inammissibbli għas-sempliċi raġuni li ma ġiex indirizzat kontra deċiżjoni tal-Qorti Ġenerali li tagħlaq l-istanza jew kontra deċiżjoni li taqta’ parzjalment il-mertu tal-kawża jew li tagħlaq kwistjoni proċedurali li tikkonċerna eċċezzjoni ta’ nuqqas ta’ kompetenza jew ta’ inammissibbiltà, fis-sens tal-ewwel paragrafu tal-Artikolu 56 tal-Istatut.
 FUQ L-ISPEJJEŻ U FUQ L-GĦAJNUNA LEGALI FL-APPELLI
 Deċiżjoni dwar l-ispejjeż fl-appelli
 1. Bla ħsara għad-dispożizzjonijiet li ġejjin, l-Artikoli 137 sa 146 ta’ dawn ir-Regoli huma applikabbli, mutatis mutandis, għall-proċedura quddiem il-Qorti tal-Ġustizzja li tkun tikkonċerna appell minn deċiżjoni tal-Qorti Ġenerali.
 2. Meta l-appell ma jkunx fondat jew meta l-appell ikun fondat u l-Qorti tal-Ġustizzja tiddeċiedi l-kawża hija stess, hija għandha tiddeċiedi dwar l-ispejjeż.
 3. Meta appell ippreżentat minn Stat Membru jew minn istituzzjoni tal-Unjoni li ma jkunux intervjenew fil-kawża quddiem il-Qorti Ġenerali jkun fondat, il-Qorti tal-Ġustizzja tista’ tiddeċiedi li l-ispejjeż għandhom jinqasmu bejn il-partijiet jew li l-appellant li jirbaħ għandu jirrimborsa lill-parti li titlef l-ispejjeż li jkun ikkawżalha minħabba l-appell tiegħu.
 4. Meta intervenjent fl-ewwel istanza ma jkunx ippreżenta l-appell huwa stess, dan l-intervenjent jista’ jiġi kkundannat għall-ispejjeż tal-proċedura fl-appell biss jekk ikun ipparteċipa fil-fażi bil-miktub jew orali tal-proċedura quddiem il-Qorti tal-Ġustizzja. Meta tali intervenjent jipparteċipa fil-proċedura, il-Qorti tal-Ġustizzja tista’ tiddeċiedi li l-intervenjent għandu jbati l-ispejjeż tiegħu.
 1. Jekk parti ma tkunx tista’ tħallas l-ispejjeż kollha tal-istanza jew parti minnhom, hija tista’, f’kull ħin, titlob il-benefiċċju tal-għajnuna legali.
 Talba għal għajnuna legali minn qabel
 1. Jekk it-talba titressaq qabel l-appell li min iressaq it-talba jkollu l-intenzjoni jippreżenta, din it-talba għandha tinkludi espożizzjoni fil-qosor tas-suġġett tal-appell.
 2. Ma huwiex meħtieġ li t-talba titressaq permezz ta’ avukat.
 3. It-tressiq ta’ talba għal għajnuna legali jissospendi, fir-rigward ta’ min ikun ressaqha, it-terminu previst għall-preżentata tal-appell sad-data tan-notifika tad-digriet li permezz tiegħu tittieħed id-deċiżjoni dwar din it-talba.
 4. Malli titressaq it-talba, il-President għandu jassenjaha lil Imħallef Relatur li għandu, f’qasir żmien, jagħmel proposta dwar il-provvedimenti li għandhom jittieħdu fuq din it-talba.
 Deċiżjoni dwar l-għajnuna legali
 1. Id-deċiżjoni dwar jekk il-benefiċċju tal-għajnuna legali għandux jingħata, kompletament jew parzjalment, jew jekk għandux jiġi rrifjutat għandha tittieħed, fuq proposta tal-Imħallef Relatur u wara li jinstema’ l-Avukat Ġenerali, mill-awla bi tliet Imħallfin li lilha jkun ġie assenjat l-Imħallef Relatur. F’dan il-każ, il-kulleġġ ġudikanti għandu jkun kompost mill-President ta’ din l-awla, mill-Imħallef Relatur u mill-ewwel jew, jekk ikun il-każ, mill-ewwel żewġ Imħallfin innominati fuq il-bażi tal-lista msemmija fl-Artikolu 28(3) ta’ dawn ir-Regoli, fid-data li fiha l-Imħallef Relatur iressaq it-talba għal għajnuna legali quddiem l-awla. Din l-awla għandha teżamina, jekk ikun il-każ, jekk l-appell huwiex manifestament infondat.
 2. Jekk l-Imħallef Relatur ma jkunx jagħmel parti minn awla bi tliet Imħallfin, id-deċiżjoni għandha tittieħed, fl-istess kundizzjonijiet, mill-awla b’ħames Imħallfin li lilha jkun ġie assenjat. Minbarra l-Imħallef Relatur, il-kulleġġ ġudikanti għandu jkun kompost minn erba’ Mħallfin innominati fuq il-bażi tal-lista msemmija fl-Artikolu 28(2) ta’ dawn ir-Regoli, fid-data li fiha l-Imħallef Relatur iressaq it-talba għal għajnuna legali quddiem l-awla.
 3. Il-kulleġġ ġudikanti għandu jiddeċiedi permezz ta’ digriet. Fil-każ li l-benefiċċju tal-għajnuna legali jiġi rrifjutat kompletament jew parzjalment, id-digriet għandu jagħti r-raġunijiet għal dan ir-rifjut.
 1. Fil-każ li jingħata l-benefiċċju tal-għajnuna legali, il-kaxxier tal-Qorti tal-Ġustizzja għandu jħallas, jekk ikun il-każ fil-limiti stabbiliti mill-kulleġġ ġudikanti, l-ispejjeż marbuta mal-assistenza u mar-rappreżentanza quddiem il-Qorti tal-Ġustizzja tal-parti li tkun talbet dan il-benefiċċju. Fuq talba minn din tal-aħħar jew mir-rappreżentant tagħha, jista’ jsir ħlas bil-quddiem fir-rigward ta’ dawn l-ispejjeż.
 2. Id-deċiżjoni dwar l-ispejjeż tista’ tipprovdi għall-ħlas lill-kaxxier tal-Qorti tal-Ġustizzja tal-ammonti mħallsa bħala għajnuna legali.
 3. Ir-Reġistratur għandu jieħu l-miżuri neċessarji sabiex jirkupra dawn l-ammonti mingħand il-parti li tkun ġiet ikkundannata tħallashom.
 DISPOŻIZZJONIJIET OĦRA APPLIKABBLI GĦALL-APPELLI
 1. L-Artikoli 127, 129 sa 136, 147 sa 150, 153 sa 155, 157 sa 166 ta’ dawn ir-Regoli huma applikabbli għall-proċedura quddiem il-Qorti tal-Ġustizzja li tkun tikkonċerna appell minn deċiżjoni tal-Qorti Ġenerali.
 2. B’deroga mill-Artikolu 130(1), it-talba għal intervent għandha madankollu titressaq sa mhux iktar tard mill-iskadenza ta’ terminu ta’ xahar li jibda jiddekorri mill-pubblikazzjoni msemmija fl-Artikolu 21(4).
 3. L-Artikolu 95 huwa applikabbli, mutatis mutandis, għall-proċedura quddiem il-Qorti tal-Ġustizzja li tkun tikkonċerna appell minn deċiżjoni tal-Qorti Ġenerali.
 FUQ L-EŻAMI MILL-ĠDID TAD-DEĊIŻJONIJIET TAL-QORTI ĠENERALI
 Awla għall-eżami mill-ġdid
 Għandha tintgħażel awla b’ħames Imħallfin, għal perijodu ta’ sena, sabiex tiddeċiedi, fil-kundizzjonijiet stabbiliti fl-Artikoli 193 u 194 ta’ dawn ir-Regoli, jekk hemmx lok li deċiżjoni tal-Qorti Ġenerali tiġi eżaminata mill-ġdid skont l-Artikolu 62 tal-Istatut.
 Informazzjoni u komunikazzjoni tad-deċiżjonijiet li jistgħu jkunu s-suġġett ta’ eżami mill-ġdid
 1. Malli tiġi ffissata d-data għall-għoti jew għall-firma ta’ deċiżjoni mogħtija taħt l-Artikolu 256(2) jew (3) TFUE, ir-Reġistru tal-Qorti Ġenerali għandu jinforma b’dan lir-Reġistru tal-Qorti tal-Ġustizzja.
 2. Ir-Reġistru tal-Qorti Ġenerali għandu jikkomunika din id-deċiżjoni lir-Reġistru tal-Qorti tal-Ġustizzja hekk kif tingħata jew tiġi ffirmata, flimkien mal-proċess tal-kawża, li għandu jitqiegħed minnufih għad-dispożizzjoni tal-Avukat Ġenerali Ewlieni.
 Eżami mill-ġdid ta’ deċiżjonijiet mogħtija fuq appell
 1. Il-proposta tal-Avukat Ġenerali Ewlieni li tiġi eżaminata mill-ġdid deċiżjoni tal-Qorti Ġenerali mogħtija taħt l-Artikolu 256(2) TFUE għandha tintbagħat lill-President tal-Qorti tal-Ġustizzja u lill-President tal-awla għall-eżami mill-ġdid. Ir-Reġistratur għandu, fl-istess ħin, jiġi informat dwar din it-trażmissjoni.
 2. Hekk kif jiġi informat dwar l-eżistenza ta’ proposta, ir-Reġistratur għandu jikkomunika l-proċess tal-kawża quddiem il-Qorti Ġenerali lill-Membri tal-awla għall-eżami mill-ġdid.
 3. Hekk kif jirċievi l-proposta ta’ eżami mill-ġdid, il-President tal-Qorti tal-Ġustizzja għandu jinnomina l-Imħallef Relatur minn fost l-Imħallfin tal-awla għall-eżami mill-ġdid fuq proposta tal-President ta’ din l-awla. Il-kompożizzjoni tal-kulleġġ ġudikanti għandu jiġi ddeterminat, skont l-Artikolu 28(2) ta’ dawn ir-Regoli, fil-jum li l-kawża tiġi assenjata lill-Imħallef Relatur.
 4. Din l-awla għandha tiddeċiedi, fuq proposta tal-Imħallef Relatur, jekk hemmx lok li d-deċiżjoni tal-Qorti Ġenerali tiġi eżaminata mill-ġdid. Id-deċiżjoni li tiġi eżaminata mill-ġdid id-deċiżjoni tal-Qorti Ġenerali għandha tindika biss il-kwistjonijiet li għandhom ikunu s-suġġett tal-eżami mill-ġdid.
 5. Ir-Reġistratur għandu jinforma minnufih lill-Qorti Ġenerali, lill-partijiet fil-proċedura quddiemha kif ukoll lill-partijiet interessati l-oħra msemmija fit-tieni paragrafu tal-Artikolu 62a tal-Istatut dwar id-deċiżjoni tal-Qorti tal-Ġustizzja li teżamina mill-ġdid id-deċiżjoni tal-Qorti Ġenerali.
 6. Għandu jiġi ppubblikat avviż f’Il-Ġurnal Uffiċjali tal-Unjoni Ewropea li fih jiġu indikati d-data tad-deċiżjoni li tiġi eżaminata mill-ġdid id-deċiżjoni tal-Qorti Ġenerali, u l-kwistjonijiet li ser ikunu s-suġġett tal-eżami mill-ġdid.
 Eżami mill-ġdid ta’ deċiżjonijiet preliminari
 1. Il-proposta tal-Avukat Ġenerali Ewlieni li tiġi eżaminata mill-ġdid deċiżjoni tal-Qorti Ġenerali mogħtija taħt l-Artikolu 256(3) TFUE għandha tintbagħat lill-President tal-Qorti tal-Ġustizzja u lill-President tal-awla għall-eżami mill-ġdid. Ir-Reġistratur għandu, fl-istess ħin, jiġi informat dwar din it-trażmissjoni.
 3. Ir-Reġistratur għandu jinforma wkoll lill-Qorti Ġenerali, lill-qorti tar-rinviju, lill-partijiet fil-kawża prinċipali kif ukoll lill-partijiet interessati l-oħra msemmija fit-tieni paragrafu tal-Artikolu 62a tal-Istatut, dwar l-eżistenza ta’ proposta ta’ eżami mill-ġdid.
 4. Hekk kif jirċievi l-proposta ta’ eżami mill-ġdid, il-President tal-Qorti tal-Ġustizzja għandu jinnomina l-Imħallef Relatur minn fost l-Imħallfin tal-awla għall-eżami mill-ġdid fuq proposta tal-President ta’ din l-awla. Il-kompożizzjoni tal-kulleġġ ġudikanti għandha tiġi ddeterminata, skont l-Artikolu 28(2) ta’ dawn ir-Regoli, fil-jum li fiha l-kawża tiġi assenjata lill-Imħallef Relatur.
 5. Din l-awla għandha tiddeċiedi, fuq proposta tal-Imħallef Relatur, jekk hemmx lok li d-deċiżjoni tal-Qorti Ġenerali tiġi eżaminata mill-ġdid. Id-deċiżjoni li tiġi eżaminata mill-ġdid id-deċiżjoni tal-Qorti Ġenerali għandha tindika biss il-kwistjonijiet li għandhom ikunu s-suġġett tal-eżami mill-ġdid.
 6. Ir-Reġistratur għandu jinforma minnufih lill-Qorti Ġenerali u lill-qorti tar-rinviju, lill-partijiet fil-kawża prinċipali kif ukoll lill-partijiet interessati l-oħra msemmija fit-tieni paragrafu tal-Artikolu 62a tal-Istatut dwar id-deċiżjoni tal-Qorti tal-Ġustizzja li teżamina mill-ġdid jew li ma teżaminax mill-ġdid id-deċiżjoni tal-Qorti Ġenerali.
 7. Għandu jiġi ppubblikat avviż f’Il-Ġurnal Uffiċjali tal-Unjoni Ewropea li fih jiġu indikati d-data tad-deċiżjoni li tiġi eżaminata mill-ġdid id-deċiżjoni tal-Qorti Ġenerali, u l-kwistjonijiet li ser ikunu s-suġġett tal-eżami mill-ġdid.
 Sentenza fil-mertu wara deċiżjoni ta’ eżami mill-ġdid
 1. Id-deċiżjoni li tiġi eżaminata mill-ġdid deċiżjoni tal-Qorti Ġenerali għandha tiġi nnotifikata lill-partijiet u lill-partijiet interessati l-oħra msemmija fit-tieni paragrafu tal-Artikolu 62a tal-Istatut. Flimkien man-notifika lill-Istati Membri u lill-Istati parti fil-Ftehim ŻEE, minbarra l-Istati Membri, kif ukoll lill-Awtorità ta’ Sorveljanza EFTA, għandu jkun hemm traduzzjoni tad-deċiżjoni tal-Qorti tal-Ġustizzja skont il-kundizzjonijiet previsti fl-Artikolu 98 ta’ dawn ir-Regoli. Barra minn dan, id-deċiżjoni tal-Qorti tal-Ġustizzja għandha tiġi kkomunikata lill-Qorti Ġenerali u, jekk ikun il-każ, lill-qorti tar-rinviju.
 2. F’terminu ta’ xahar li jiddekorri min-notifika msemmija fil-paragrafu 1, il-partijiet u l-partijiet interessati l-oħra li lilhom tkun ġiet innotifikata d-deċiżjoni tal-Qorti tal-Ġustizzja jistgħu jippreżentaw noti jew osservazzjonijiet bil-miktub dwar il-kwistjonijiet li jkunu s-suġġett tal-eżami mill-ġdid.
 3. Hekk kif tittieħed deċiżjoni li tiġi eżaminata mill-ġdid deċiżjoni tal-Qorti Ġenerali, l-Avukat Ġenerali Ewlieni għandu jassenja l-eżami mill-ġdid lil Avukat Ġenerali.
 4. L-awla għall-eżami mill-ġdid għandha tiddeċiedi fil-mertu, wara li jinstema’ l-Avukat Ġenerali.
 5. Madankollu, din l-awla tista’ titlob lill-Qorti tal-Ġustizzja terġa’ tassenja l-kawża lil kulleġġ ġudikanti ikbar.
 6. Meta d-deċiżjoni tal-Qorti Ġenerali li tkun is-suġġett tal-eżami mill-ġdid tkun ingħatat taħt l-Artikolu 256(2) TFUE, il-Qorti tal-Ġustizzja għandha tiddeċiedi dwar l-ispejjeż.
 FUQ L-OPINJONIJIET
 1. Skont l-Artikolu 218(11) TFUE, it-talba għal opinjoni tista’ titressaq minn Stat Membru, mill-Parlament Ewropew, mill-Kunsill jew mill-Kummissjoni Ewropea.
 2. Talba għal opinjoni tista’ tikkonċerna kemm il-kompatibbiltà tal-ftehim prospettat mad-dispożizzjonijiet tat-Trattati kif ukoll il-kompetenza tal-Unjoni jew ta’ waħda mill-istituzzjonijiet tagħha sabiex tikkonkludi dan il-ftehim
 3. Din it-talba għandha tiġi nnotifikata lill-Istati Membri u lill-istituzzjonijiet imsemmija fil-paragrafu 1 u l-President għandu jiffissa terminu għall-preżentata ta’ osservazzjonijiet bil-miktub.
 Nomina tal-Imħallef Relatur u tal-Avukat Ġenerali
 Hekk kif titressaq it-talba għal opinjoni, il-President għandu jinnomina l-Imħallef Relatur u l-Avukat Ġenerali Ewlieni għandu jassenja l-kawża lil Avukat Ġenerali.
 Il-Qorti tal-Ġustizzja tista’ tiddeċiedi li l-proċedura quddiemha għandha tinkludi wkoll seduta għas-sottomissjonijiet orali.
 Terminu għall-għoti tal-opinjoni
 Il-Qorti tal-Ġustizzja għandha tagħti l-opinjoni tagħha fl-iqsar żmien possibbli, wara li jinstema’ l-Avukat Ġenerali.
 Għoti tal-opinjoni
 L-opinjoni, iffirmata mill-President, mill-Imħallfin li pparteċipaw fid-deliberazzjonijiet u mir-Reġistratur, għandha tingħata fil-qorti bil-miftuħ. L-opinjoni għandha tiġi nnotifikata lill-Istati Membri kollha u lill-istituzzjonijiet imsemmija fl-Artikolu 196(1).
 PROĊEDURI PARTIKOLARI
 Rikors kontra d-deċiżjonijiet tal-Kumitat tal-Arbitraġġ
 1. Ir-rikors imsemmi fit-tieni paragrafu tal-Artikolu 18 TKEEA għandu jinkludi:
 il-kwalità tal-firmatarju;
 l-indikazzjoni tad-deċiżjoni kkontestata tal-Kumitat tal-Arbitraġġ;
 l-indikazzjoni tal-partijiet avversarji;
 l-espożizzjoni fil-qosor tal-fatti;
 il-motivi u l-argumenti invokati kif ukoll espożizzjoni fil-qosor ta’ dawn il-motivi;
 it-talbiet tar-rikorrent.
 2. Id-dispożizzjonijiet tal-Artikoli 119 u 121 ta’ dawn ir-Regoli huma applikabbli għar-rikors.
 3. Barra minn dan, kopja awtentikata tad-deċiżjoni kkontestata għandha tiġi annessa mar-rikors.
 4. Mal-preżentata tar-rikors, ir-Reġistratur tal-Qorti tal-Ġustizzja għandu jistieden lir-Reġistru tal-Kumitat tal-Arbitraġġ jibgħat il-proċess tal-kawża lill-Qorti tal-Ġustizzja.
 5. Il-proċedura għandha titkompla skont l-Artikoli 123 u 124 ta’ dawn ir-Regoli. Il-Qorti tal-Ġustizzja tista’ tiddeċiedi li l-proċedura quddiemha għandha tinkludi wkoll seduta għas-sottomissjonijiet orali.
 6. Il-Qorti tal-Ġustizzja għandha tiddeċiedi permezz ta’ sentenza. Fil-każ li d-deċiżjoni tal-Kumitat tiġi annullata, il-Qorti tal-Ġustizzja għandha, jekk ikun il-każ, tibgħat lura l-kawża quddiem il-Kumitat.
 Proċedura msemmija fl-Artikolu 103 TKEEA
 1. Fil-każijiet imsemmija fit-tielet paragrafu tal-Artikolu 103 TKEEA, ir-rikors għandu jiġi ppreżentat f’erba’ kopji awtentikati. Mar-rikors għandhom jiġu ppreżentati l-abbozz tal-ftehim jew tal-konvenzjoni kkonċernati, l-osservazzjonijiet indirizzati mill-Kummissjoni Ewropea lill-Istat ikkonċernat, kif ukoll kull dokument ta’ sostenn ieħor.
 2. Ir-rikors u l-annessi tiegħu għandhom jiġu nnotifikati lill-Kummissjoni Ewropea, li għandha terminu ta’ għaxart’ijiem li jiddekorri minn din in-notifika sabiex tippreżenta l-osservazzjonijiet bil-miktub tagħha. Dan it-terminu jista’ jiġi pprorogat mill-President wara li jinstema’ lill-Istat ikkonċernat.
 3. Wara l-preżentata ta’ dawn l-osservazzjonijiet, li għandhom jiġu nnotifikati lill-Istat ikkonċernat, il-Qorti tal-Ġustizzja għandha tiddeċiedi f’qasir żmien wara li jinstema’ l-Avukat Ġenerali u, jekk ikunu għamlu talba f’dan is-sens, lill-Istat ikkonċernat u lill-Kummissjoni Ewropea.
 Proċeduri msemmija fl-Artikoli 104 u 105 TKEEA
 Ir-rikorsi msemmija fit-tielet paragrafu tal-Artikolu 104 TKEEA u fit-tieni paragrafu tal-Artikolu 105 TKEEA għandhom ikunu rregolati mid-dispożizzjonijiet tat-Titoli II u IV ta’ dawn ir-Regoli. Dawn ir-rikorsi għandhom jiġu nnotifikati wkoll lill-Istat tal-persuna jew tal-impriża li kontriha jiġi indirizzat ir-rikors.
 Proċedura prevista fl-Artikolu 111(3) tal-Ftehim ŻEE
 1. Fil-każijiet imsemmija fl-Artikolu 111(3) tal-Ftehim ŻEE, il-Qorti tal-Ġustizzja għandha tiġi adita permezz ta’ talba mressqa mill-Partijiet Kontraenti li jkunu partijiet fil-kwistjoni. It-talba għandha tiġi nnotifikata lill-Partijiet Kontraenti l-oħra, lill-Kummissjoni Ewropea, lill-Awtorità ta’ Sorveljanza EFTA u, jekk ikun il-każ, lill-partijiet interessati l-oħra li jiġu nnotifikati fil-każ ta’ talba għal deċiżjoni preliminari li tqajjem l-istess kwistjoni ta’ interpretazzjoni tal-leġiżlazzjoni tal-Unjoni.
 2. Il-President għandu jiffissa terminu sabiex il-Partijiet Kontreanti u l-partijiet interessati l-oħra li jiġu nnotifikati bit-talba jippreżentaw osservazzjonijiet bil-miktub.
 3. It-talba għandha titressaq f’waħda mil-lingwi msemmija fl-Artikolu 36 ta’ dawn ir-Regoli. L-Artikolu 38 huwa applikabbli. Id-dispożizzjonijiet tal-Artikolu 98 japplikaw mutatis mutandis.
 4. Hekk kif titressaq it-talba msemmija fil-paragrafu 1, il-President għandu jinnomina l-Imħallef Relatur. Minnufih wara dan, l-Avukat Ġenerali Ewlieni għandu jassenja t-talba lil Avukat Ġenerali.
 5. Il-Qorti tal-Ġustizzja għandha tagħti deċiżjoni motivata dwar it-talba, wara li jinstema’ l-Avukat Ġenerali.
 6. Id-deċiżjoni tal-Qorti tal-Ġustizzja, iffirmata mill-President, mill-Imħallfin li pparteċipaw fid-deliberazzjonijiet u mir-Reġistratur, għandha tiġi nnotifikata lill-Partijiet Kontraenti u lill-partijiet interessati l-oħra msemmija fil-paragrafi 1 u 2.
 Soluzzjoni tal-kwistjonijiet imsemmija fl-Artikolu 35 tat-TUE, fil-verżjoni tiegħu fis-seħħ qabel id-dħul fis-seħħ tat-Trattat ta’ Lisbona
 1. Fil-każ ta’ kwistjonijiet bejn Stati Membri msemmija fl-Artikolu 35(7) TUE, fil-verżjoni tiegħu fis-seħħ qabel id-dħul fis-seħħ tat-Trattat ta’ Lisbona, kif miżmum fis-seħħ permezz tal-Protokoll Nru 36 anness mat-Trattati, il-Qorti tal-Ġustizzja għandha tiġi adita permezz ta’ talba minn waħda mill-partijiet fil-kwistjoni. It-talba għandha tiġi nnotifikata lill-Istati Membri l-oħra u lill-Kummissjoni Ewropea.
 2. Fil-każ ta’ kwistjonijiet bejn Stati Membri u l-Kummissjoni Ewropea msemmija fl-Artikolu 35(7) TUE, fil-verżjoni tiegħu fis-seħħ qabel id-dħul fis-seħħ tat-Trattat ta’ Lisbona, kif miżmum fis-seħħ permezz tal-Protokoll Nru 36 anness mat-Trattati, il-Qorti tal-Ġustizzja għandha tiġi adita permezz ta’ talba minn waħda mill-partijiet fil-kwistjoni. Jekk it-talba titressaq minn Stat Membru, hija għandha tiġi nnotifikata lill-Istati Membri l-oħra, lill-Kunsill u lill-Kummissjoni Ewropea. Jekk it-talba titressaq mill-Kummissjoni Ewropea, hija għandha tiġi nnotifikata lill-Istati Membri u lill-Kunsill.
 3. Il-President għandu jiffissa terminu sabiex l-istituzzjonijiet u l-Istati Membri lil lilhom tkun ġiet innotifikata t-talba għall-preżentata ta’ osservazzjonijiet bil-miktub tagħhom.
 4. Hekk kif titressaq it-talba msemmija fil-paragrafi 1 u 2, il-President għandu jinnomina l-Imħallef Relatur. Minnufih wara dan, l-Avukat Ġenerali Ewlieni għandu jassenja t-talba lil Avukat Ġenerali.
 5. Il-Qorti tal-Ġustizzja tista’ tiddeċiedi li l-proċedura quddiemha għandha tinkludi wkoll seduta għas-sottomissjonijiet orali.
 6. Il-Qorti tal-Ġustizzja għandha tiddeċiedi dwar il-kwistjoni permezz ta’ sentenza, wara li l-Avukat Ġenerali jkun ippreżenta l-konklużjonijiet tiegħu.
 7. L-istess proċedura bħal dik imsemmija fil-paragrafi preċedenti hija applikabbli meta ftehim konkluż bejn l-Istati Membri jagħti ġurisdizzjoni lill-Qorti tal-Ġustizzja sabiex tiddeċiedi dwar kwistjoni bejn Stati Membri jew bejn Stati Membri u istituzzjoni.
 Talbiet imsemmija fl-Artikolu 269 TFUE
 1. Fil-każijiet imsemmija fl-Artikolu 269 TFUE, it-talba għandha tiġi ppreżentata f’erba’ kopji awtentikati. Mat-talba għandhom jiġu ppreżentati d-dokumenti rilevanti kollha u, b’mod partikolari, jekk ikun il-każ, l-osservazzjonijiet u r-rakkomandazzjonijiet ifformulati skont l-Artikolu 7 TUE.
 2. It-talba u l-annessi tagħha għandhom jiġu nnotifikati, skont il-każ, lill-Kunsill Ewropew jew lill-Kunsill, li għandu terminu ta’ għaxart’ijiem li jiddekorri minn din in-notifika sabiex jippreżenta l-osservazzjonijiet bil-miktub tiegħu. Dan it-terminu ma jistax jiġi pprorogat.
 3. It-talba u l-annessi tiegħu għandhom jiġu kkomunikati wkoll lill-Istati Membri, minbarra l-Istat inkwistjoni, kif ukoll lill-Parlament Ewropew u lill-Kummissjoni Ewropea.
 4. Wara l-preżentata tal-osservazzjonijiet imsemmija fil-paragrafu 2, li għandhom jiġu nnotifikati lill-Istat Membru kkonċernat u lill-Istati u l-istituzzjonijiet imsemmija fil-paragafu 3, il-Qorti tal-Ġustizzja għandha, wara li jinstema’ l-Avukat Ġenerali, tiddeċiedi f’terminu ta’ xahar li jiddekorri mill-preżentata tat-talba. Fuq talba tal-Istat Membru kkonċernat, tal-Kunsill Ewropew jew tal-Kunsill, jew ex officio, il-Qorti tal-Ġustizzja tista’ tiddeċiedi li l-proċedura quddiemha tinkludi wkoll seduta għas-sottomissjonijiet orali li għaliha jiġu mistiedna l-Istati u l-istituzzjonijiet kollha msemmija f’dan l-artikolu.
 Regoli addizzjonali
 Bla ħsara għall-applikazzjoni tal-Artikolu 253 TFUE, il-Qorti tal-Ġustizzja, wara li tikkonsulta mal-Gvernijiet interessati, għandha tistabbilixxi, f’dak li għandu x’jaqsam magħha, regoli addizzjonali dwar:
 l-ittri rogatorji;
 it-talbiet għal għajnuna legali;
 id-denunzja mill-Qorti tal-Ġustizzja ta’ ksur tal-ġuramenti minn xhieda u periti skont l-Artikolu 30 tal-Istatut.
 Dispożizzjonijiet ta’ implementazzjoni
 Permezz ta’ att separat, il-Qorti tal-Ġustizzja tista’ tadotta dispożizzjonijiet prattiċi għall-implementazzjoni ta’ dawn ir-Regoli.
 Dawn ir-Regoli jissostitwixxu r-Regoli tal-Proċedura tal-Qorti tal-Ġustizzja tal-Komunitajiet Ewropej adottati fid-19 ta’ Ġunju 1991, kif emendati l-aħħar fl-24 ta’ Mejju 2011 ( Ġurnal Uffiċjali tal-Unjoni Ewropea, L 162 tat-22 ta’ Ġunju 2011, paġna 17).
 Pubblikazzjoni u dħul fis-seħħ ta’ dawn ir-Regoli
 Dawn ir-Regoli, li huma awtentiċi fil-lingwi msemmija fl-Artikolu 36 ta’ dawn ir-Regoli, għandhom jiġu ppubblikati f’Il-Ġurnal Uffiċjali tal-Unjoni Ewropea u għandhom jidħlu fis-seħħ fl-ewwel jum tat-tieni xahar wara l-pubblikazzjoni tagħhom.
 Adottati fil-Lussemburgu, fil-25 ta’ Settembru 2012.
 (1) ĠU Edizzjoni Speċjali bil-Malti, Kapitolu 11, Vol. 52, p. 3.
 (2) ĠU Edizzjoni Speċjali bil-Malti, Kapitolu 1, Vol. 1, p. 3.